SunOnline: Italy in aiy meehaa ekaheri kuree alaamaatheh fenigeneh noon, amilla ah edhigen\nއިޓަލީން އައި މީހާ އެކަހެރި ކުރީ އަލާމާތެއް ފެނިގެނެއް ނޫން، އަމިއްލައަށް އެދިގެން\n05 Mar 2020, 21:45\nމިއަދު އިޓަލީ އިން ރާއްޖެ އަށް ދަތުރުކުރި ދިވެއްސަކު ކޮވިޑް-19 އަށް މޮނިޓާ ކުރުމަށް އެކަހެރިކުރީ ބަލީގެ އަލާމާތެއް ފެނިގެން ނޫން ކަމަށާޢި އޭނާ މަސައްކަތް ކުރާ ތަނުގެ ފަރާތުން އެގޮތަށް އެދުމުން ކަމަށް ޑރ. ނިޔާފް ވިދާޅުވެއްޖެ އެވެ.\nއެމީހާ އެކަހެރި ކުރުމާ ގުޅިގެން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފައި ވަނީ އެމީހާ ކޮވިޑް-19 އަށް މޮނިޓާ ކުރުމަށް އެކަހެރިކޮށް ބެލެހެއްޓުމުގެ މަސައްކަތް ކުރަމުން އަންނަ ކަމަށެވެ. އިތުރު ތަފްސީލެއް މިހާތަނަށް ދީފައެއް ނުވެ އެވެ.\nނަމަވެސް އެކަމާ ގުޅިގެން ޑރ. އަބްދުﷲ ނިޔާފް މިރޭ ކުރެއްވި ޓުވީޓެއްގައި ވިދާޅުވީ އެމީހާ އިޓަލީން އެނބުރި އައުމުން އޭނާ 14 ދުވަހު އެކަހެރި ކުރުމަށް އެދުނީ އޭނާ ވަޒީފާ އަދާކުރާ ތަނުގެ ފަރާތުން ކަމަށް މައުލޫމާތު ލިބިފައިވާ ކަމަށެވެ.\nއޭނާގެ ފަރާތުން ކޮވިޑް-19 ގެ އެއްވެސް އަލާމާތެއް ފެނިފައި ނުވާ ކަމަށް ވެސް ނިޔާފް ވިދާޅުވި އެވެ.\nއޭނާ އެކަހެރި ކޮށްފައި ހުންނަ މުއްދަތުގައި މުސާރައިން އުނި ނުކުރާނެ ކަމުގެ މައުލޫމާތު ލިބިފައިވާ ކަމަށް ވެސް ނިޔާފްގެ ޓުވީޓުގައިވެ އެވެ. އަދި ބަލި ފެތުރޭ ސަރަހައްދުތަކުން އަންނަ މީހުން އަމިއްލައަށް ކަރަންޓީނު ވުމަށް ވެސް އޭނާ ވަނީ ހިތްވަރު ދެއްވައިފަ އެވެ.\nއިޓަލީ އަކީ ބަލި ފުރަތަމަ ފެނުނު ގައުމު ކަމުގައިވާ ޗައިނާއަށް ފަހު ބަލީގައި އެންމެ ގިނަ އަދަދެއްގެ ބަޔަކު މަރުވެފައިވާ ގައުމެވެ. އިޓަލީގައި ކޮވިޑް19 ޖެހިގެން 107 މީހަކު ވަނީ މަރުވެފަ އެވެ.\nމުޅި ދުނިޔޭގައި ކޮރޯނާވައިރަސް ޖެހިފައިވާ މީހުންގެ އަދަދު މިހާރު 95,000 އަށް ވުރެ އިތުރުވެފައިވާ އިރު، އެ ބަލީގައި 3,287 މީހަކު ވަނީ މަރުވެފަ އެވެ. އަދި މަރުވި މީހުންގެ ތެރެއިން 3،013 މީހުންނަކީ ޗައިނާގައި ތިބި މީހުންނެވެ.


Deepika, Sara, Shraddha adhi Rakul NCB ah haaziruvaan angaifi – Iru\nއެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގެ ތެރެއިން ކުރިފަޅައިގެން އައި މަސްތުވާތަކެތީގެ މައްސަލައާ ގުޅުންހުރި ބޮލީވުޑްގެ އޭ-ލިސްޓު ތަރިންތަކެއްގެ ނަން ދާދިފަހުން ފެންމަތިވެފައި ވަނިކޮށް، އެތަރިން ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ހާޒިރުވާން އަންގައިފި ކަމަށް ފަހުގެ ރިޕޯޓުތައް ބުނެފިއެވެ.\nއިންޑިއާގެ މީޑިއާތަކުން ރިޕޯޓުކުރާ ގޮތުގައި، މަސްތުވާތަކެއްޗާ ގުޅުންހުރި ކަމަށް ތުހުމަތުކުރެވިފައިވާ މަޝްހޫރު ބަތަލާއިން ކަމަށްވާ ދިޕިކާ ޕަޑުކޯނާއި، ސާރާ އަލީ ޚާނާއި، ޝްރައްދާ ކަޕޫރު އަދި ރަކޫލް ޕްރީތު ސިންގު ތަހުގީގަށް ހާޒިރުވުމަށް މިއަދު ވަނީ އަންގައިފައެވެ.\nއެކަމާ ބެހޭގޮތުން ވާހަކަދައްކަމުން އެންސީބީ އޮފިސަރު އަޝޯކް ޖެއިން ހާމަކުރިގޮތުގައި، ތުހުމަތުކުރެވޭ ބައެއް މީހުންނާ ސުވާލުކުރަން ތަހުގީގަށް ހާޒިރުވުމަށް އަންގާފައިވާނެއެވެ. އަދި ކުރިއަށް އޮތް ދުވަސްތަކުގައި އެމީހުންނާ ސުވާލު ކުރެވޭނެ ކަމަށް ބުންޏެވެ. ނަމަވެސް އެއީ ސީދާ ކޮންބައެއް ކަމެއް އޭނާ ހާމައެއް ނުކުރެއެވެ.\nއެއާއެކު މީޑިއާތަކުން ރިޕޯޓުކޮށްފައި ވަނީ، ދިޕިކާ ތަހުގީގަށް ހާޒިރުވާނެ ތާރީޚަކީ މި މަހު 25 ކަމަށާއި، ޝްރައްދާ އާއި ސާރާ އޭގެ އަނެއް ދުވަހު ހާޒިރުވާނެ ކަމަށެވެ.\nމި ތަރިންގެ ނަންތައް ފެންމަތިވެފައި ވަނީ، ކުރީގެ ޗެޓް ލޮގްތަކެއް ރިޓްރީވް ކޮށްގެން ތަހުގީގު ޓީމުން ބެލިބެލުމުންނެވެ. ނަމަވެސް މީގެ ތެރެއިން ސާރާ އާއި ރަކޫލްގެ ނަން ހާމަވީ، މިހާރު ހައްޔަރުކޮށްފައިވާ އެކްޓްރެސް ރިއާ ޗަކްރަބަތީގެ ބަޔާނުންނެވެ.


Vagu Passport Gai Mi Aharu Mithaanah 11 Meehaku Raajje AH Etherevaan Massakkaikohffai Vey - Vaguthu\nވަގު ޕާސްޕޯޓުގައި މި އަހަރު މިހާތަނަށް 11 މީހަކު ރާއްޖެއަށް އެތެރެވާން މަސައްކަތްކޮށްފައިވޭ\nމިއަހަރުގެ މިހާތަނަށް 11 ފަރާތަކުން ވަގު ޕާސްޕޯޓުގައި ރާއްޖެ އެތެރެވާން މަސައްކޮށްފައިވާކަމަށް މޯލްޑިވްސް އިމިގްރޭޝަނުން ވިދާޅުވެއްޖެއެވެ.\nއިމިގްރޭޝަނުން މިއަދު ވިދާޅުވީ، މި އަހަރު މިހާތަނަށް 11 ފަރާތަށް ވަނީ ވައްތަރު މީހެއްގެ ޕާސްޕޯޓް ބޭނުންކޮށްގެން ޝަހްސު އޮޅުވާލައިގެން ރާއްޖެ އެތެރެވާން އުޅުމުން ހުއްޓުވާފައިވާ ކަމަށެވެ.\nއިމިގްރޭޝަނުން ހުއްޓުވާފައި ވަނީ ހަތް ފިރިހެނަކާއި، ހަތަރު އަންހެނެކެވެ.\nއިމިގްރޭޝަނުން މި މީހުންނާއި ގުޅޭ އިތުރު މައުލޫމާތެެއް ދީފައެއް ނުވެއެވެ. އެހެންކަމުން އެއީ ކޮން ގައުމަކުން ރާއްޖެ އައި މީހުން ކަމެއް އެނގިފައެއް ނުވެއެވެ.\nސެޕްޓެމްބަރު 11, 2019 20:18\nގަންޖާ ފެކްޝަނުން ކުރާ ކަމެއް. ސަލްޓަން ޕާކުގަ ބޮން ގޮއްވިމީހާ 2011 ގަ ދޫކޮށްލީ ކަމަކާނުލައޭތަ ބުންނަވީ؟ 1990 ވަނަ އަހަރު ސާކް ސަމިޓް ބޭއްވިޔަނުދޭން ބޮން ގޮއްވީ ރީނދޫގަންޖާނޫނޭތަ ބުނަންވީ؟ އެއްޗަކު މަރާލިޔަސް ނުވާނެ ކަމެއް.\nސެޕްޓެމްބަރު 11, 2019 22:34\nއެހެން ޤަވްމު ތަކަށްވެސް އެތެރެވާން އުޅޭ، އެ ްޤަވްމް ތަކަކުން ނޫހަކު ނުޖަހާ. ތި ހުންނަނީ ޤަވްމީ ސަލާމަތާބެހޭ ކަންކަން. އިސްރިހާރު ކުރާކަށް ނުޖެހޭ. ތީ ވަރަށް ކުރިން ވެސް ހިނގާ ކަމެއް. ޢަހަރެން އެއަރލައިން ގަ އުޅުނުއިރު އިނގޭ، ތީ ވާކަމެއްކަން.


Sarukaarah furihama Aghulabiyyathu hoadhaidheyn masakkaiy kuraanan: Imran | Mihaaru\nއަދާލަތު ޕާޓީން ޓިކެޓް ހަވާލު ކުރަން ބޭއްވި ރަސްމިއްޔާތުގައި ޕާޓީގެ ރައީސް އިމްރާން ވާހަކަ ދައްކަވަނީ. --މިހާރު ފޮޓޯ:ނިޝާން އަލީ\nސަރުކާރަށް ފުރިހަމަ އަޣުލަބިއްޔަތު ހޯދައިދޭން މަސައްކަތް ކުރާނަން: އަދާލަތު\n13 ފެބުރުއަރީ 2019 - 23:03 33 comments\nރައްޔިތުންގެ މަޖިލީހުގެ އިންތިޚާބަށް އަދާލަތު ޕާޓީން ނިންމީ 13 ދާއިރާއަކަށް ކެންޑިޑޭޓުން ނެރޭށެވެ. އެކަމަކު އެ އަދަދު އަށް ދާއިރާ އަށް މަދުކޮށް، މިރޭ ވަނީ ކެންޑިޑޭޓުންނާ ޓިކެޓް ހަވާލުކޮށްފަ އެވެ.\nއެ ރަސްމިއްޔާތުގައި އިމްރާން ވިދާޅުވީ ވޭތުވެދިޔަ ހަތަރު އަހަރުގެ ތެރޭގައި އަދާލަތު ޕާޓީން މަސައްކަތް ކުރީ އަނިޔާވެރި ވެރިކަމަކުން ރައްޔިތުން ސަލާމަތްކޮށް، އަދުލުވެރި ވެރިކަމެއް ގާއިމްކޮށްދޭން ކަމަށެވެ. އެފަދަ ވެރިކަމެއް ގާއިމްވީ، އެ ޕާޓީން ވެސް ވަރަށް ބޮޑު ގުރުބާނީއެއް ވެގެން ކަމަށް ވިދާޅުވި އެވެ.\n"ވެރިކަން ދަމަހައްޓަން ވާން ޖެހުނު ކޮންމެ ގުރުބާނީއެއް ވެސް އަދާލަތު ޕާޓީން މިދަނީ ވަމުން،" އިމްރާން ވިދާޅުވި އެވެ.\nމަޖިލީހަށް އަދާލަތު ޕާޓީން ކުރިމަތިލަނީ ވެސް، އިމްރާން ވިދާޅުވި ގޮތުގައި، އެ މަގްސަދުގަ އެވެ.\nޓިކެޓް ހަވާލުކުރި ކެންޑިޑޭޓުން:\nކެލާ ދާއިރާ: ތޫބާ ރަޝީދު، ފާށަނާ، ހއ. ކެލާ\nމަކުނުދޫ ދާއިރާ: އަނާރާ ނައީމް\nވައިކަރަދޫ ދާއިރާ: ހުސެއިން ސަގީފް، ހިސާން، ހދ. ވައިކަރަދޫ\nއިނގުރައިދޫ ދާއިރާ: އަހްމަދު ހުސެއިން، ފެހިވިލަ، ރ. ކިނޮޅޮސް\nކާށިދޫ ދާއިރާ: އަހްމަދު އަދީބް، ގަހާ، ކ. ކާށިދޫ\nމަހިބަދޫ ދާއިރާ: އަލީ އާޒިމް/ ފުނަމާގެ، އދ. ހަންޏާމީދޫ\nމުލަކު ދާއިރާ: އައިޝަތު ރިޔާސާ، އަސުރުމާގެ، މ. ކޮޅުފުށި\nނިލަންދޫ ދާއިރާ: މުސްހަބު މުހައްމަދު، މާޝް، ފ. ދަރަނބޫދޫ\nއަދާލަތު ޕާޓީގެ ޓިކެޓް ހޯދަން އެދުނު 13 ދާއިރާގެ ތެރެއިން، ޓިކެޓް ދޫކޮށްލި ކެންޑިޑޭޓުންނަށް އިމްރާން ވަނީ ޝުކުރު އަދާކުރައްވައިފަ އެވެ. އެއީ، މިވަގުތަށް އެންމެ މަސްލަހަތު ހުރި ގޮތް ކަމަށް އެ މެމްބަރުން ވެސް ގަބޫލުކުރާތީ އުފާކުރައްވާ ކަމަށް ވިދާޅުވެ، އެ ޕާޓީއާ އެކު ސަރުކާރަށް އެހީތެރިވުމުގައި ދެމިތިބެން އެދިވަޑައިގަތެވެ.\nމަޖިލިސް އިންތިޚާބުގެ ޓިކެޓް އަނާރާ އަށް ހަވާލުކޮށްދެއްވަނީ. --މިހާރު ފޮޓޯ:ނިޝާން އަލީ\nއިމްރާން ވިދާޅުވީ އަދާލަތު ޕާޓީ އަބަދުވެސް ދެމިއޮންނާނީ ސަރުކާރުގެ ތެރެއިން ރައްޔިތުންގެ ވައުދުތައް ފުއްދަން ވާގިވެރިވާ ޕާޓީއެއްގެ ގޮތުގައި ކަމަށެވެ. މަޖިލީސް އިންތިޚާބުގައި އެ ޕާޓީއާ ގުޅިގެން ސަރުކާރަށް މެޖޯރިޓީ ހޯދައިދޭނެ ފަރާތްތަކާ އެކު މަސައްކަތް ކުރަން އަދާލަތު ޕާޓީ އަދިވެސް ތައްޔާރަށް އޮތް ކަމަށް ވިދާޅުވި އެވެ.\nސަރުކާރު ކޯލިޝަނުން ކުރިން ނިންމާފައި އޮތީ، މަޖިލީސް އިންތިޚާބުގައި ވެސް އެކުގައި ވާދަކުރާށެވެ. އެ އެއްބަސްވުމުގައިވާ ގޮތުން ޕާޓީތަކަށް ހިއްސާ ބަހާނީ، އެ ޕާޓީއެއް ސަރުކާރު ތަމްސީލްކުރާ ނިސްބަތުންނެވެ.\nއެ އެއްބަސްވުމާ އެއްގޮތަށް މަޖިލީސް އިންތިޚާބުގައި ވާދަކުރަން އެމްޑީޕީން ދެކޮޅު ހެދުމުން ޕާޓީތަކުން ވާދަކުރަން ނިންމީ ވަކިވަކިންނެވެ. އެ ހާލަތުގައި ވެސް ގުޅިގެން މަސައްކަތް ކުރަން އަދާލަތުން އެމްޑީޕީ އަށް ހުށަހެޅި އެވެ.\nއަދާލަތު ޕާޓީން ޓިކެޓް ހަވާލުކުރި ބައެއް ކެންޑިޑޭޓުންނާ އެކު އިމްރާން އާއި އަދާލަތު ޕާޓީގެ ނައިބު ރައީސް އަލީ ޒާހިރު ފޮޓޯއަކަށް ހުއްޓިވަޑައިގެން. --ފޮޓޯ/އަދާލަތު ޕާޓީ\nއަދާލަތުގެ ހުށަހެޅުމަކީ، ދެ ޕާޓީން ވެސް ދޫ ދީގެން، އެކުގައި ވާދަކޮށް ސަރުކާރު ކޯލިޝަނަށް ގިނަ ގޮނޑިތައް ކާމިޔާބު ކުރުމެވެ. މި ހުށަހެޅުމަށް ތާއީދު ހޯދަން، އެމްޑީޕީގެ ގައުމީ މަޖިލިހުގެ ނުރަސްމީ ބައްދަލުވުމަކުން ޚިޔާލު ހޯދައި، ހަ ދާއިރާއެއްގެ ޓިކެޓް ދޫކޮށްލަން ބައެއް ދާއިރާތަކުގެ ކެންޑިޑޭޓުންނާ އެކު މަޝްވަރާ ކުރި އެވެ. އެކަމަކު އެކަން ކާމިޔާބެއް ނުވި އެވެ.\nއިތުރު ލިޔުންތައް ދިވެހި ސަރުކާރު އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު ރައްޔިތުންގެ މަޖިލީހުގެ އިންތިޚާބު 2019 ރައްޔިތުންގެ މަޖިލިސް


#Deadlineday: Lukaku Inter Ah, Agakee 74 Million Pound - Vaguthu\nލުކާކޫ އިންޓައަށް، އަގަކީ 74 މިލިއަން ޕައުންޑް\nއިނގިރޭސި ޓްރާންސްފާ މާކެޓް ބަންދުވުމަށް ކުޑައިރުކޮޅަކަށް ވެފައިވާއިރު، މިއަދަކީ ގިނަ ޓްރާންސްފާތަކެއް ހިނގަމުންދާ ދުވަހެކެވެ. ހާއްސަކޮށް ކްލަބުތަކަށް ގެންނަން ޖެހޭ ކުޅުންތެރިން މިއަދު ގެނެސް ނިންމަން ޖެހޭއިރު، ޓްރާންސްފާ މާކެޓް އިނގިރޭސިވިލާތަށް ބަންދުވުމާއެކު ދެން ހަމައެކަނި ކުޅުންތެރިން ވިއްކޭނީއެވެ. ކްލަބުތަކަށް ކުޅުންތެރިން ވިއްކޭނީ އެހެން ލީގުތަކުގެ ޓްރާންސްފާ މާކެޓް ބަންދުވުމާ ކަމަށެވެ.\nމެންޗެސްޓާ ޔުނައިޓެޑަށް މިދިޔަ ސީޒަންގައި ކުޅުނު ބެލްޖިއަމް ފޯވަޑް ރޮމެލޫ ލުކާކޫ ވަނީ މިއަދު އޭނާގެ ޓްރާންސްފާވެސް ނިންމާފައެވެ. ސީޒަން ބްރޭކަށްފަހު ލުކާކޫ ތަމްރީނު ހަދަމުންދިޔައީވެސް އަމިއްލަ ގައުމުގައެވެ. ޔުނައިޓެޑްގެ ތަމްރީނުތަކާ ގުޅެން ޖެހޭ ދުވަހު ނުގުޅުމުގެ ސަބަބުން އޭނާއަށް ވަނީ ޖޫރިމަނާއެއްވެސް އައިސްފައެވެ.\n74 މިލިއަން ޕައުންޑްގެ އަގަކަށް ލުކާކޫ އިންޓައާ ގުޅުނު ކަމަށް އެ ކްލަބުން އިއުލާން ކޮށްފައިވާއިރު، އޭނާ ސޮއިކުރީ ފަސް އަހަރު ދުވަހުގެ އެއްބަސްވުމެއްގައެވެ. އުމުރުން 26 އަހަރުގެ ލުކާކޫ ވަނީ ޔުނައިޓެޑަށް އޭނާ ކުޅުނު 96 މެޗުގައި 42 ގޯލް ޖަހާފަައެވެ. އެވަޓަންއިން 75 މިލިއަން ޕައުންޑްގެ އަގަކަށް ލުކާކޫ ޔުނައިޓެޑަށް ބަދަލުވީ މީގެ ދެ ސީޒަން ކުރިންނެވެ. ޔުނައިޓެޑާ ގުޅުނުފަހުން ލުކާކޫއަށް އޭނާގެ ކުރީގެ ފޯމުގައި ކުޅެވިފައެއް ނުވެއެވެ.\nލުކާކޫއަކީ މިހާތަނަށް ސެރެއާ އޭގެ ކްލަބަކަށް ގެންދިޔަ ތިންވަނައަކަށް އެންމެ އަގުބޮޑު ކުޅުންތެރިޔާއެވެ. ޔުވެންޓަސްއިން ރޮނާލްޑޯ 99.2މިލިއަން ޕައުންޑަށް ގެންދިޔައިރު، ހިގުއައިން އެ ކްލަބަށް ގެންދިޔައީ 75.3 މިލިއަން ޕައުންޑަށެވެ.\nމިފަހަރުގެ ޓްރާންސްފާ ވިންޑޯގެ އެންމެ އަގުބޮޑު ފަސް ޓްރާންސްފާ\nލުކާކޫގެ ރެކޯޑާއެކު އިންޓާ ޔޫރަޕާ ލީގު ސެމީއަށް


Campaign ga nuragalhu meeheh ge fahathuga nuhunnaanan: Naibu raees | Mihaaru\nނައިބު ރައީސް ފައިސަލް ނަސީމް ނ. ވެލިދޫގައި ރޭ ބޭއްވި ޖަލްސާގަައި ވާހަކަފުޅު ދައްކަވަނީ. ---\nކެމްޕެއިންގައި ނުރަނގަޅު މީހެއްގެ ފަހަތުގައި ނުހުންނާނަން: ނައިބު ރައީސް\n28 މާޗް 2019 - 11:34 22 comments\nރައްޔިތުންގެ މަޖިލިހުގެ އިންތިޚާބުގެ ކެމްޕެއިންގައި ހުންނަވާނީ ރަނގަޅު ކެންޑިޑޭޓުންގެ ފަހަތުގައި ކަމަށާއި ނުރަނގަޅު މީހެއްގެ ފަހަތަށް ވަޑައިނުގަންނަވާނެ ކަމަށް ނައިބު ރައީސް ފައިސަލް ނަސީމް ވިދާޅުވެއްޖެ އެވެ.\nއާންމު އިންތިޚާބުގައި އެމްޑީޕީގެ ޓިކެޓުގައި ނ. ވެލިދޫ ދާއިރާ އަށް ވާދަކުރައްވާ، މުހައްމަދު އަބްދުﷲ ޝަފީގް (ފިއެސް މޯޑު) ގެ ކެމްޕެއިނަށް އެ ރަށަށް ވަޑައިގެން ނައިބު ރައީސް ވިދާޅުވީ މަޖިލިހަށް ތެދުވެރިކަމާއި އަމާނާތްތެރިކަމާ އެކު މަސައްކަތް ކުރާނެ ބަޔަކު އިންތިޚާބު ކުރަން ޖެހޭ ކަމަށެވެ.\nމަޖިލިހަށް ހޮވޭ ހަމައެކަނި ބޭނުމަކީ ރައްޔިތުންނަށް ވަފާތެރިކަމާއި ނަޒާހާތްތެރިކަމާ އެކު ހިދުމަތް ކުރުން ކަމަށް ވާއިރު، ރަނގަޅު ބޭފުޅުން މަޖިލިހަށް އިންތިޚާބު ނުކުރެވިއްޖެ ނަމަ، ރައްޔިތުން މާދަމާ އެކަމާ ހިތާމަ ކުރަން ޖެހޭނެ ކަމަށް ވެސް ފައިސަލް ވިދާޅުވި އެވެ.\n"މަޖިލިހަށް އަންނަނީ އަމިއްލަ ކަންކަން، މަގާމުގެ ނުފޫޒުގެ ބޭނުންކޮށްގެން ކުރާކަށް ނޫން،" މަޖިލިހުގައި ކާށިދޫ ދާއިރާގެ މެމްބަރުކަން ކުރިން ކުރެއްވި ފައިސަލް ވިދާޅުވި އެވެ.\n"އެހެންވީމާ، މި ކަހަލަ ޕޯޑިއަމްތަކަށް، މި ކަހަލަ ސްޓޭޖްތަކަށް ތި ފަދަ ބޭފުޅުންނާ ކުރިމަތިލެވެނީ މި ސްޓޭޖްތައް ވެސް ރަނގަޅުވީތީވެ، ތިޔަބޭފުޅުން ވެސް ރަނގަޅުވީމަ."\nނައިބު ރައީސް އެގޮތަށް ވިދާޅުވި އިރު، ލ. އަތޮޅަށް އެމަނިކުފާނު ވަޑައިގެން އެމްޑީޕީގެ ކެންޑިޑޭޓުންތަކަކަށް ތާއީދު ކުރެއްވި މައްސަލަ ފައިސަލް ނިސްބަތްވާ ޖުމްހޫރީ ޕާޓީގެ ތެރޭގައި ވަނީ ހޫނުވެފަ އެވެ. އެނގިފައިވާ ގޮތުގައި، ޖޭޕީގެ ޓިކެޓުގައި ކުރިމަތިލައްވާ ބައެއް ކެންޑިޑޭޓުންނާ މެދު ނައިބު ރައީސް ހިތްޕުޅުހަމަޖެހިވަޑައިނުގަންނަވަ އެވެ.\nފައިސަލް ވަނީ ލ. ގަމަށް ވަޑައިގެން، އެ ދާއިރާ އަށް އެމްޑީޕީގެ ޓިކެޓުގައި ވާދަކުރައްވާ ކުރީގެ ނޫސްވެރިޔާ މުހައްމަދު ވިސާމަށާއި ފޮނަދޫ ދާއިރާގެ އެމްޑީޕީގެ ކެންޑިޑޭޓު މޫސާ ސިރާޖަށް ތާއީދުކޮށް، ބޭއްވި ސައިކަލް ބުރެއްގައި ބައިވެރިވެވަޑައިގެންފަ އެވެ.\nފޮނަދޫ ދާއިރާ އަށް އެމްޑީޕީގެ ޓިކެޓްގައި ވާދަކުރާ ގާނޫނީ ވަކީލް ސިރާޖްގެ ކެމްޕެއިންގައި ބައިވެރިވެވަޑައިގެންނެވި އިރު، ޖޭޕީގެ ޓިކެޓުގައި އެ ދާއިރާ އަށް ނުކުންނަވަނީ ފާތުމަތު ޒައީމާ އެވެ.\nނައިބު ރައީސް ވިދާޅުވި ގޮތުގައި ރައީސް އިބްރާހިމް މުހައްމަދު ސޯލިހް ފަދަ ހެޔޮލަފާ ބޭފުޅަކު ރައްޔިތުން ހޮވީ ކުރިއެރުމާއި ތަރައްގީ ބޭނުންވާތީ އެވެ. މިދިޔަ އަހަރުތަކަކީ އަނދިރި، ނާމާން ދުވަސްތަކެއް ކަމަށާއި އެތައް ބަޔަކަށް އަނިޔާ ލިބިފައިވާ ކަމަށް ވެސް އެމަނިކުފާނު ވިދާޅުވި އެވެ.\n"ކާކަށްތޯ އަނިޔާ ނުލިބެނީ؟ މީހެއް ކައިރީ ހައްޔަރު ކުރިހޭ އަހާލަން ވެސް ބޭނުމެއް ނުވޭ. ޔަގީން ކަށަވަރު ކަމެއް އޮންނާނީ އެކަން ކޮށްފައި،" ނައިބު ރައީސް ވިދާޅުވި އެވެ.\nއެމަނިކުފާނު ވިދާޅުވީ، އިސްލާހަށް މަސައްކަތް ކުރި ކޮންމެ މީހަކު ހުރަގެއަށް ލާންޖެހޭ ކަމަށް އޭރު ގަބޫލު ކުރެވިފައި އޮތްއިރު، ވިޔަފާރިވެރިންނަށާއި ޑިމޮކްރަސީ ހަރުދަނާކޮށް، އިންސާނީ ހައްގުތައް ކަށަވަރުކުރުމަށް މަސައްކަތް ކުރި މީހުންނަށް އުނދަގޫ ކުރި ކަމަށެވެ.\nއެމަނިކުފާނު ވިދާޅުވި ގޮތުގައި މިދިޔަ ދުވަސްތަކުގައި ގާނޫނުއަސާސީގައި ރައްޔިތުންނަށް ދީފައި ހުރި މިނިވަންތައް ނަގާލައި، ރައްޔިތުންނަށް ބިރު ދެއްކުމަށް ގާނޫނުތައް ފާސްކޮށްފައި އެބަހުއްޓެވެ. އެހެންވެ، ރައްޔިތުންނަށް ގާނޫނީ ބާރުވެރިކަން ލިބުމަކީ މުހިންމު ކަމެއް ކަމަށް ނައިބު ރައީސް ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ޖުމްހޫރީ ޕާޓީ ނައިބު ރައީސް ފައިސަލް ނަސީމް ރައްޔިތުންގެ މަޖިލީހުގެ އިންތިޚާބު 2019 ނ. ވެލިދޫ\nނައިބު ރައީސް ފައިސަލް އެމްޑީޕީގެ ކެމްޕެއިންގައި


SunOnline: Home and away usoolun kulhey football league eh Raajjeygai baahvany\nހޯމް އެންޑް އަވޭ އުސޫލުން ކުޅޭ ފުޓުބޯޅަ ލީގެއް ރާއްޖޭގައި ބާއްވަނީ\nޢަބްދުﷲ އައިމަން 19 Aug 2019, 14:00\nފޯކައިދޫ ޓީމުން މިނިވަން ޗެމްޕިއަންޝިޕްގެ ފައިނަލް ބުރުގައި ކުޅުނު މެޗުތަކުގެ ތެރެއިން --- ފޮޓޯ/ ފޯކައިދޫ ލައިވް ސްޕޯޓްސް\nރާއްޖޭގައި ހޯމް އެންޑް އަވޭ އުސޫލުން ކުޅޭ ފުޓުބޯޅަ ލީގެއް ބޭއްވުމާ ބެހޭ ގޮތުން ކުޅިވަރާ ބެހޭ މިނިސްޓަރު އަހްމަދު މަހްލޫފާއި ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް މިއަދު ބައްދަލުކުރައްވައި ވާހަކަ ދައްކަވައިފިއެވެ.\nމިއަހަރުގެ ކުރީކޮޅު އެފްއޭއެމްގެ ރައީސް ބައްސާމާއި ކުޅިވަރާ ބެހޭ މިނިސްޓަރާ ދެމެދު ކޮންމެސް ވަރެއްގެ ނުތަނަވަސްކަމެއް އުފެދި ސޯޝަލް މީޑިއާގައި ބަހުގެ ހަމަލާތަކެއް ހިނގައިދިޔަ ނަމަވެސް މިހާރު އެ ދެ ބޭފުޅުން އަންނަނީ ގުޅިގެން ގިނަ މަސައްކަތްތަކެއް ކުރަމުންނެވެ. އެގޮތުން ފުޓުބޯޅަ ކުރިއެރުވުމަށް ކުރައްވަން ޖެހޭ ހުރިހާ މަސައްކަތެއްގައި ޔޫތު މިނިސްޓްރީން ދޭންޖެހޭ އެއްބާރުލުން ފުރިހަމައަށް ލިބޭނެ ކަމަށް މަހްލޫފް ވަނީ ވިދާޅުވެފައެވެ.\nމަހްލޫފް މިއަދު ކުރެއްވި ޓްވީޓެއްގައި ވިދާޅުވީ އެފްއޭއެމްގެ ރައީސާއި ބައްދަލުކުރައްވައި ފުޓުބޯޅަ ކުރިއެރުވުމާ ބެހޭ ގޮތުން ވާހަކަދެކެވިފައިވާ ކަމަށެވެ.\n"ފުޓުބޯޅަ ޕްރޮމޯޓުކުރުމާއި ތަރައްގީކުރުމާ ބެހޭ ގޮތުން މިއަދު ބައްސާމާއި ވަނީ ބައްދަލުކުރެވި ވާހަކަ ދެކެވިފައި. މި ބައްދަލުވުމުގައި، ރާއްޖޭގައި ހޯމް އެންޑް އަވޭ އުސޫލުން ކުޅޭ ލީގެއް ފެށުމާ ބެހޭ ގޮތުން ވާހަކަ ދެކެވުނު،" މަހްލޫފް ކުރެއްވި ޓްވީޓުގައި ވިދާޅުވިއެވެ.\nމަހްލޫފް އިތުރަށް ވިދާޅުވީ، ކުރިއަށް އޮތް ތަނުގައި އެފްއޭއެމްއާ ގުޅިގެން ގިނަ މަސައްކަތްތަކެއް ކުރުމަށް ވާހަކަ ދެކެވެމުންދާ ކަމަށެވެ.\nރާއްޖޭގައި މީގެ ފަސް އަހަރު ކުރިން "މިނިވަން 50" ގެ ނަމުގައި ވަނީ މުޅި ރާއްޖޭގެ ހުރިހާ ރަށްތަކަށް ހުޅުވާލައިގެން މުބާރާތްތަކެއް ބާއްވާފައެވެ. އެއީ އެކި ޒޯންތަކަށް ބަހާލައިގެން ކޮންމެ ޒޯނަކުންވެސް އެއްވަނަ އަދި ދެވަނައަށް ދާ ޓީމުތައް އަނެއް ޒޯނާއި ކުޅެ މުޅި މުބާރާތުން އެންމެ ރަނގަޅު ޓީމުތައް ފުރަތަމަ ޑިވިޝަނަަށް ކޮލިފައިވާ ގޮތަށް ކުޅުނު މުބާރާތެކެވެ.\nއެ މުބާރާތުގެ ސަބަބުން އަތޮޅުތަކުގައި ތިބި ހުނަރުވެރި ކުޅުންތެރިންގެ ހުނަރު ފެނި ރާއްޖޭގެ ފުޓުބޯޅަ އެހެން ހަރުފަތަކަށް ގެންދިއުމަށް ފުރުސަތު ލިބިގެންދިޔަ ކަމަށް އެފްއޭއެމުން މީގެ ކުރިން ވަނީ ބުނެފައެވެ.


Hatharu Vazeerakaa Eku Online Koh Igthisoadhee Committee Baavanee - Vaguthu\nހަތަރު ވަޒީރަކާ އެކު އޮންލައިންކޮށް އިގްތިސާދީ ކޮމިޓީ ބާއްވަނީ\nމިނިވަން މުއައްސަސާތަކުގެ ކޮމިޓީގެ މިއަދުގެ ބައްދަލުވުން ހިނގަމުން ދަނީ. --- ފޮޓޯ: މަޖިލިސް\nކޮވިޑް-19 ގެ ސަބަބުން ރާއްޖެ އަށް ދިމާވެފައިވާ އިގްތިސާދީ ހާލަތުން އަރައިގަތުމަށް ސަރުކާރުން ތައާރަފްކުރި ސްޓިމިއުލަސް ޕެކޭޖް ތަންފީޒުކުރުމުގައި އަމަލު ކުރާ އުސޫލުތަކާ ބެހޭ ގޮތުން މައުލޫމާތު ސާފުކުރަން ހަތަރު މިނިސްޓަރަކާ އެކު މަޝްވަރާ ކުރަން ރައްޔިތުންގެ މަޖިލިހުގެ އިގްތިސާދީ ކޮމިޓީން ރޭ ނިންމައިފިއެވެ.\nއިގްތިސާދީ ކޮމިޓީގެ ބައްދަލުވުމުގައި ނިންމީ، އިކޮނޮމިކް މިނިސްޓަރު ފައްޔާޒް އިސްމާއިލާއި ޓޫރިޒަމް މިނިސްޓަރު އަލީ ވަހީދާއި ފިނޭންސް މިނިސްޓަރު އިބްރާހިމް އަމީރާއި ފިޝަރީޒް މިނިސްޓަރު ޒަހާ ވަހީދު އެކު ކޮމިޓީ ކުރިއަށް ގެންދިއުމަށެވެ. ކޮމިޓީ ބައްދަލުވުން ބޭއްވުމަށް ހަމަޖެހިފައި ވަނީ ވެބް ކޮންފަރެންސް މެދުވެރިކޮށް އޮންލައިންކޮށެވެ.\nއިގްތިސާދީ ކޮމިޓީން 17 ކަމެއް ފާހަގަކޮށްފައިވާ އިރު، އޭގެތެރޭގައި މަސްވެރިކަމާއި ދަނޑުވެރިކަމާއި ޓޫރިޒަމާއި އިކޮނޮމިކް މިނިސްޓްރީއާ ގުޅޭ ކަންކަން ހިމެނެއެވެ.\nމަޖިލީހުގެ ގަވާާއިދު ބުނާ ގޮތުން މަޖިލީހުގެ ކޮމިޓީއަކަށް ކަމާ ގުޅޭ މުއައްސަސާއެއްގެ ބޭފުޅުން ހާޒިރު ކުރާއިރު ފަސް ދުވަހުގެ މުއްދަތުގެ ނޯޓިހެއް ދޭން ޖެހެއެވެ. އެގޮތަށް ނިންމިޔަސް، ދިމާވެފައިވާ ހާއްސަ ހާލަތާ ގުޅިގެން މިނިސްޓަރުންނަށް ބައްދަލު ކުރެވެން އޮތް އެންމެ އަވަސް ތާރީހެއްގައި ބައްދަލުވުން ހަމަޖައްސަން ކޮމިޓީން ނިންމިއެވެ.\nސަރުކާރުން ޖުމްލަ 2.5 ބިލިން ރުފިޔާގެ އިކޮނޮމިކް ރިކަވަރީ ޕެކޭޖެއް ތައާރަފް ކުރުމަށް ނިންމާފައިވާ އިރު، އެއީ ވިޔަފާރިތަކަށް ވޯކިންގ ކެޕިޓަަލް ހޯދައިދިނުމަށް ތައާރަފްކުރުމަށް ނިންމި ޕެކޭޖެކެވެ. މި ލޯން ދިނުމުގެ ބޭނުމަކީ ވިޔަފާރިތައް ހީނަރުވުމާއި ގުޅިގެން ދިވެހިން ވަޒީފާ ގެއްލުމުގެ ފުރުސަތާއި ޕްރައިވެޓް ސެކްޓަގެ މުސާރަތައް ކުޑަ ކުރުމަށް އޮވެދާނެ ފުރުސަތުތައް ކުޑަ ކުރުމަށް ކަމަށް ފިނޭންސް މިނިސްޓަރު އަމީރު ވަނީ ވިދާޅުވެފައެވެ.\nކޮވިޑް-19 އާ ގުޅިގެން ގެއްލުން ލިބޭ ވިޔަފާރިތަކަށް މާލީ އެހީތެރިކަން ފޯރުކޮށްދިނުމަށް، ބީއެމްއެލް އާއި އެސްޑީއެފްސީ މެދުވެރިކޮށް، އެ ލޯނު ދޫކުރުމަށް މިހާރު އަންނަނީ ތައްޔާރުވަމުންނެވެ.\nމީގެއިތުރުން ބޮޑުކަންނެލީގެ މަސްވެރިކަމަށް އެހީތެރިވެދިނުމަށްވެސް ސަރުކާރުން މިހާރު ވަނީ ޚާއްޞަ ޕެކޭޖެއް އެކުލަވައިލައިފައެވެ. ބޮޑުކަންނެލި ގަނެ އެކްސްޕޯޓްކުރާ ކުންފުނިތަކަށް ލޯނު ދޫކުރަން ފަށާފައިވާއިރު، މި ދުވަސްވަރު މަސްވެރިންނަށް ދަތިނުވާނެގޮތަށް، މަސްވެރިންނަށް ސަރުކާރުން ފައިސާ ދޫކުރާނެކަން ސަރުކާރުން ވަނީ އިއުލާން ކޮށްފައެވެ. އަދި ފަތުރުވެރިކަން ދަށްވެ، ރާއްޖެއަށް ބޭރު ފައިސާ ވަނުން މަދުވެފައިވިޔަސް، ސަރުކާރުން މަސައްކަތް ކުރަމުން އަންނަނީ ޑޮލަރުގެ އަގު މިހާރަށްވުރެ ބޮޑުވިޔަނުދީ ހިފެހެއްޓުމަށް ކަމަށާއި އެމް.އެމް.އޭ. އިން ބޭންކުތަކަށް އިތުރަށް ޑޮލަރު ދޫކުރަމަށް ނިންމަވާފައިވާކަން ސަރުކާރުން ވަނީ ހާމަކުރައްވާފައެވެ.


އިޖްތިމާޢީ ސަރަޙައްދުތައް ކުނިކަހައި ސާފުކޮށް ބަލަހައްޓައިދޭނެފަރާތެއް ހޯދުމާއިބެހޭ.\nނ.ހެނބަދޫގެ އިޖްތިމާޢީ ސަރަޙައްދުތައް ކުނިކަހައި ސާފުކޮށް ބަލަހައްޓައިދޭނެފަރާތެއް ހޯދަން ބޭނުންވެއްޖެއެވެ. ވީމާ މިކަމަށް ޝައުޤުވެރިވެލައްވާ ފަރާތްތަކުން 31 ޖަނަވަރީ 2021 ވާ އާދީއްތަ ދުވަހުގެ 13:00ށް މި އިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 08 ފެބުރުވަރީ 2021 ވާ ހޯމަ ދުވަހުގެ 13:00ށް މި އިދާރާއަށް ދުރުވެ އަންދާސީ ހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުނުކުރައްވާ ފަރާތްތަކުގެ އަންދާސީ ހިސާބު ބަލައިނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ. އަދި މަޢުލޫމާތު ސާފުކުރެއްވުމަށާއި އަންދާސީ ހިސާބު ހުށަހެޅުއްވުމަށް ބަދަލުގައި ބޭފުޅަކު ފޮނުއްވާނަމަ އެއީ ބަދަލުގައި ފޮނުއްވި ފަރާތެއްކަން އެނގޭނެ ލިޔުމަކާއިއެކު ފޮނުއްވުމަށްވެސް ދަންނަވަމެވެ. މި އިޢުލާނަށް އަންދާސީ ހިސާބު ހުށަހެޅުއްވޭނީ ވިޔަފާރި ރެޖިސްޓްރީ ކުރުމުގެ ޤާނޫނު (ޤާނޫނު ނަންބަރ: 18/2014)ގެ ދަށުން ވިޔަފާރި ރަޖިސްޓްރީ ކޮށްފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރި ރަޖިސްޓްރީ ކުރުމުގެ ޤާނޫނު (ޤާނޫނު ނަންބަރ: 19/2014)ގެ ދަށުން ވިޔަފާރި ރަޖިސްޓްރީ ކޮށްފައިވާ ފަރާތްތަކަށެވެ.\n08 ޖުމާދަލްއާޚިރު 1442


vnews - Soft drinks boanama dharimaivumugai bodethi massala thakeh kurimathivey\nސޮފްޓް ޑްރިންކްސް ބޯނަމަ ދަރިމައިވުމުގައި ބޮޑެތި މައްސަލަތަކެއް ކުރިމަތިވޭ\nއަންހެނަކު ސޮފްޓް ޑްރިންކްސްއެއް ބޮނީ\nއާންމު ގޮތެއްގައި ސޮފްޓް ޑްރިންކްސް ބޭނުންކުރުމަކީ ދަރިމައިވުމާއި ދުރުކޮށްދޭ ނުރައްކާތެރި ކަމެއްކަން ދިރާސާއަކުން ހާމަވެއްޖެ އެވެ.\nމިއީ އަންހެނުންނާއި ފިރިހެނުންނަށްވެސް ހަމަހަމަ ގޮތެއްގައި ނުރައްކާތެރި އެއްޗެއް ކަމަށް އެމެރިކާގެ ބޮސްޓަން ޔުނިވަސިޓީގެ ސްކޫލް އޮފް މެޑިސިންގެ ދިރާސާއިން ވަނީ ހާމަވެފަ އެވެ.\nނުރައްކާތެރި މިންވަރެއް ކަމަށް ބެލެވެނީ ދުވާލަކު އެއްފަހަރު ނުވަތަ އެއަށްވުރެ ގިނަ ފަހަރު ސޮފްޓް ޑްރިންކްސް ބުއިމުންނެވެ.\nމި ދިރާސާއިން ހާމަވާ ގޮތުގައި ސޮފްޓް ޑްރިންކްސް ތައްޔާރުކުރުމުގައި ބޭނުންކޮށްފައިވާ ހަކުރަކީ ސިއްހީ އެތަކެއް މައްސަލަތަކެއް ކުރިމަތިކުރުވާ އެއްޗެކެވެ. މީގެ ތެރޭގައި ފަލަބަލި، ހަކުރު ބަލި، ފިރިހެނުންގެ ދަރިފަނީގެ އަދަދު މަދުވުން އަންހެނުންނަށް މައްސަރުކަންތަކުގެ މައްސަލަތައް ކުރިމަތިވުން، އަދި ދަރިމައިވުމުގައި ދަތިތަކާއި ކުރިމަތިވުން ހިމެނެ އެވެ.\n"ވަރަށް ގިނަ ގޮތްގޮތުން ބަލައިގެންވެސް ހާމަވާ އެއް ހަގީގަތަކީ، ސޮފްޓް ޑްރިންކްސް ފަދަ ބުއިންތަކުގައި ބޭނުންކޮށްފައިވާ ހަކުރަކީ ދަރިމައިވުމުގެ މައްސަލަތައް ކުރިމަތިކުރުވާ ނުރައްކާތެރި އެއްޗެއްކަން. ދަރިން ހޯދަން ބޭނުންވާ ދެމަފިރިންނަމަ ސޮފްޓް ޑްރިންކްސް ފަދަ ބުއިންތަކާއި ދުރުވުމަކީ ދަރިމައިވުމުގައި ފަސޭހަވާނެ އަދި ދަރިފުޅަށް ސިއްހީ މައްސަލަތައް ކުރިމަތިވުންވެސް ދުރުކުރުވާނެ ކަމެއް،" މި ދިރާސާގައި އިސްކޮށް ހަރަކާތްތެރިވި އެލިޒަބަތް ހެޗް ބުންޏެވެ.\nމި ދިރާސާގައި އުމުރުން 21 އަހަރާއި 45 އަހަރާއި ދެމެދުގެ 4000 އަންހެންނާއި، 1000 ފިރިހެނުންގެ ސިއްހީ މައުލޫމާތު ތަހުލީލުކޮށްފައިވެ އެވެ.\nމި ދިރާސާއިން ހާމަވާ ގޮތުގައި ކޮންމެ ދުވަހަކު އެއް ފަހަރު ސްފްޓް ޑްރިންކްސް ފަދަ ބުއިންތައް ބޭނުންކުރާ އަންހެނުންނަށް ދަރިން ލިބުން 25 އިންސައްތަ ދުރުކޮށްދެ އެވެ. އަދި ފިރިހެނުންގެ ދަރިފަނި 33 އިންސައްތަ މަދުވާ ކަމަށްވެސް މި ދިރާސާއިން ހާމަވެ އެވެ.\nިމިކަމުގައި ސޮފްޓް ޑްރިންކްސްއަށްވުރެ ނުރައްކާ ބޮޑު އެއްޗެއްވެސް ބާޒާރުގައި ފަސޭހަކަމާއިއެކު ލިބެން އެބަހުއްޓެވެ. އެއީ އެނާޖީ ޑްރިންކްސް އެވެ. އާންމު ގޮތެއްގައި އެނާޖީ ޑްރިންކްސް ބޭނުންކުރާ މީހުންނަށް ދަރިމައިވުމުގެ މައްސަލަތައް ކުރިމަތިވާ މިންވަރު އިތުރެވެ. މިކަމުގެ ފަހަތުގައިވަނީ މިފަދަ ބުއިންތަކުގައި ހިމެނޭ ހަކުރުގެ މިންވަރު އިތުރުކަމެވެ.


ފުޓްބޯޅައިގައި ފެނުނު އެންމެ އަވަސް ގޯލުތައް\nއައްބާސް 25 ޑިސެމްބަރ 20203ހަފްތާ\nއިނގިރޭސި ޕްރިމިއާ ލީުގގެ ތާރީހުގެ އެންމެ އަވަސް ގޯލު ސައުތެމްޓަންގެ ލޯންގް ޖަހަނީ\nނިމިގެން ދިޔަ ހަފްތާގެ ފުޓްބޯޅަ މެޗްތަކަށް ބަލާއިރު ފާހަގަވެގެން ދިޔައީ ރެކޯޑްތަކެއް މުގުރާލި ތަނެވެ. އަދި ރެކޯޑްތަކެއް މުގުރުމާއި ގާތްވަމުން އަންނަ ތަނެވެ. މިދިޔަ ހަފްތާ ސްޕެނިޝް ލަލީގާގައި ލިއޮނަލް މެސީ ރެއާލް ވަލަޑޮލިޑް ކޮޅަށް ޖެހިގޯލާއެކު އެވަނީ 644 ގޯލާ އެކު އެއް ކްލަބަކަށް އެންމެ ގިނަ ގޯލުޖެހި ކުޅުންތެރިޔާގެ ރެކޯޑް އޮތް ޕެލޭގެ ރެކޯޑް މުގުރާލާފަ އެވެ. މިދިޔަ ހަފްތާގައި މުގުރާލި އަނެއް ރެކޯޑަކީ ޖަރުމަނު ބުންޑަސް ލީގާގައި ގޯލުޖެހި އެންމެ ހަގު ކުޅުންތެރިޔާގެ ރެކޯޑެވެ. މިދިޔަ ހުކުރުދުވަހުގެ ރޭ ހާތާ ބާލިންއާ ދެކޮޅަށް ނިކުމެ ބޮރޫޝިއާ ޑޯޓްމަންޑްގެ ޔޫސޮފާ މުކޯކޯ ގޯލުޖެހިއިރު އޭނާގެ އުމުރަކީ 16 އަހަރާއި 28 ދުވަހެވެ. މީގެ ކުރިން އެރެކޯޑް އޮންނަނީ މިއަހަރު މެއި މަހު، 17އަހަރާއި 34 ދުވަހުގެ އުމުރެއްގައި ބަޔާން މިޔުނިކް ކޮޅަށް ގޯލްޖެހި ބަޔާން ލެވެކޫސަންގެ ފްލޯރިއަން ވާޒްޓްގެ އަތުގަ އެވެ.\nމިދިޔަ ހަފުތާގައި މުގުރާލި އަނެއް ހާއްސަ ދެ ރެކޯޑަކީ އެންމެ އަވަސް ގޯލުގެ ދެ ރެކޯޑެކެވެ. މިގޮތުން އިޓާލިއަން ސެރިއާގައި މިހާތަނަށް ފެނުނު އެންމެ އަވަސް ގޯލް ފެނިގެން ދިޔައީ މިދިޔަ އާދިއްތަ ދުވަހު ސަސޫލޯ އާއި ދެކޮޅަށް ނިކުތް އޭސީ މިލާންގެ ރަފައެލް ލެއޯގެ ފަރާތުންނެވެ. ލެއޯ މިގޯލް ޖަހާ މިލާނަށް ލީޑި ނަގައިދިނީ މެޗްގެ 6.2 ވަނަ ސިކުންތުގަ އެވެ. މިއީ މީގެ ކުރިން 2001 ގައި ރެކޯޑްހެދި ޕިއަޗެންޒާގެ ޕައޯލޯ ޕޮގީގެ ގޯލަށްވުރެ ދެސިކުންތު އަވަސް ގޯލެކެވެ. މީގެ އިތުރުން އިނގިރޭސި ޕްރިމިއާ ލީގުގައި ލީޑްސް ޔުނައިޓެޑާއި ދެކޮޅަށް ނިކުމެ މެންޗެސްޓާ ޔުނައިޓެޑްގެ ސްކޮޓް މެކްޓޮމިނޭ ވަނީ ޕްރިމިއާ ލީގުގެ ތާރީހުގައި ފުރަތަމަ ތިން މިނެޓް ތެރޭ އެންމެ އަވަސް ދެގޯލް ޖަހާ ރެކޯޑް ހަދާފަ އެވެ. އެމެޗްގައި މެކްޓޮމިނޭ ފުރަތަމަ ގޯލް ޖަހާފައިވަނީ މެޗްގެ 69 ވަނަ ސިކުންތުގަ އެވެ. ޕްރިމިއާ ލީގުގެ އެންމެ އަވަސް ގޯލާ އަޅާކިޔާއިރު މިގޯލް އުޅެނީ މިނެޓަކަށްވުރެ ވެސް ފަހަތުގަ އެވެ. ޕްރިމިއާ ލީގުގެ މިހާތަނަށް ފެނުނު އެންމެ އަވަސް ގޯލް ފެނިފައިވަނީ 2019 ގައި ސައުތެމްޕްޓަންގެ ޝޭން ލޯންގްގެ ފަރާތުންނެވެ. ލޯންގް މިގޯލްޖެހީ ވެޓްފޯޑާއި ދެކޮޅަށް ނިކުމެ މެޗްގެ 7.69 ވަނަ ސިކުންތުގަ އެވެ.\nވޯލްޑް ކަޕްގައި އެންމެ އަވަސް ގޯލު ޖެހުމުގެ ރެކޯޑް އޮތް ތުރުކީގެ ކުރީގެ މަޝްހޫރު ފޯވާޑް ހަކާން ޝުކޫރު. އޭނާ ރެކޯޑް ހެދީ 2002 ވަނަ އަހަރުގެ ވޯލްޑް ކަޕްގެ ތިން ވަނަ ހޮވި މެޗުގައި\nލަލީގާގެ އެންމެ އަވަސް ގޯލުގެ ރެކޯޑް އޮންނަނީ ރެއާލް ވަލަޑޮލިޑްގެ ޖޯސެބާ ލޮރެންޓޭ އަތުގަ އެވެ. 2008 ގައި ލޮރެންޓޭ އެސްޕަންޔޯލް ކޮޅަށް ގޯލު ޖެހީ މެޗްގެ 7.22 ވަނަ ސިކުންތުގަ އެވެ.\nބުންޑަސްލީގާގެ އެންމެ އަވަސް ގޯލް ފެނިފައިވަނީ 2014 ގައި ބަޔާން ލެވަކޫސަންގެ ކަރީމް ބެލެރާބީގެ ފަރާތުންނެވެ. ބޮރޫޝިއާ ޑޯޓްމަންޑް ކޮޅަށް ބެލަރާބީ ގޯލް ޖެހީ މެޗުގެ9ވަނަ ސިކުންތުގަ އެވެ.\nފްރެންޗް ލީގުގައި އެންމެ އަވަސް ގޯލްގެ ރެކޯޑް ހަދާފައިވަނީ ކޭންގެ މައިކަލް ރިއޯ އެވެ. 1992 ގައި ރިއޯ ކޭންސްއާ ދެކޮޅަށް ނިކުމެ އޭނާ ގޯލް ޖެހީ މެޗްގެ 8 ވަނަ ސިކުންތުގަ އެވެ.\nއެމެރިކާގެ މޭޖާ ލީގު ސޮކާގައި އެންމެ އަވަސް ގޯލް ފެނިފައިވަނީ ނިއު ޔޯކް ރެޑްބުލްސްގެ މައިކް ގްރެލާގެ ފަރާތުންނެވެ. ފިލަޑެލްފިއާ ޔޫނިއަންއާ ދެކޮޅަށް 2015 ގައި ނިކުމެ މައިކް ގޯލް ޖެހީ މެޗްގެ7ވަނަ ސިކުންތުގަ އެވެ.\nޔޫއެފާ ޗެމްޕިއަންސް ލީގުގެ އެންމެ އަވަސް ގޯލުގެ ރެކޯޑް އޮންނަނީ ބަޔާން މިއުނިކްގެ ރޯއީ މަކާއީ އަތުގަ އެވެ. 2007 ގައި ރެއާލް މެޑްރިޑް ކޮޅަށް މަކާއީ ގޯލް ޖެހީ މެޗްގެ 10.1 ވަނަ ސިކުންތުގަ އެވެ.\nވޯލްޑް ކަޕްގެ ތާރީހުގައި އެންމެ އަވަސް ގޯލް ފެނިފައިވަނީ 2002 ގައި އޭޝިއާގައި ބޭއްވުނު ވޯލްޑް ކަޕްގަ އެވެ. ދެކުނު ކޮރެއާ އާއި ޖަޕާނުގައި ކުރިއަށް ދިޔަ މި މުބާރާތުގެ ތިން ވަނަ ހޮވި މެޗްގައި ދެކުނު ކޮރެއާ ކޮޅަށް ތުރުކީގެ މަޝްހޫރު ކުޅުންތެރިޔާ ހަކާން ޝުކޫރު ގޯލު ޖެހީ މެޗްގެ 10.8 ވަނަ ސިކުންތުގަ އެވެ.\nޔޫރަޕިއަން ޗެމްޕިއަންޝިޕްގެ ތާރީހަށް ބަލާއިރު މިހާތަނަށް ފެނުނު އެންމެ އަވަސްގޯލް ޖަހާފައިވަނީ 2004 ގައި ޕޯޗުގަލްގައި އޮތް މުބާރާތުގައި ރަޝިއާގެ ޑިމިތުރީ ކިރިޝެންކޯ އެވެ. ފުރަތަމަ ބުރުގެ ފަހުމެޗްގައި އެމުބާރާތުގެ ޗެމްޕިއަންކަން ހޯދި ގްރީސް ކޮޅަށް ކިރިޝެންކޯ ގޯލްޖެހީ މެޗްގެ 67 ވަނަ ސިކުންތުގަ އެވެ.\nކޮޕާ އެމެރިކާގެ އެންމެ އަވަސް ގޯލް ޖަހާފައިވަނީ އާޖެންޓީނާގެ ކިލީ ގޮންޒާލިސް އެވެ. 1999 ގެ މުބާރާތުގައި އުރުގުއޭ ކޮޅަށް ގޮންޒާލިސް ގޯލް ޖަހާފައިވަނީ މެޗްގެ 68 ވަނަ ސިކުންތުގަ އެވެ.\nބައިނަލްއަގުވާމީ ފުޓްބޯޅައަށް ބަލާއިރު އެންމެ އަވަސް ގޯލުގެ ރެކޯޑް އޮންނަނީ 2017 ވަނަ އަހަރު ވޯލްޑް ކަޕް ކޮލިފައިން މެޗެއްގައި ޖިބްރޯލްޓާ ކޮޅަށް މެޗްގެ 8.1 ވަނަ ސިކުންތުގައި ގޯލު ޖެހި ބެލްޖިއަމްގެ ކްރިސްޓިއަން ބެންޓެކޭ އަތުގަ އެވެ.\nދެން މި ލިސްޓް ކޮށްލަނީ ދުނިޔޭގެ ފުޓްބޯޅައިގެ ތާރީހުގެ އެންމެ އަވަސް ދިހަ ގޯލުގެ ގޮތުގައި ރެކޯޑް ކުރެވިފައިވާ ގޯލްތަކެވެ. އަވަސް ގޯލް ގެ ރެކޯޑްތަކަކީ އަބަދުވެސް ބަހުސްކުރުމުގެ ޖާގަ އޮންނަ ރެކޯޑްތަކެކެވެ. އެންމެ މައިގަނޑު ސަބަބަކީ ދުނިޔޭގެ ހުރިހާ ހިސާބެއްގައި ކުޅެވޭ ހުރިހާ މެޗަކީ ރެކޯޑްކުރެވޭ މެޗްތަކަކަށް ނުވާކަމެވެ. ހާއްސަކޮށް ކުރީގެ މެޗްތަކާއި ގުޅިގެން އެގޮތަށް ވާހަކަދެކެވޭ ރެކޯޑް ގޯލުތަކުގެ ސައްހަކަން ކަށަވަރު ނުކުރެވުމެވެ.\n10- ފީލިކްސް ސުއަރޭޒް (6.1 ވަނަ ސިކުންތުގައި) – މި ގޯލް ފެނިފައިވަނީ 1976 ގައި ކޮޕާ ލިބަޓެޑޯރަސް ގައި އެލިއަންޒާ ލީމާ އާއި އިންޑިޕެންޑިއެންޓޭ ވާދަކުރި މެޗެއްގަ އެވެ.\n9- އަލްބާޓް މުންޑީ (6 ވަނަ ސިކުންތުގައި) – އިނގިރޭސި ދަށް ލީގެއްގައި އެލްޑަޝޮޓާއި ހާޓްލްޕޫލް 1958 ގައި ވާދަކުރި މެޗުގައި ފެނުނު މިގޯލަކީ އޭރުގެ ރެކޯޑެވެ.\n8- ގުސްޓާވޯ ރަމިރޭޒް (4.1 ވަނަ ސިކުންތުގައި) – މިއީ މެކްސިކޯ ލީގުގެ އެންމެ އަވަސް ގޯލެވެ. މިގޯލު ފެނިގެން ދިޔައީ 2014 ވަނަ އަހަރު ލީގުގެ ފުރަތަމަ މެޗުގަ އެވެ.\n7- ގަރެތު މޮރިސް (4 ވަނަ ސިކުންތުގައި) – މިގޯލް ޖެހީ 2001 ވަނަ އަހަރު އިނގިރޭސި އެފްއޭ ކަޕްގެ ފުރަތަމަ ކޮލިފައިން ބުރުގައި އޭޝްޓަން ޔުނައިޓެޑާއި ސްކެލްމާސްޑޭލް ވާދަކުރި މެޗުގަ އެވެ.\n6- ޑޭމިއަން މޯރީ (3.69 ވަނަ ސިކުންތުގައި) – މިއީ އޮސްޓްރޭލިއާގެ އެޑެލައިޑް ސިޓީ އާއި ސިޑްނީ ޔުނައިޓެޑް 1995 ގައި ވާދަކުރި މެޗެއްގައި ފެނިގެން ދިޔަ ގޯލެކެވެ.\n5- ކޮލިން ކައުޕާވެއިޓް (3.55 ވަނަ ސިކުންތުގައި) – މިއީ އިނގިރޭސި ދެޓީމު ކަމުގައިވާ ބެރޯ އާއި ކެޓެރިން ޓައުން 1979 ގައި ވާދަކުރި މެޗެއްގައި ބެރޯގެ ކައުޕާވެއިޓް ޖެހި ގޯލެކެވެ.\n4- ފްރެޑެރިކޯ ޗާވޭސް (3.17 ވަނަ ސިކުންތުގައި) – މިއީ ބްރެޒިލްގެ ފުޓްބޯޅައިގެ ތާރީހްގައި އެންމެ އަވަސް ގޯލެވެ. ފުރެޑްގެ ނަމުން މަޝްހޫރުވެފައިވާ ފްރެޑެރިކޯ ޗާވޭސް މިގޯލު ޖެހީ 2003 ގައި އެމެރިކާ މިނެއިރޯ އާއި ވިޔާ ނޯވާ ވާދަކުރި މެޗެއްގަ އެވެ.\n3- ކާލޯސް އަލްމޭޑާ (3.1 ވަނަ ސިކުންތުގައި) – މިއީ ޕޯޗްގީޒްގެ4ވަނަ ޑިވިޝަންގައި އެފްސީ އޮލިވޭރާ ޑޯ ހޮސްޕިޓަލް އާއި އެތުލެޓިކާ ޑި އާގަނިލް 2011 ގައި ވާދަކުރި މެޗެއްގައި ފެނިގެން ދިޔަ ގޯލެކެވެ.\n2- ރިކާޑޯ އޮލިވޭރާ (2.8 ވަނަ ސިކުންތުގައި) – 1998 ގައި އުރުގުއޭގެ ދެޓީމު ދާވަކުރި މިމެޗްގައި އާޖެންޓީނާގެ ރިކާޑޯ އޮލިވޭރާ ޖެހި ގޯލް ގިނިސްބުކް އޮފް ވޯލްޑް ރެކޯޑްސްގައި އެންމެ އަވަސް ގޯލުގެ ގޮތުގައި ވަރަށް ގިނަ އަހަރުތަކެއް ވަންދެން އޮތެވެ.\n1- މާކް ބަރޯވްސް (2.56 ވަނަ ސިކުންތުގަ) – މި ގޯލަކީ ވާދަވެރި އެހެނަސް އެމެޗާ ފުޓްބޯޅަ މެޗެއްގައި ފެނިގެން ދިޔަ ގޯލެކެވެ. އެހެންނަމަވެސް އިނގިރޭސި ފުޓްބޯޅަ އެސޯސިއޭޝަނުންވަނީ އެންމެ އަވަސް ގޯލުގެ ގޮތުގައި 2004 ގައި ބަރޯވްސްގެ މި ގޯލް ރެކޯޑް ކޮށްފައެވެ. މި ގޯލު ޖެހިތާ ހަތަރު ފަހުން ބަރޯވްސް ވަނީ ކެންސަރު ބަލީގައި މިދުނިޔެ ދޫކޮށްފަ އެވެ.\nހިލޭ ޓްރާންސްފާ ގައި މިއަހަރު ކްލަބް ބަދަލުކޮށްފާނެ މަޝްހޫރު ކުޅުންތެރިން


Eesa Ge Massala Dhiraasaa Kuraa Committee Sirrukohfi - Vaguthu\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހްމަދު އީސަގެ މައްޗަށް ތުހުމަތު ކުރެވޭ ގެވެށި އަނިޔާގެ ތަހުގީގު ދިރާސާ ކުރުމަށް ބޭއްވި މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ ބައްދަލުވުން ސިއްރުކޮށްފިއެވެ.\nމި ކޮމިޓީގެ ބައްދަލުވުން ފަށްޓަވަމުން، މުގައްރިރު އަދި ހިންނަވަރު ދާއިރާގެ މެމްބަރު ޖީހާން މަހްމޫދު ކޮމިޓީ ސިއްރުކުރަން ވޯޓަށް އެއްސެވުމުން ކޮމިޓީގައި ތިއްބެވި މެންބަރުންގެ އަޣުލަބިއްޔަތުން ވަނީ ކޮމިޓީ ސިއްރު ކުރުމަށް ފާސްކޮށްފައެވެ.\nކޮމިޓީގެ ބައްދަލުވުން ފެށުމުން އެ ބައްދަލުވުމެއް މީޑިއާއަށް ނުވަދެވޭ ގޮތަށް ސިއްރު ކުރަން މެންބަރުންނަށް ހުށަހެޅޭނެއެވެ. އަދި މެންބަރުންގެ އަޣުލަބިއްޔަތުން ފާސްވެއްޖެނަމަ އެ ބައްދަލުވުމެއް ކުރިއަށް ދާނީ މިޑީއާ ނުވައްދައި، އޯޑިއޯ ލައިވް ދޫނުކުރާ ގޮތަށް ސިއްރުންނެވެ.\nއީސަގެ މައްޗަށް ތުހުމަތު ކުރަނީ އޭނާގެ ކުރީގެ އަނބިކަނބަލުން އަސްރާ ނަސީމަށް ގެވެށި އަނިޔާ ކުރި ކަމުގެ ތުހުމަތެވެ. ނައިބު ރައީސް ފައިސަލް ނަސީމްގެ ކޮއްކޯފުޅު އަސްރާ ވަނީ އީސައާ ދެކޮޅަށް ބަޔާން ވެސް ދެއްވައިފައެވެ.\nއީސަގެ މައްސަލަ ފުލުހުން ދަނީ ތަހުގީގު ކުރަމުންނެވެ. އޭނާ ހައްޔަރު ކުރަން އެދި ކޯޓަށް ހުށަހަޅަން ޕްރޮސެކިއުޓާ ޖެނެރަލްގެ އޮފީހުގައި ފުލުހުން އެދުނެވެ. އެކަމަކު ކޯޓު އަމުރަކަށް ޕީޖީން އެދުމުން އީސަ ހައްޔަރު ކުރުމުގެ އަމުރެއް ކޯޓުން ނުދިނެވެ. އެއީ ޖިނާއީ އިޖުރާއަތުގައި އަންގާފައިވާ ހައްޔަރު ކުރުމުގެ ހާލަތެއް ނެތް ކަމަށް ކަނޑައަޅައެވެ.\nމި ތުހުމަތާއެކު އީސަ ވަނީ މަޖިލީހުގެ އިޖްތިމާއީ ކޮމިޓީގެ މުގައްރިރު ކަން އިސްތިއުފާ ދެއްވައިފައެވެ. އަދި އެމްޑީޕީން ވަނީ އީސަ އަދާ ކުރައްވާ އެ ޕާޓީގެ މަގާމުތަކުން ސަސްޕެންޑްކޮށްފައެވެ.\nއީސަ ވިދާޅުވަނީ އޭނާ ގާނޫނާ ޚިލާފު އެއްވެސް ކަމެއް ނުކުރައްވާ ކަމަށެވެ. އަދި އޭނާއަށް ޖަވާބުދާރީ ވުމުގެ ފުރުސަތެއް ނުދެއްވައި އެމްޑީޕީން ފިޔަވަޅު އެޅުމުން ކަންބޮޑުވުން ވެސް ފާޅުކުރައްވާފައިވެއެވެ.\nއެއީ އޭނަ ވެސް އެކަން ކުރީ ސިއްރުން ކަމަށްވާތީ ތ\nމަޖިލިހުގެ ކަންކަން ސިއްރު ކުރާވަރުން މިހާރު މަޖިލިހާއި ދޭތެތޭ ޝައްކު އުފެދި އިތުބާރު ގެއްލޭ ހިސާބަށް މަޖިލިސް ކަންކަން ހިގައްޖެ، ޑިމޮކްރަސީއާއި ޓުރާންސުޕޭރެންސީ އަކީ ސިއްރުން މަޖިލިސް ހިންގުންތޯ ؟\nއެމްޑީޕީ މީހުންނަށް ފިޔަޅުއެޅުމަކީ މަނާކަމެއް އެއީ ޤާނޫނުއަސާސީ އާއި އެބޭފުޅުންގެ ކަރާމަތަށް އަދުއިންސާފަށް ވާސިލުވުމަށް ހުރަސްއެޅޭނެ ކަމަކަށް ބަލަންޖެހޭނީ. އެމްޑީޕީ ބޭފުޅުން އުޅޭނީ މާމަތީގަ. މިސާލަކަށް ރޯޔަލް ރޭޕްކޭސް. ޖީހާނު ޗެއަރކުރަނީ.\nމެއި 24, 2021 19:35\nދެފުށް ފެންނަ ރޯ ސަރުކާރުގަ6ފުށް މިދަނީ ފެނިގެން މި މީހުން ބޭމުންވާ ގޮތަށް ނިންމަންވާ ކޮންމެ ފަހަރަކ ކު ސިއްރު.ކިހާ ވަރުގަދަ ކަމެއް\nރޭޕް ކޭސްގެ ކަންކަން ދިޔަލެއް ރަނގަޅުކަމުން އެކަމުގެ ތަޖްރިބާ ހުރި ބޭފުޅެއް މި ކޮމިޓީގެ ފޮޓޯއިން ފެންނާތީ މިކަން ވަރަށް ރީތިކޮށް ދާނެކެމާމެދު އެއްވެސް ޝައްކެއް ވަސްވާހެއްވެސް ނެތް. ދެން ސަލާން


އަންނަންދެން ހުންނާނަން ލޯބިން 35 – Esfiya\nގެއަށް ވަދެގެން އައި އަކުރަމްގެ ނަޒަރު ހުއްޓުނީ ގޭތެރެ ކުނިކަހަން ހުރި އަންހެން ކުއްޖާއަށެވެ. އެކުއްޖާގެ މަޑު މުށިކުލައިގެ ދިގު ބުޅި އިސްތަށިގަނޑު ފެނުމުން އަނެއްކާވެސް އޭނާގެ ހަނދާނަށް އައީ އެއްކަލަ ކުއްޖާއެވެ. އޭނާގެ ހިތް އެކުއްޖެއްގެ މޫނު ދެކިލާ ހިތުން އެ އުޅެނީ ކީއްވެ ކަމެއް ވިސްނާ ވިސްނާ ވެސް އަކުރަމަކަށް ނޭނގުނެވެ.\nހުއްޓުން އަރާފައި ހުރި ނާޔާގެ ނަސީބުވެސް ރަނގަޅީ ކަންނޭނގެއެވެ. އޭނާއަށް އިވުނީ ނޫރާ ގޮވާލި އަޑެވެ. “ނާޔާ! އާދެބަލަ މިރެއަށް މުގުރިހަ ކައްކަން!” “ލައްބަ ދައްތާ! މިދަނީ.” އެހެން ބުނަމުން ނާޔާ އަވަސްއަވަހަށް އެތަނުން ދިޔައެވެ.\nއަކުރަމަށް ބަލަހައްޓައިގެން ހުރެވުނީއެވެ. އެއީ ހަމަ އެ އަންހެން ކުއްޖާއެވެ. މޫނު ނުފެނުނަސް އެއީ ހަމަ އެ އަޑެވެ. އެ މިއުޒިކެއް ފަދަ ޖާދުވީ އަޑެވެ. ހިޔާލުގައި ހުރެ އަކުރަމް ކޮޓަރިއަށް ވަނީ ނާޔާގެ ނަން އޭނާގެ ހިތުގައި ފަވާލަމުންނެވެ. އަދި އެ ކުއްޖާގެ މޫނު ދެކުމަށް އަޒުމު ކަނޑައަޅައިގެނެވެ.\nއަނެއްދުވަހު ހެނދުނު ހެނދުނާ ހޭލައިގެން ނާޔާ އަވަދިނެތި އުޅުނީ ކައްކާށެވެ. އެއީ ހުކުރު ދުވަސް ކަމުން ހެނދުނަށް ކުޅި މަހާއި ރޮށި ތައްޔާރު ކުރުމަށް ފަހު މެންދުރަށް ކުކުޅު ރިހައާއި ބިރިޔާނީ ކައްކަން އުޅުނީ ހިންދެމިނުލައެވެ.\n“ނާޔާ. ދޭބަލަ އަކުރަމަށް ގޮވަން. އެސޮރު ރޭގަ ބުނި މ ގާތު އޭނަ ޖެހޭ ވާހަކަ ހެނދުނާ ތަނަކަށް ދާން. ދޭބަލަ ގޮވާލަން.” ނޫރާ ބަދިގެއަށް ބޯ ދިއްކޮށްލަމުން ބުންޏެވެ. ނާޔާ ކައްކަން ހުރި ރިހަ ތެލީގެ ގިނި މަޑުކޮށްލަމުން ބަދިގެއިން ނުކުމެ އަކުރަމްގެ ކޮޓަރި ދޮށަށް ދިޔައެވެ. އޭރު އޭނާގެ މޫނުމަތީގައި ހިނިތުންވުމެއް ވީ އަކުރަމްގެ ނަން އެނގުނީމައި ކަމަށް ވެސް ވެދާނެއެވެ.\nނާޔާ ކޮޓަރީގައި ޓަކި ޖަހާލިއިރު ހުުރީ ކުޑަކޮށް ލަދުގެންފައެވެ. އެތެރެއިން އަޑެއް ބަޑެއް ނީވުމުން އަނެއްކާވެސް ޓަކި ޖަހާލިއެވެ. އޭނާ ހީކޮށްގެން ހުރީ ހޭލާ ހުރިނަމަ އަކުރަމް އެހެން ބުނާނެ ކަމަށެވެ. ނަމަވެސް ސިއްސައިގެން ދިޔައީ އަކުރަމް ދޮރު ހުޅުވައި ބޯ ދިއްކޮށްލުމުންނެވެ. ލިބުނު ސިހުމުގައި ނާޔާގެ ފައި އޮޅި މިިހާ ވެއްޓެން ދިޔައެވެ. ނަމަވެސް ހުޝިޔާރު ކަމާއެކު އަކުރަމް އޭނާގެ އުނަގަނޑުގައި ހިފެހެއްޓިއެވެ.\n” ބީ ކެއަރފުލް.” އެހެން ބުނެލަމުން އަކުރަމް އެކުއްޖާގެ މޫނަށް ބަލައިލިއެވެ. އޭނާގެ ނޭވާ ވެސް ތާށިވި ކަހަލައެވެ. އޭނާއަށް ފެންނަމުން ދިޔަ މޫނަކީ އޭނާއަށް ކުޑަކޮށް ވެސް އާ މޫނެއް ނޫނެވެ. އެތައް ގޮތަކުން ދެކެ ފަރިތަ މޫނެކެވެ. އޭނާގެ ހިތުގައި ބިންވަޅު ނެގިފައިވާ މޫނެކެވެ.\nނާޔާ އަށް ވެސް އަކުރަމްގެ މޫނަށް ބަލަހައްޓައިގެން ހުރެވުނީއެވެ. އޭނާގެ މުޅި އުމުރުގައި ވެސް ފެނިފައިވާ އެންމެ ހިތްގައިމު މޫނުގެ ވެރިއަކީ ހަމަ އަކުރަމެވެ. ފިރިހެންވަންތަ ކަމުގެ މިސާލއެކެވެ. އަދި ނާޔާއަށް އެންމެ ބޮޑަށް ފާހަގަ ކުރެވުނީ އަކުރަމްގެ މަޑުމުށި ކުލައިގެ ކަޅިއެވެ. ހަމައެކަނި އެ ކަޅިން ވެސް ޝާހީ ގޮތެއް ހުއްޓެވެ.\n“ތާރާ؟” ހައިރާންވެފައި ހުރެ އަކުރަމް އަހާލިއެވެ.\nއަކުރަމް ބުނި އަޑު އިވިފައި ނާޔާގެ މުޅި ހަށިގަނޑު ފިނިވި ކަހަލައެވެ. އަނެއްކާ އަކުރަމަށް އޭނާގެ ސިއްރު އެނގެނީ ބާވައެވެ؟\n“ކި.. ކީކޭ؟” ނާޔާއަށް ގަދަކަމުން ކަހަލަ ގޮތަކަށް އަހާލެވުނެވެ.\nއަކުރަމަށް ލިބުނީ އިތުރު ހައިރާން ކަމެކެވެ. އެއީ އޭނާގެ ހިތުގައިވާ ތާރާގެ އަޑެއް ނޫނެވެ. މޫނުމަތިން އެއްވައްތަރަސް މިއީ އޭނާގެ ތާރާއެއް ނޫނެވެ. މިއީ އިއްޔެ އާއި މިއަދު އޭނާ އެ ކުއްޖެއްގެ މޫނު ނުފެނިގެން އުޅުން ކުއްޖާއެވެ. ކޮންފަދަ އިއްތިފާގެއް ހެއްޔެވެ؟\n“ސޮރީ. އައި ތޯޓް ޔޫ ވާ އެ ފްރެންޑް އޮފް މައިން. ޔޫ ލުކް ލައިކް ތާރާ.” އަކުރަމް ޔާނާ ނަގާދެމުން ބުނެލިއެވެ. ނާޔާއަށް ހަމަޖެހުމުގެ ނޭވާއެއް ލެވުނެވެ. ނަމަވެސް ކުއްލިއަކަށް އޭނާގެ ސިކުނޑިއަށް ވެރިވި ސުވަލަކުން އަނެއްކާވެސް އޭނާއަށް އުނދަގޫ ކޮށްލިއެވެ. “އޮހް. އަމްމްމް… ވެއާ އިޒް ޔުއާ ފްރެންޑް ނައު؟”\n“މާލޭގަ ވީ. ކިޔަވަން ގޮސް. ވާހަކަ ނުދައްކާތާ މިހާރު6ވަރަކަށް އިޔާޒް ވާނެ ކަންނެ.” އަކުރަމްގެ އަޑުގައި މާޔޫސް ކަމެއް އެކުލެވިފައި ވިއެވެ.\n“އޮހް. އަމްމްމް… އައި ޝުޑް ގޯ.” ހިނިތުންވެލަމުން ނާޔާ ދަން އެނބުރެލިއެވެ. “ނާޔާ ދޯ ކިޔަނީ؟” އަކުރަމް ގޮވާލިއެވެ. ނާޔާ އެނބުރި ބަލައިލިއެވެ. “ޔެސް. ނާޔާ ކިޔަނީ.” އަދި މީހަކަށް ފެނުމުގެ ކުރިން ކޮޓަރިއަށް ގޮސް ވަނެވެ.\nދޮރު ލައްޕަލުމަށް ފަހު ދޮރުގައި ލެނގިލަމުން ނާޔާ ފުން ނޭވާއެއް ދޫކޮށްލިއެވެ. އޭނާގެ ޙަޤީޤަތް ފަޅާނާރާކަން އެނގުމުން އޭނާ ހުރީ ހިތްހަމަ ޖެހިފައެވެ. އޭނާގެ ބޮޑު ސިއްރު ފަޅާ އަރައިފިނަމަ ވާނޭގޮތް ހިތަށް އެރުމުން ވެސް ބޮލުގައި ރިއްސާލައެވެ.\nއޭނާއާއި ވައްތަރު އޭނާއަށް އެނގޭ ހުންނަނީ އެންމެ މީހެކެވެ. އެއީ އޭނާގެ ލޯބިވާ އެއްމާބަނޑު ދައްތަ ސާރާ އެކަންޏެވެ. އެހެންކަމުން އަކުރަމް އެ ދެއްކީ އެހެން ތާރާއެއްގެ ވާހަކައެވެ. އޭނާގެ ސިއްރު ރައްކާތެރިކަމާއިއެކު އަދި އެބައޮތެވެ. މާތްﷲ އިރާދަ ކުރެއްވިއްޔާ އޭނާގެ ދައްތަ އާއި ބައްދަލު ވަންދެން އެ ސިއްރު ސިއްރެއްގެ ގޮތުގައި އޮންނާނެއެވެ.\nހެނދުނު ހޭލައިގެން ތާރާ އާއި ކައިލާން އަދި ސަނަމް ދިޔައީ ދިއްލީގެއަށެވެ. އެއީ އުސްރާމެންގެ އެދުމުގެ މަތިންނެވެ. އޭރު ޔުކްތާ އާއި އުސްރާ ބަދިގޭގައި އުޅެއެވެ. އީކަން ވެސްމެއެވެ. އެހެންކަމުން ތާރާ އާއި ސަނަމް ވެސް އެމީހުނަށް އެހީވެދިނެވެ. ތާރާ އަލިފާނާއި ގާތްވެ ކައްކަން އުޅޭ މަންޒަރު ފެނުމުން އެމީހުން ޙައިރާންވީ ނަމަވެސް އެއްޗެކޭ ނުބުނެއެވެ.\nއެންމެން އެއްކޮށް ސައިބޮއެގެން ތާރާ، ޔުކްތާ އަދި އީކަން ދިޔައީ ޖައިލަމް މެން ގެއަށެވެ. އޭރު އެގޭ އެންމެން ވެސް ހޭލާ އުޅެއެވެ. “ގުޑް މޯނިން، ތާ.” ސަމާ ތާރާއަށް ގޮވާލިއެވެ. ތާރާ ވެސް ހިނިތުންވުމެއް ރައްދުކޮށްލަމުން “މޯނިން، ސަމް” އޭ ބުނެލިއެވެ.\nއެ ގްރޫޕް އެންމެންގެ ތެރޭގައި އެކުވެރިކަން އާލާވީ ކުޑަ ހިނދުކޮޅެއްގެ ތެރޭގައެވެ. ތާރާ ވެސް ކުރިން ހެން ވާހަކަ ދައްކައި މަޖާ ކުރަން ފެށިއެވެ. ސަނަމް ވެސް ފޯރީގައި ވާހަކަ ދައްކަމުން ދިޔައެވެ. ނަމަވެސް ކައިލާން އިނީ ތަންކޮޅެއް މަޑުޖެހިފައެވެ. ނަމަވެސް ދޭތެރެއަކުން އެއްޗެއް ބުނެލާ ހަދައެވެ.\n“ސޯ… ކޮން އިރަކު އެންމެން މެރީ ކުރީ؟” ތާރާ އެއްމިޔަކަނުން ހީލަމުން އަހާލިއެވެ. “އަމްމް…2އިޔާޒް ވެއްޖެ މިހާރު އަހަރެމެންނަށް.” ޖައިލަމް ސަމާގެ އަތުގައި ހިފަލަމުން މަޢުނަވީ ހިނިތުންވުމެއް ދިނެވެ. ސަމާ ވެސް ހީލިއެވެ. ނަމަވެސް އޭނާގެ ކޯތާފަތް އޭރު ރަތްވެއްޖެއެވެ. އެ ކުޑަކުޑަ އަމަލުން ވެސް ދެމީހުން އެކަކު އަނެކަކު ދެކެ ވާ ސާފު ލޯބި ހާމަވިއެވެ. “ޔުކްމެން މިހާރު 1 އިޔާ ވީ.” ޔުކްތާ އީކަންގެ ކޮނޑުގައި ބޯ އަޅާލިއެވެ. “ސަމް އެން ޖައި އަހަރެމެނަށް ވުރެ މާ ކުރީގައޭ އުޅެނީ!” އީކަން ލާނެތް ހިނިގަނޑެއް ޖަހާލަމުން ޔުކްތާގެ އުނަގަނޑުގައި އަތްވަށާލިއެވެ. ވަގުތުން އެންމެންގެ ހިނިގަނޑު ފަޅައިގެން ދިޔައެވެ.\n“ކައެ ދޯ ދެން!” ޖައިލަމް ސޯފާއިން ކުޝަންއެއް ނަގައި އީކަން އާއި ދިމާއަށް އެއްލިއެވެ. އީކަން އެ ކުޝަން ހިފިއެވެ. “އަނ. ހަމަ މަ. ކީއްކުރެވޭނީ؟” އީކަން ހިނިއައިސްފައި އަހާލިއެވެ. “ކައެ މައްސަލައޭ އެއީ ޔުކް ގާތު އަހަން ނުކެރިގެން2އަހަރު ހުރުން. އެހެން ނޫންނަމަ ކައެ މެނޭ އެންމެ ކުރިން ކައިވެނި ކުރާނީ.” ޖައިލަމް ހިނިގަނޑެއް ޖަހާލިއެވެ. އީކަން މޫނު ކުނިކޮށްލަމުން ޖައިލަމާއި ދިމާއަށް ކުޝަން އެއްލިއެވެ. ނުވިސްނާ ހުރުމުން ކުޝަން އައިސް ޖެހުނީ ޖައިލަމްގެ މޫނުމަތީގައެވެ.\n“އަދިވެސް ހީވަނީ ކުޑަކުދިންތަކެއް ހެން.” ކައިލާން ދެފަރާތަށް ބޯ ހޫރާލަމުން ބުނެލިއެވެ. “ހޭ! ކައި. ޔޫ ވިލް އޯލްސޯ ލާފް އިފް ޔޫ ސޯ ދެމް! އީކް އެންމެ ފަހުން ޔުކް ކާރީ އަހަން ވެގެން އެއްފައި މައްޗަށް ތިރިވެފަ އަނގަ ހުޅުވާލި ގޮތަށް އަނގައިން އެއްޗެއް ބޭރު ނުވި. އެންމެފަހުން ޔުކް ހޭން ފަށާފަ އޭނަ އެހީ އީކަން ގާތު އިންނަން! އެންމެން ހުރީ ހީހީ ހަލާކު ވެފަ.” ސަމާ ހެމުން ބުނެލިއެވެ. އެއާއެކު އަނެއްކާވެސް އެންމެން ހޭންފެށިއެވެ.\n“އިޓް ވޯޒް ސްޓިލް ވޯތު އިޓް، ދޯ ޔުކް.” އީކަން ޔުކްތާއަށް ބަލާލަމުން ބުންޏެވެ. “އިޓް ވޯޒް.” ޔުކްތާ ވެސް ބުނެލިއެވެ.\n“ސޯ ކިއުޓް. އައި ތިންކް އައިމް ގޮނާ ކްރައި.” ސަނަމް ހީލިއެވެ.\n“އައި ފީލް ލައިކް އެ ޕްރައުޑް މަމް.” ތާރާ ވެސް ލޮލުން ކަރުނަ ފުހޭ ކަމަށް އެކްޓް ކޮށްލިއެވެ. “އެއްކަލަ ޑްރާމާ ކުއީން!” ޔުކްތާ ތާރާ އާއި ދިމާއަށް ގޮވާލިއެވެ. “އެއްކަލަ ބިޗް!” ތާރާ ޔުކްތާއަށް ގޮވާލިއެވެ. “ބަޓް ޔޫ އާ މައި ބިޗް.” ތާރާ އިތުރު ކޮށްލިއެވެ. “އެން ޔޫ އާ މައި ޑްރާމާ ކުއީން.” ޔުކްތާ ތާރާ ގައިގައި ބައްދާލިއެވެ. ތާރާގެ ލޮލަށް ކަރުނަ އެއްވިއެވެ. ނަމަވެސް އެ ކަރުނަތައް ފުހެލަމުން ޔުކްތާގެ ގައިގައި ބައްދާލިއެވެ.\n“ޝީ އިޒް މައި ބޭބީ ސިސް!” އީކަން އައިސް ޔުކްތާ އަތުން ތާރާ އަތްލިއެވެ. އަދި ތާރާ ގައިގައި ބައްދާލިއެވެ. “އޭއި! ތާ އިޒް މައި ބެސްޓީ! އެން އޯލްސޯ މައި ކޮއްކި، މައި ކަޒިން. އަތް ނުލާ!” ޔުކްތާ ތާރާގެ އަނެއް އަތުގައި ހިފައި ދަމައިގަތެވެ. “އޯއެ. ޝީ އިޒް މައި ބެސްޓީ، ކޮއްކި އެން ކަޒިން ޓޫ! ވީ އަރ މޯ ކްލޯޒާ!” އީކަން ތާރާގެ އަނެއް އަތުގައި ހިފައި ދަމައިގަތެވެ. “އައިމް އޯލްސޯ ހާ ފަހަރި. ނައު ލެޓް ގޯ އޮފް ހާ!” ޔުކްތާ އީކަން އާއި ދިމާއަށް ވައްތަރު ޖައްސާލިއެވެ.\n“ތާ އިޒް މައި ކޮއްކޮ. ނައު ލެޓް ގޯ، ޔޫ2ޑަމްބް ޝިޓްސް!” ކައިލާން އައިސް ތާރާ އެމީހުންގެ ކިބައިން ސަލާމަތް ކުރިއެވެ. “އެއްކަލަ ކައި ދޮންބެ. ވަރަށް ފޫހި މީހާގަނޑެއް.” ޔުކްތާ ތާރާގާތު ސޯފާގައި އިށީންނަމުން މޫނު މައްޗަށް ގޮތެއް ހަދާލިއެވެ. “ޔޫ ސްޓިލް ލަވް މީ.” ކައިލާން އެއްމިޔަކަނުން ހީލިއެވެ. “ސޭޑްލީ އައި ޑޫ! ސޭޑްލީ!” ޔުކްތާ ހަޅޭއްލަވައިގަތެވެ.\nތާރާ ހެމުން ގަނޑި ބަލައިލިއެވެ. “ޕްޝް. އިންނު އޮބެން މެސެޖް ކޮށްފަ ކޮން ލޮކޭޝަން އެއް ހޯ. އަދި ކިރިޔާ މި ފެނުނީ.”\n“ދޮންބެއަށް ވެސް މެސެޖް ކުރި. ދޮންބެ ބުނެފި މިގެ ހުރިތަން ބުނީމަ ބުނީ އެލޯވެރާ ގޮވައިގެނޯ މި އަންނަނީ.” ކައިލާން ބުނެލިއެވެ.\n“އެލޯވެރާ؟! ވަޓް ދި ފް* ޑޫޑް؟” ޖައިލަމް ދެލޯ ބޮޑުކޮށްލާފައި އެއްސެވެ. “ލެންގުއޭޖް ޖައިލަމްމްމްމް!” ސަމާ ހަޅޭއްލަވައިގަތެވެ. “ސޮރީ.” ޖައިލަމް ބޯ ކަހާލިއެވެ.\n“އެލޯވެރާ އިޒް ކައިގެ ޖާން.” ސަނަމް ހެމުން ބުންޏެވެ. “އާނ. އޭލޯވޭރާ އާ ނުލާ ކައިއަށް ނުވެސް އުޅެވޭނެ ދުނިޔެއަކު!” ތާރާ އެލޯވެރާއަށް ދަމާލަމުން ހީލިއެވެ. “ތެދެކޭ. އެހާ ވަރަށް ލޯބި ވާނެ އެލޯވެރާ ދެކެ. ހަމަ ކިސް އެއް ދޭހާ…”\n“އޭއީ މިހިރަ މޮޔަޔާ!” ގޭދޮރު ހުޅުވާލާފައި ވަދެގެން އައި ވީރާ ހަޅޭއްލަވައިގަތެވެ. ފަހަތުން ވަތް އީމާން ހުރީ ހީހީގޮސް ހަލަކުވާ ވަރުވެފައެވެ. އޭރު ކައިލާންގެ ދެކަންފަތުން ދުން އަރައެވެ.\n“އެހެރަ ފުރޭތަގަނޑު މަށަށް ތިކިޔާ ކިސް އެއް ދީފިއްޔާ ހުންނާތި. ކުޅި ސަމާސާ ދައްކާލާނަން. މަގޭ ހައި ހީލްސްގަ އިން ކަށި އޭތި ލޮލަށް ހަރާލާނަން.” ވީރާ އެހެން ބުނި އިރު މޫނުމަތި ހުރީ ރަތްވެފައެވެ. “އޯކޭ! ވީ! އަންގާލައްޗޭ ދޮންބެ ލޮލަށް ހައި ހީލްސްގެ ކަށި ހެރުމުގެ ކުރިން ޕޮޕްކޯން ހިފައިގެން އައިސް އިންނާނަން ޝޯވް ބަލަން.” ތާރާ ވީރާއަށް ގޮވާލިއެވެ.\n“އޯހްހޮހޮހޯ. އިނގިއްޖެ. އިނގިއްޖެ. އިނގިއްޖެ. މި ވެގެން އުޅޭގޮތް މަށަށް ރަނގަޅަށް ވެސް އިނގިއްޖެ. ލޯބީގެ ފެށުން ދޯ. އޯވް މޭން! ސޯ ތޮމޭންޓިކް!” ޔުކްތާ ހިނިގަނޑެއް ޖަހާލިއެވެ. “ހާރްހް. އެ އިފުރީތު އިޒް ދި ލާސްޓް ޕާސަން މި ވީރާ މުޙައްމަދު ލޯބި ވާނެ. ހުހް.” ވީރާ ތާރާ ކައިރީގައި އިށީނެވެ. “އެން ތި އެލޯވެރާ ތީ މި ކައިލާން ރައްޔާން އެންމެފަހުން ލޯބި ވަނެ މީހާ. ފަހުން ކީއް؟ ދުނިޔޭން އަންހެނުން ހުސްވިޔަސް، ތީ ހަމައެކަނި ހުރި އަންހެންމީހާ ވިޔަސް، މަ ބަލައިވެސް ނުލާނަން.” ކައިލާން ވީރާ އާއި ދިމާއަށް ބަލައިލިއެވެ.\n“ހަހް. މިހާރުވެސް ތިހިރީ ބަލަހައްޓައިގެން.” ވީރާ ދޫ ނެރެލިއެވެ. “ނުބަލާނަމޭ ދެނެއް.” ކައިލާން ދުރަށް ބަލައިލިއެވެ. “މަށެއް ނުބުނަމޭ ބަލާށެކޭވެސް.” ވީރާ ވެސް ދުރަށް ބަލައިލިއެވެ.\n“އަދިވެސް ކައި ބުނާނީ އަހަރެމެންނޭ ހީވަނީ ކުޑަކުދިންހެން. ބައިލަ ކައެމެން ދެމީހުން. ހީވަނީ ދެ އަހަރު ނުފުރޭ ބޭބީސްތަކެއްހެން.” ޖައިލަމް މަލާމާތް ކުރިއެވެ. “ލޯބިވެރިން. ނޮޓް ބޭބީސް.” ސަމާ އެއްމިޔަކަނުން ހީލިއެވެ. ދެން ފެނިގެން ދިޔައީ ކައިލާން އެއްލި ކުޝަން ބާލީސް ސަމާގެ މޫނުމަތީގައި ޖެހުނު މަންޒަރެވެ.\n“އޮހް ނޯ. ޔޫ ޑިޑްންޓް.” ސަމާ ކައިލާނަށް ބަލައިލިއެވެ. “އައި ޑިޑް. ވަޗާ ގޮނާ ޑޫ އެބައުޓް އިޓް؟” ކައިލާން ބުމަ އަރުވާލިއެވެ.\n“އައި ޑެކްލެއަރ ވޯރ!” ޔުކްތާ އާއި ތާރާ އެއްފަހަރާ ހަޅޭއްލަވައިގަތެވެ. “ޕިއްލޯ ފައިޓް!” ސަނަމް ވެސް ހަޅޭއްލަވައިގަތެވެ. “ގާރލްސް ވާސަސް ބޯއިސް!” ޖައިލަމް ހަޅޭއްލަވައިގަތުމާއިއެކު އެންމެން ބާލީސްތައް ނަގައި ތައްޔާރު ވެލިއެވެ.\n3! ސްޓާޓްޓްޓް!” ކައިލާން ވީރާގެ ބޮލުގައި ބާލީހުން ތަޅައިގަތެވެ.\n“އައިމް ޓަޔަޑް.” ތާރާ ބުނެލިއެވެ. “ޓެލް މީ އެބައުޓް އިޓް.” ޔުކްތާ.\n“މައި ބެކް ހާޓްސް.” ސަނަމް.\n“އައި ތިންކް އައިމް ގޮނާ ޑައި.” ވީރާ.\n“މަގޭ ލޮލަށް ބާލީސް ކުނޑި ވަދެއްޖެ.” ކައިލާން.\n“މަ ބަނޑުހައި.” އީކަން.\n“އައި ސޭ ރައުންޑް2އޮފް ޕިލޯ ފައިޓް!” ޖައިލަމް.\nއެންމެން ވަރުބަލި ވެގެން ބިންމަތީގައި އޮށޯތެވެ. ގޭގެ ބޮޑު ދޮރު ހުޅުވުނީ އެވަގުތެވެ. އެންމެން އެއްކޮށް ބޯ އުފުލާލައި އައި މީހާއަށް ބަލައިލިއެވެ. އެމީހެއްގެ މޫނު ފެނުމާއިއެކު އެންމެންގެ ނޭވާ ތާށިވި ކަހަލައެވެ\nI don’t like the story……. I LOVE YOUR STORIES 😍😍😍😍😍❤😍😍😘😘😍when is the next part 🍀 🍀 🍀 good luck with the next part 🍀 🍀 stay safe dear\nWow Maashallah sisoo\nAlhey hama kurin buni gothahsheyevanee..thaaraa and saaraa olhunee..aslu thaaraa akee saaraa ey dhw..ehn veema saaraa vx mareh nuvey dhw..naayaa akee aslu thaaraa..v v curious..\nMaa beykaru vaahaka ginaee\nހިތާމަ އުފެއްދުންތެރި ލިޔުން އެހެނިހެން ލޯބި January 12, 2021\nހިތާމަ ބިރުވެރި އެހެނިހެން October 31, 2020\nހިތާމަ ލޯބި March 30, 2021


ގިނަ އަދަދެއްގެ ބަނގުރަލާއިއެކު ހަތަރު މީހަކު ހައްޔަރުކޮށްފި | Sandhaanu\nމަސްވެރިންގެ ޕާކް ކައިރީ އޮތް ފެރީއެއް ފާސްކޮށް ފުލުހުން މިއަދު ހަވީރު ގިނަ އަދަދެއްގެ ބަނގުރާ އަތުލައިގަނެ ހަތަރު މީހަކު ހައްޔަރުކޮށްފިއެވެ.\nފުލުހުން ވިދާޅުވީ ޑްރަގް އެންފޯސްމަންޓް ޑިޕާޓްމަންޓުން މިއަދު ހަވީރު މާލޭގައި ހިނގި އޮޕަރޭޝަނެއްގައި ގިނަ އަދަދެއްގެ ބަނގުރަލާއިއެކު ހަތަރު މީހަކު ފުލުހުންގެ ބެލުމުގެ ދަށަށް ގެނެސްފައިވާ ކަމަށެވެ. މިމައްސަލަ އާއި ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ތިން ބިދޭސީއަކާއި ދިވެއްސެއް ކަމަށް ފުލުހުން ވިދާޅުވިއެވެ.\nފުލުހުން މިއަދު އަތުލައިގަތީ ކިހައި އަދަދެއްގެ ބަނގުރަލެއް ކަމެއް ފުލުހުން ވިދާޅެއް ނުވެއެވެ.\nމިމައްސަލަ އިތުރަށް ތަހްގީގު ކުރަމުންދާ ކަމަށް ފުލުހުން ވިދާޅުވިއެވެ.


Social Media gai STO aa gulhey gothun dhogu khabareh fathurany\n8 މެއި 2019 1 ކޮމެންޓް\nސޯޝަލް މީޑިއާގައި އެސްޓީއޯ އާ ގުޅޭގޮތުން ދޮގު ހަބަރެއް ފަތުރަނީ\nޝޯޝަލް މީޑިއާގައި "އެސްޓީއޯއިން މުއްދަތު ހަމަވެފައި ހުރި ބިސް" ވިއްކާ ކަމަށް ބުނެ ފަތުރަމުން ދާ ހަބަރަކީ ދޮގު ހަބަރެއް ކަމަށް އެސްޓީއޯގެ މެނެޖިން ޑިރެކްޓަރު ހުސެން އަމްރު ވިދާޅުވެއްޖެއެވެ.\n"ރާއްޖެ ޓީވީ" އަށް ދެއްވި އިންޓަވިއުއެއްގައި އަމްރު ވިދާޅުވީ، "ސޯޝަލް މީޑިއާގައި ފަތުރަމުން އަންނަ ފޮޓޮއަކީ މާކުރީގެ ޝިޕްމަންޓެއްގެ ފޮޓޯއެއް" ކަމަށެވެ. އަދި ބިހުގެ މުއްދަތު ހަމަވަނީ 28 ދުވަހުންކަމުން އެސްޓީއޯއިން ބިސް ވިއްކާނީ އެކަމަށް ސަމާލުކަން ދީގެންކަމަށެވެ.\nއަމްރު މިހެން ވިދާޅުވުމާ ގުޅިގެން ބައެއް މީހުން އަންނީ ސޯޝަލް މީޑިއާގައި އެވާހަކަ ދައްކަމުންނެވެ.\nއެސްޓީއޯ އިން މުއްދަތު ހަމަވާން ކައިރިވެފައި ހުރި ބިސް ވިއްކާ ކަމަށް ބުނެ ދައުރުވަމުންދަނީ ކުރީގެ ފޮޓޯއެއް: އަމްރު— Lamaan Azeez (Lampu)🎈🇲🇻 (@MohamedLamaan69) May 8, 2019\nސޯސަލް މީޑިއާގައި ބައެއް މީހުން އަންނީ އެސްޓީއޯއިން މުއްދަތު ހަމަވެފައިވާ ބިސް ވިއްކާކަމަށެވެ. ސޯޝަލް މީޑިއާގައި ދައުރުވާ ފޮޓޯގައި ފެންނަ ބިސް ކޭހުގެ މުއްދަތު ހަމަވަނީ މިދިޔަ މަހުގެ 17 ވަނަ ދުވަހަށެވެ.\n"ބިސް އަޅާ ދުވަހުން ފެށިގެން 28 ދުވަހުގެ ތެރޭގަ ބިސް ބޭނުންކުރަން ޖެހޭނީ. އެކޮޅުން ގެނެވޭނެ ހަފްތާއެއް ތެރޭގަ. ބާކީ އިންނަ ދުވަސްކޮޅުގެ ތެރޭގަ މި ބިސް ވިއްކާލަނީ. އަޅުގަނޑުމެން ބިސް މި ގެންނަނީ އެވަރު ބަލައިގެން. ދައުރުވަމުން އެދަނީ މިހާރު ގެނެސްގެން އުޅޭ ބިސް ކޭހެއްގެ ފޮޓޯއެއް ނޫން. ބިސް ވިއްކަން އިންނަ 28 ދިވަހުގެ ތެރޭގަ ބިސް ވިއްކޭނެ ގޮތަށް ބަލައިގެން އެސްޓީއޯއިން ބިސްވިއްކަމުން ގެންދަނީ." ދައުރުވަމުންދާ ފޮޓޯއާ ގުޅޭގޮތުން އަމްރު ވިދާޅުވިއެވެ.\nއެސްޓީއޯއިން ރޯދަ މަހު އަންނަނީ ފިޔާ ބިސް އަލުވި ހެޔޮ އަގުގައި ވިއްކަމުން:\nރޯދަ މަހަށް އެސްޓީއޯއިން ގެނައި ފިޔާ، ބިސް، މިދިޔަ މަހުގެ ތެރޭގައި އެސްޓީއޯއިން ވަނީ ވިއްކަން ފަށާފައެވެ. އެސްޓީއޯ ގެ ފިހާރަތަކުން ރީޓެއިލްކޮށް ފިޔާ ކިލޯއެއް މިހާރު ވިއްކަނީ7ރުފިޔާއަށެވެ. އަދި އަލުވި ކިލޯއެއް 8:50ރ ވިއްކާއިރު ބިހެއް 1.50ރ އަށެވެ.\nއެސްޓީއޯ ސުޕަމާރޓް ހޯލްސޭލް ސެންޓަރުން ފިޔާ ބަސްތާއެއް މިއަހަރު ވިއްކަނީ 140 ރުފިޔާއަށެވެ. އަލުވި ބަސްތާއެއް 180 ރުފިޔާއަށް ވިއްކާއިރު ބިސް ކޭހެއް 270 އެސްޓީއޯއިން ލިބެއެވެ.\nއެސްޓީއޯ ސޯޝަލް މީޑިއާ\nޚަބަރުގައި ޖަހާފައިވާ ފޮޓޯއިން ފެންނަ ގޮތުގައި ބިސްގެ މުއްދަތު ހަަމަވަނީ މި މަހު 17 ވަނަ ދުވަހު،


ބަޑިއާއި ގޮވާތަކެތި ގެންގުޅުނު ކަމަށް ބުނާ ދެ މީހެއްގެ މައްސަލަ އަލުން ބަލަން ހައިކޯޓުން އަމުރުކޮށްފި\nދެ މީހެއްގެ މައްޗަށް ބަޑިއާއި ގޮވާ ތަކެތި އުފައްދަން ބޭނުންކުރާ ތަކެތި ގެންގުޅުނު ކަމަށް ބުނެ ކުރި ދައުވާ އަލުން ބަލުމަށް ހައި ކޯޓުން މިއަދު އަމުރުކޮށްފިއެވެ.\nއެ މައްސަލާގައި ދައުލަތުން ޓެރަރިޒަމްގެ ދައުވާކުރީ ލ. ގަން ހިމާޔަތް، މޫސާ ޔޫސުފާއި އަދި ދަފްތަރު ނަމްބަރު 7102 ހަސަން ނަސީމުގެ މައްޗަށެވެ. އެ މައްސަލައަކީ 2013 ވަނަ އަހަރުގެ ސެޕްޓެމްބަރު މަހު، މާލޭގެ ގެއަކުން ބަޑި އާއި ގޮވާ ތަކެތި އުފައްދަން ބޭނުންކުރާ ތަކެތި ފެނިގެން އެމީހުންގެ މައްޗަށް ކުރި ދައުވާއެވެ.\nމި މައްސަލާގައި 2016 ވަނަ އަހަރު ތަހުގީގު މަރުހަލާގައި ގާނޫނާއި ހިލާފަށް ފުލުހުން ހެކި ހޯދި ކަމަށް ބުނެ، ދަށު ކޯޓުން އެމީހުންގެ މައްޗަށް ކުށް ސާބިތު ނުވާ ކަމަށް ހުކުމްކޮށްފައި ވެއެވެ. އަދި މައްސަލަ ދައުލަތުން އިސްތިއުނާފު ކުރުމުން ހައި ކޯޓުން ކުރި ހުކުމުގައި ވަނީ، އެއީ ދައުވާ ލިބޭ ހަސަން ނަސީމު ކުއްޔަށް ހިފާފައިވާ ތަނެއް ކަމަށާއި، ނަސީމު ނޫޅޭ ވަގުތު ތަކުގައި ދައުވާ ލިބޭ މޫސަ ވެސް އެގެއަށް ވަދެ އުޅުނު ކަމަށެވެ.\nއެހެންކަމުން ހައި ކޯޓުން ހުކުމް ކުރީ ކޯޓު އަމުރުގެ ބޭނުމަށް ވެރިފަރާތް ކަމަށް ބަލަން ވާނީ އެތަނުގެ މައްޗަށް އެވަގުތު ބާރު އޮތް ފަރާތް ކަމަށެވެ. އެ އަމުރުގެ ދަށުން އެތަން ބަލާ ފާސްކުރި ވަގުތު އެތަނުގެ މައްޗަށް ބާރު އޮތް ފަރާތަކީ މޫސާ ޔޫސުފް ކަމަށާއި، އެތަން ފާސްކޮށް ހެކި ހޯދީ ގާނޫނާ ހިލާފަށް ކަމަށް ނުބެލެވޭ ކަމަށް ހުކުމުގައިވެއެވެ. އެހެން ނަމަވެސް ހެކިތައް ވަޒަންކޮށް ދަށު ކޯޓުން މައްސަލަ ނިންމާފައި ނެތުމުން އެމައްސަލަ އަލުން ބެލުމަށް ނިންމާފައިވާ ކަމަށް ހުކުމުގައި ބުނެފައި ވެއެވެ.\nއަރުޝީފަށް ނެގީ 14/01/2021 21:38\nއެންމެފަހުން އަޕްޑޭޓްކުރީ 14/01/2021 21:38\nއެމެރިކާގެ ފުރަތަމަ ނައިބްރައީސާ ކަމަލާ މަޤާމުގެ ހުވާ ކުރައްވައިފި\nއެމެރިކާގެ 46 ވަނަ ރައީސް ކަމަށް ބައިޑެން: ވިދާޅުވީ ޑިމޮކްރަސީ ގަދަވެއްޖެކަމަށް


ހއ. އިހަވަންދޫގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތް ދިނުން ރަސްމީކޮށް ފަށްޓަވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nހއ. އިހަވަންދޫގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތް ދިނުން ރަސްމީކޮށް ފަށްޓަވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n17 ޖުލައި 2018، ރިފަރެންސް: PR-2018-56\nއިހަވަންދޫގެ ލޮބުވެތި ޢިއްޒަތްތެރި ރައްޔިތުން؛\nއަޅުގަނޑުމެން މި ރަށަށް އައުމުން ތިޔަބޭފުޅުން ތިޔަ ވިދާޅުވި ހޫނު މަރުޙަބާއިން، ތިޔަބޭފުޅުންގެ ހިތްޕުޅުގައި އަޅުގަނޑުމެންނާ ދޭތެރޭގައި އޮތް ގާތްކަން ކިތަންމެ ސާދާކޮށްވެސް ދައްކަވައިދެއްވައިފި. އަދި ތިޔަބޭފުޅުންގެ ރަށަށް މި އަންނަ ކުރިއެރުމުގައި އަޅުގަނޑުމެންގެ ހިއްސާއެއް އޮތްކަމަށް ގަބޫލުކުރައްވައި، ތިޔަ ވިދާޅުވި އިސްތިޤުބާލަކީ، އަޅުގަނޑުމެންގެ ހިތުން ފިލައިގެންދާނެ އިސްތިޤުބާލެއް ނޫން. މިކަމަށްޓަކައި އިހަވަންދޫގެ ލޮބުވެތި ޢިއްޒަތްތެރި ރައްޔިތުންނަށް އިޚުލާޞްތެރިކަމާއެކީ، އަޅުގަނޑުގެ ނަމުގައި އަދި އަޅުގަނޑާއެކީ ވަޑައިގެންނެވި ބޭފުޅުންގެ ނަންފުޅުގައި ފަށްފަށުން ޝުކުރު ދަންނަވަން.\nއާދެ! މި ރަށަށް މިއަދު އަޅުގަނޑު އައުމުން، ދެންމެ ޢަބްދުއްރަޙީމުގެ ވާހަކަފުޅުގައި އެ ވިދާޅުވިގޮތަށް އަޅުގަނޑުގެ ހިތަށް ތަފާތު ޝުޢޫރުތަކެއް އާދޭ. ރަޙްމަތްތެރިކަމާއި، ހަމްދަރުދީއާއި، އަދި ކުރެވިފައި ހުރި މަސައްކަތްތައް ބަލައިގަތުމުގެ އިޙްސާސް ތިޔަބޭފުޅުން ކިތަންމެ ރަނގަޅަކަށްވެސް އަޅުގަނޑުމެންނަށް ދައްކަވައިދެއްވައިފި. ޝައްކެއްވެސްނެތްގޮތުގައި، ވާދަވެރި ކަންތައްތަކެއް ކުރެވެމުންދާއިރު، ވާދަވެރި ކަންތައްތަކެއް އަޅުގަނޑުމެންގެ ރައްޔިތުންގެ ފަރާތުން ހިނގަމުންދާނެ. ރައްޔިތުންނަށް މަގު ދައްކައިގެން ކަންތައްތައް ކުރުމުގައި، ރައްޔިތުން ރަނގަޅު މަގުން ހިންގުމާއި، ރައްޔިތުން މަގުން ކައްސުވައިލައިގެން ގެންދިއުމާ، މިއީ، ސިޔާސީ އުކުޅުތައް ބޭނުންކޮށްގެން ސިޔާސީ ލީޑަރުން ކުރާ ކަންކަން. އެހެންނަމަވެސް، މިހާރު މޫސުމް މިހާ ކުޑަތަންވެފައި އޮއްވައި، އަނެއްކާވެސް ދިވެހިރާއްޖޭގެ ނައު މިޞްރާބު ޖަހަންވީ ކޮން ދިމާއަކަށްތޯ ކަނޑައަޅާ ދުވަސް، ރިޔާސީ އިންތިޚާބު މިހާ ކައިރިވެފައި އޮއްވައި، އަޅުގަނޑުމެންގެ ފިކުރު، އަޅުގަނޑުމެންގެ ޚިޔާލުތައް އަމިއްލަ ސިކުނޑިން އެބަޖެހޭ ވިސްނާލަން. އަމިއްލަ ބުއްދިއަށް ފެންނަގޮތަށް އަޅުގަނޑުމެން އެބަޖެހޭ ކަންތައްތަކާ ދޭތެރޭގައި ވިސްނަން.\nއަޅުގަނޑަށް ވަރަށް ފަސޭހަވެގެން ހިނގައްޖެ، ދެންމެ ޢަބްދުއްރަޙީމް ވަރަށް ގިނަ ވާހަކަފުޅު ދެއްކެވީމާ. ވަރަށް އިޚުލާޞްތެރިކަމާއެކީ ޢަބްދުއްރަޙީމަށް ވަރަށް ޝުކުރު ދަންނަވަން، އޯގާތެރި ބަސްތަކެއް އަޅުގަނޑަށް ހަދިޔާ ކުރެއްވީތީ. އަދި ރާއްޖޭގައި މި ފަހުގެ ތާރީޚުގައި ކަންތައްތައް ހިނގާފައި ހުރި ކަންކަމުގެ ތެރެއިން، ހަމައެކަނި އެންމެ ދާއިރާއެއްގެ އެންމެ މައުޟޫޢަކަށް އެ އަލިއަޅުއްވައިލެއްވީ. އެއާއެކީ، އަޅުގަނޑުމެންގެ ޕާޓީއަކީ ކޮންގޮތަކަށް އުފެދުނު ޕާޓީއެއްތޯއާއި، އަދި އަޅުގަނޑުމެންގެ ޕާޓީގެ ވިސްނުމާއި، ފިކުރަށް އެއްވެސް ބަދަލެއް ނާންނަކަން، މިއަދުވެސް ސާބިތުކަމާއެކީ ދައްކައިދޭ ޕާޓީއެއްގެ ގޮތުގައި މިއޮތީ. ރައްޔިތުން ގޮވައިގެން ސުލްޙަވެރިކަމާއި، މަޞްލަޙަތާއެކީ، އަޅުގަނޑުމެންގެ ދީން ގަބޫލުކޮށްގެން ދިވެހިންނަށް ދިވެހިވަންތަ ސިފަތަކާއެކީ ކުރިއަށް ދިއުމުގެ ހަމައެކަނި ވިސްނުން ހުރި ބަޔަކީ އަޅުގަނޑުމެންކަން ކިތަންމެ ރަނގަޅަކަށްވެސް ޢަބްދުއްރަޙީމުގެ ވާހަކަފުޅުން އަޅުގަނޑުމެންނަށް އެނގިގެން ހިނގައްޖެ.\nއަޅުގަނޑު އިހަވަންދުއަށް މިކުރާ ދަތުރަކީ، ތިޔަބޭފުޅުންގެ މި އުފަލުގައި ބައިވެރިވުމަށް ކުރާ ދަތުރު. އިހަވަންދޫގައި ތަފާތު ގިނަ މަޝްރޫޢުތަކެއް ހިނގައި ނިމިއްޖެ. އަދިވެސް މަޝްރޫޢުތަކެއް އެބަ ހިނގާ. މިއަދު އަޅުގަނޑުމެން މިއައީ، ނަރުދަމާގެ ޚިދުމަތް ނިމިގެން، ތިޔަބޭފުޅުންނަށް ރަސްމީކޮށް، އެ ޚިދުމަތް ހުޅުވައިދިނުމުގެ އުފާ ހޯދުމަށްޓަކައި. ފެނުގެ ނިޒާމު މިވަނީ ނިމިފައި. އަދި މިހެންގޮސް އިހަވަންދުއަށް ބޭނުންވާ ކިތަންމެ ތަފާތު ކަންކަމެއް އިހަވަންދޫގައި ވަމުން އެބަދޭ. އިހަވަންދޫ އެކަންޏެއްނޫން. ހއ. ގެ ރަށްތައް. ހދ. ގެ ރަށްތައް. ށ. ގެ ރަށްތައް. ދެކުނުންގޮސް އައްޑުއަތޮޅު، ފުވައްމުލައް، ހުވަދުއަތޮޅު، މިހެންގޮސް މެދު ރާއްޖެތެރޭގެ ރަށްތަކާއި، މާލެއަށް ބަލައިލައިފި ކަމަށްވަންޏާ، ތަރައްޤީގެ އެއްވެސް ކަހަލަ އަސަރެއް ނުފެންނަ، ނޫނީ ތަރައްޤީގެ އަސަރު ނުފެންނަ ހަމަ އެއްވެސް ދިމާއެއް ނޯންނާނެ. މި ހަތަރު އަހަރު ބައިގެ މުއްދަތަކީ، އަޅުގަނޑުމެންނަށް ފެނިގެންދިޔަ، ތަރައްޤީގެ އުސް އަލިތައް އެތަން މިތަނަށް، ރާއްޖޭގެ އެކި ދިމަދިމާއަށް ފެނިގެންދާ ހަތަރު އަހަރު، ނޫނީ ހަތަރު އަހަރު ބައި. ތަރައްޤީއަކީ، ޢުމްރާނީ ތަރައްޤީ ނޫންކަމަށް އަޅުގަނޑުމެންނާ ވާދަކުރައްވާ ބޭފުޅުން އެބަ ވިދާޅުވޭ. އެއާ ގުޅުންހުރި ވާހަކަތަކެއް ޢަބްދުއްރަޙީމުގެ ވާހަކަފުޅުގައި އެ ވިދާޅުވީ. އެކަމަކު އިހަވަންދުއަށް އައިސްފައި، ނަރުދަމާގެ ނިޒާމެއް ނެތް ބައެއްގެ ގާތުގައި ވާހަކަ ދައްކާއިރު، އިހަވަންދުއަށް އައިސް ފެނުގެ ނިޒާމު ނެތް ބައެއްގެ ކައިރީގައި ވާހަކަ ދައްކާއިރު، މިސާލަކަށް، އެ ބޭފުޅުން ތަރައްޤީ މިނާނީ، ތިމަންނާމެންނަށް ނަރުދަމާ ލިބޭނީ ކޮން ދުވަހަކުންތޯ. އެ ބޭފުޅުން ތަރައްޤީ މިނާނީ ތިމަންނާމެންނަށް ފެން މި ލިބިގެން ދިޔައީ ކޮން މަޝްރޫޢެއްގެ ދަށުން، ކާކުގެ ވެރިކަމެއްގައިތޯ މިކަން ވެގެން މިދިޔައީ. މި ރަށްރަށަށް އައިސް މި ދެވޭ ކަންތައްތަކާ ދޭތެރޭގައި ތިޔަބޭފުޅުންގެ ދުލުގައި މި ކަންކަމަށް އޮންނާނީ، ހަމަ އެންމެ ލަފްޒެއް. އެ ލަފްޒަކަށްވާނީ، މި ރަށަށް ތިމަންނާމެން ބޭނުންވެފައި އޮތްކަމެއް ވެއްޖެއޭ. އެއް ލަފްޒަކުންނަމަ، ތަރައްޤީ އަތުވެއްޖެއޭ. މިހެން ބަލައިލި އަސާސީ ކޮންމެ ދިމާއަކަށް ތަރައްޤީ އެބައާދޭ.\nއެހެންވީމާ، ޝައްކެއްވެސްނެތްގޮތުގައި، ކޮންކްރީޓުން އުފުލިގެންދާ ޢިމާރާތްތަކަކީ ތަރައްޤީ. ފެނާއި ނަރުދަމާގެ ހޮޅި ވަޅުލެވޭ ތަންތަނަކީ ތަރައްޤީ. އެއީ، ގޭގޭގެ ޓެޕްތައް ދޫކޮށްލީމާ ފެންއައުން. 24 ގަޑިއިރު ކަރަންޓު ލިބުމަކީ އެއީ ތަރައްޤީ. އެސް.ޓީ.އޯ.ގެ ބޭސްފިހާރައެއް، ކިތަންމެ ކުޑަ ރަށެއްގައިނަމަވެސް، ކިތަންމެ ބޮޑު ރަށެއްގައިނަމަވެސް، 24 ގަޑިއިރުގެ ބޭސްފިހާރައެއް، ނޫނީވިއްޔާ، ބޭސް ލިބޭ ފިހާރަ ހުރެގެން، 24 ގަޑިއިރު ރާއްޖޭގެ ހުރިހާ ދިމާއަކަށް ލިބިގެން ދިޔުމަކީ ތަރައްޤީ. ރާއްޖެއަށް ތަރައްޤީ އަންނަން ރާއްޖޭގައި އެތަކެއް ޒަމާން ނަގައިފި. އެކި ބޭފުޅުން ރާއްޖެ ތަރައްޤީ ކުރައްވައިފި. އެކަމަކު، ރައްޔިތުންނަށް ބޭނުންވެފައި މިހުރި އެންމެ އަސާސީ ކަންތައްތައް ތަރައްޤީވެގެން މިދިޔައީ، މިހާރު މި ހިނގާ ފަސް އަހަރުކަން ތަފާސް ހިސާބުތަކާއި، ރައްޔިތުން ހެކިދޭނެ. ތަރައްޤީ އަޅުގަނޑުމެން މިނާ މިންގަނޑަކީ ކޮބައިތޯ؟ ތަރައްޤީ، އަޅުގަނޑުމެން މިނާ މިންގަނޑަކީ، އަޅުގަނޑުމެންގެ ޖީބުގެ ތަނަވަސްކަން އިތުރުވެގެންދާ މިންގަނޑަށް ބަލައިފި ކަމަށްވަންޏާ، މިހާރު ނެތް ތަރައްޤީއެއް، މީގެ ކުރިއަކުން އައިސްފައެއް ނެތް.\nމީގެކުރީގައި، ތަރައްޤީގެ ވާހަކަ ދައްކާއިރު، އަޅުގަނޑުމެން ތަރައްޤީއާ ބެހޭގޮތުން ވަރަށް އާދައިގެ މަޝްރޫޢެއް ރަށެއްގައި ހިނގައިފި ކަމަށްވަންޏާ، އެއޮތީ ތަރައްޤީ. ކްލާސްރޫމެއް އިތުރުވެއްޖެ ކަމަށްވަންޏާ، އެއޮތީ ތަރައްޤީ. މި ރަށްރަށަށް އަޅުގަނޑުމެން ކުރީގައި، ޒިޔާރަތް ކުރާއިރު އަޅުގަނޑުމެން ދުށިން، އަޅުގަނޑަކީ ރިޔާސީ އިންތިޚާބުގެ ޕްރައިމަރީގައި ވަރަށް ވާދަވެރި އިންތިޚާބަކަށްވާތީ، ރާއްޖޭގެ ހަމަ ގިނަ ދިމަދިމާއަށް ދަތުރުކުރި މީހެއް. އޭރުގެ ޙާލަތުން އަޅުގަނޑުގެ ޚިޔާލަށް ދެ މިސާލެއް ގެނަޔަދެއްވާ. އަޅުގަނޑު ދެ މިސާލެއް ދަންނަވާނަން. ޞިއްޙީ ދާއިރާގެ ކަންތައްތައް ހުރިގޮތް އަޅުގަނޑު ދަންނަވާނަން. އަޅުގަނޑު ގއ. އަށް ކުރި ދަތުރުގައި ޞިއްޙީ މަރުކަޒުތައް ހުންނަ ބައެއް ބޮޑެތި ރަށްރަށުގައި، ބިއްލޫރިގަނޑު ތެޅިގެން ކުޑަދޮރު ރިޕްލޭސް ނުކުރެވިގެން، ކުޑަދޮރަށް ބިއްލޫރި ނުލެއްވިގެން ޕުލައިވުޑުން، ޕުލައިވުޑް ފިލައިން ދޮރު ބައްދާލާފައި ހުރި ޞިއްޙީ މަރުކަޒު އަޅުގަނޑު ދުށީމު. އަޅުގަނޑުގެ ލޮލުން ދުށީމު. ހަމައެހެންމެ، ބަނދަރު ހަދަން ކޮނެލާފައި، ބަނދަރުގެ މަސައްކަތް ނުކޮށް ދޫކޮށްލާފައި ހުރި ރަށްރަށް މަދެއްނޫން. އެހެންވީމާ، އެ ރަށްރަށުގެ ރައްޔިތުންނަށް ބޭނުންވާ ތަރައްޤީއަކީ އެއީ. މި ރަށަށް މިކަހަލަ ތަރައްޤީ އައިސްފައި ދާއިރު، އަދިވެސް މި ރަށަށް ބޭނުންވާ ތަރައްޤީ އިތުރަށް ހުންނާނެކަން އެނގޭ. މި ތަރައްޤީގެ ތެރޭގައި، ތަރައްޤީގެ މަޝްރޫޢުތަކެއް އެކަންޏެއްނޫން. ތަރައްޤީ އެބަ ވާންޖެހޭ އަޅުގަނޑުމެންގެ ސިކުނޑިއާއި، އަޅުގަނޑުމެންގެ ވިސްނުން. އޭގެ ވާހަކަތަކެއް އަޅުގަނޑުމެން ހަމަ މި ދެންނެވިކަހަލަ އިޤްތިޞާދީ، ނޫނީވިއްޔާ ތަރައްޤީގެ ވަރުގަދަ މަޝްރޫޢުތަކާއެކީވެސް އަޅުގަނޑު މި ދައްކަނީ މިކަހަލަ ވާހަކަތަކެއް.\nއަޅުގަނޑުމެން އިހަވަންދުއަށް ރިޔާސީ އިންތިޚާބުގެ ތެރޭގައި ކުރި ދަތުރަކީ، އަޅުގަނޑުމެންނަށް ފިލާވަޅުތަކެއް ނަގައިދިން ދަތުރެއް. އެކަމަކު، އޭގެފަހުން، އަހަރުތަކެއް ފަހުން، އިރާދަކުރެއްވިއްޔާ، އިހަވަންދޫގެ ލޮބުވެތި ރައްޔިތުންނާ އަޅުގަނޑު މިއަދު ބައްދަލުކުރަނީ. ތިޔަބޭފުޅުންވެސް ހިނިތުންވެފައި، އަޅުގަނޑު އަދި އެއަށްވުރެ ބޮޑަށް އުފާވެފައި. އާދެ، ތިޔަބޭފުޅުންނަށް ލިބޭ ކޮންމެ އުފަލެއްގައި ބައިވެރިވުމަކީ، އަޅުގަނޑަށް ލިބޭ އުފަލެއް. ތިޔަބޭފުޅުންނަށް ލިބޭ ކޮންމެ ތަރައްޤީއެއްގައި އަޅުގަނޑުގެ ހިއްސާއެއް އޮތުމަކީ، އަޅުގަނޑަށް ލިބޭ ޝަރަފެއް. ރާއްޖެއަށް އަންނަ ކޮންމެ ކުރިއެރުމަކީ، ޒުވާނުންނަށް ލިބޭ ކޮންމެ ކުރިއެރުމަކީ، ކޮންމެ ގިންތިއަކަށް އަންނަ އުފާވެރިކަމަކީ، ޝައްކެއްވެސްނެތްގޮތުގައި، އެކަމުގައި އަޅުގަނޑުގެ ހިއްސާއެއް އޮވެއްޖެ ކަމަށްވަންޏާ، އެއީ ރައްޔިތުންނަށް ޚިދުމަތްކުރަން ލިބިގެންދާ އަގުހުރި ފުރުޞަތެއް ކަމުގައި އަޅުގަނޑު ދެކެން.\nމި ރަށުގައި ދެންވެސް ހުރީ ތަރައްޤީއަށް ކުރަންހުރި މަސައްކަތްތައް. ތަރައްޤީއަށް ކުރަންހުރި މަސައްކަތްތައް، އަޅުގަނޑު މިތާ އިންއިރުވެސް މި ރަށުގެ ބައެއް ބޭފުޅުން، މާލެއިން އަޅުގަނޑަށް މެސެޖް ކުރައްވަމުން ގެންދަވާ. އެހެންވީމާ، މި އެނގޭ އެއްޗަކީ، ތަރައްޤީ ބޭނުންވަނީ އެކި ދިމަދިމާއިންކަން. މި މެސެޖް ކުރައްވާ ބޭފުޅުންގެ ތެރޭގައި، ފިކުރުގެ ގޮތުން އަޅުގަނޑާ ޚިޔާލު ތަފާތު ބޭފުޅުންވެސް އެބަ ތިއްބަވާ. އެބޭފުޅުން މިއަދުވެސް އަޅުގަނޑަށް ފޮނުއްވި މެސެޖުގައި، މި އަންނަކަހަލަ ބައެއް ތަރައްޤީއަކީ، އެބޭފުޅުން އެއީ، ތަރައްޤީ ނޫންކަމަށް މީގެކުރިން ވިދާޅުވި ތަރައްޤީ.\nއެކަމަކު، ދަންނަވަންތޯ. މާލެއާއި ހުޅުލެއާ ދޭތެރޭގައި އަޅާފައި އޮތް ބްރިޖުތޯ، ބްރިޖުގެ މަތީގައިތޯ ދަތުރުކުރާނީ، ނޫނީވިއްޔާ މާލެއާއި ހުޅުލެއާ ދޭތެރޭގައި އަދިވެސް ފެރީގައިތޯ ދަތުރުކުރާނީ، އަޅުގަނޑު ހުންނާނަން ބަލަން. އިރާދަކުރެއްވިއްޔާ، އޮގަސްޓު މަހުގެ ތެރޭގައި ބްރިޖް ހުޅުވުނީމާ. ކިތައް ރައްޔިތުންނަށްތޯ އެކަމުގައި ފަސޭހަ ލިބިގެންދަނީ، އަޅުގަނޑު ބަލާނަން. ހުޅުމާލޭގައި، އަދި މާލޭގައިވެސް ވަރަށް ގިނަ ރައްޔިތުންނަކީ، ދިރިއުޅުއްވާ ބޭފުޅުންނަކީ، އަތޮޅުތަކުން ވަޑައިގެން އުޅުއްވާ އަޅުގަނޑުމެންގެ މެހުމާނުން. މި އެންމެންނަށް އަންނަ ފަސޭހަކަމަކީ، މާލޭގެ ސަރަޙައްދަށް އަންނަ ފަސޭހަކަން. އެހެންވީމާ، މި ފަސޭހަ ނޫނީ، މި ކޮންކްރީޓުގެ ތަރައްޤީ ބޭނުންނުވާ ކަމަށްވަންޏާ، ދެން މި ވިދާޅުވާ ބޭފުޅުން އަދިވެސް އުޅެންވާނީ، ބޮއްކުރައާއި، ރިޔަލު ދޯނީގައި. ކީއްކުރަންތޯ ލޯންޗުވެސް ބޭނުންކުރަނީ. އެއީވެސް ތަރައްޤީއެއް ނޫންތޯ. އަޅުގަނޑުމެން މީގެކުރިން ބޭނުންކުރީ ބޮއްކުރާ.\nއެހެންވީމާ، ތަރައްޤީއަކީ މިހެން އަންނަ ޢުމްރާނީ ތަރައްޤީ ކަމަށް ގަބޫލުނުކުރެވެންޏާ، ނޫނީ ރައްޔިތުންގެ ކުރިއެރުމަށް ކުރެވޭ މަސައްކަތް ކަމަށް ގަބޫލުނުކުރެވޭ ކަމަށްވަންޏާ، ބްރިޖް ބޭނުންކުރާ މީހުންގެ ޢަދަދު މަދުވާނެ. އަޅުގަނޑު ހީކުރިގޮތަށް ބްރިޖް ބޭނުންކުރާ މީހުންގެ ޢަދަދު އެހާ ގިނައެއްވެސް ނުވާނެކަންނޭނގެ. އެކަމަކު އަޅުގަނޑު ގަބޫލުކުރާނީ މި ބްރިޖްގެ ބޭނުންކުރައްވާ ބޭފުޅުންގެ ތެރޭގައި، ހަމަ މި ދެންނެވި ހުރިހާ ބޭފުޅުން، ފާޑުވިދާޅުވާ ހުރިހާ ބޭފުޅުން އުޅުއްވާނެ.\nދަރުމަވަންތަ ހޮސްޕިޓަލް، އެ ފެންވަރަށް ގޮސްފައި، އަޅުގަނޑުމެންގެ ސަރަޙައްދުންވެސް ލިބޭ އެންމެ މަތީ ބޭސްފަރުވާ، ދަރުމަވަންތަ ހޮސްޕިޓަލުން ލިބިގެންދާއިރު، އަޅުގަނޑަށް ޔަޤީން، މި ބޭބޭފުޅުންވެސް، ދަރުމަވަންތަ ހޮސްޕިޓަލާ ދެކޮޅަށް އަޑު އުފުއްލަވާ ބޭފުޅުންވެސް އެ ހޮސްޕިޓަލަށް ޒިޔާރަތް ކުރައްވަން ޖެހިވަޑައިގަންނަވާނެ. އަދި އެ ތަނުގެ ފަރުވާ އެ ބޭފުޅުން ހޯއްދަވާނެ. އެއީ، އަޅުގަނޑުމެން އުއްމީދު މިކުރަނީ، ސިންގަޕޫރާ ހަމައިން ލިބޭ ފަރުވާވެސް އިރާދަކުރެއްވިއްޔާ، ދަރުމަވަންތަ ހޮސްޕިޓަލުން ލިބޭނެކަމަށް.\nހޮސްޕިޓަލާއި، ޞިއްޙީ ދާއިރާގެ ވާހަކައެއް ބުނެވުނީމާ، އަޅުގަނޑު މިތަނަށް އައިއިރު، އަޅުގަނޑަށް ކޮންމެވެސްވަރަކަށް އިޙުސާސްވެގެންދިޔަ، މި ރަށުގެ ރައްޔިތުން މިތާހުރި ޞިއްޙީ މަރުކަޒަށް ކޮންމެވެސްކަހަލަ ހަނދާނީ ނަންފުޅެއް ދެއްވަން ބޭނުންފުޅުވާކަމަށް. އާދެ، މި ރަށަކީ، ޝައްކެއްވެސްނެތްގޮތުގައި، މުޙައްމަދު ތަކުރުފާނާއި، ޙަސަން ތަކުރުފާނުގެ މަންމާފުޅު، އައިމިނާ ތަކުރުފާނު އުފަންކުރި ރަށް. ތިޔަބޭފުޅުންގެ ފަޚުރެއް. ތިޔަބޭފުޅުންގެ ޝަރަފެއް. މުޅި ދިވެހިރައްޔިތުންގެ ޝަރަފެއް. އެކަމަށްޓަކައި ތިޔަބޭފުޅުން އެދިވަޑައިގަންނަވާ ކަމަށް އަޅުގަނޑަށް އިޙުސާސް ކުރެވުނީ، އަޅުގަނޑަށް މަޢުލޫމާތު ލިބުނީ، އެ ކަމަނާގެ ހަނދާނަށް، އެ ކަމަނާގެ އިޙްތިރާމަށް، އެ ކަމަނާގެ ހަނދާނަށް މި ޞިއްޙީ މަރުކަޒު ޚާއްޞަ ކުރަން. އެހެންވީމާ، މިއަދުން ފެށިގެން މި ޞިއްޙީ މަރުކަޒަކީ، އައިމިނާ ތަކުރުފާނުގެ ހަނދާނުގެ ޞިއްޙީ މަރުކަޒު ކަމަށް ސަރުކާރުން ނިންމައިފިން.\nއަޅުގަނޑުމެން ދިވެހި ސިފަތައް ހަނދާންކުރަންޖެހޭ ސަބަބުތައް ބައިވަރު. މިއަދު މި ޕޯޑިއަމް ކައިރީގައި ހުރެގެން އަޅުގަނޑަކަށް މީގެ ތަފްސީލުތަކެއް ނުދެވޭނެ. އެކަމަކު، ބޮޑުތިލަދުންމައްޗަށް އައިސް މިކުރާ މަސައްކަތުގައި، ކީއްވެގެންތޯ އަޅުގަނޑުމެން ތާރީޚުން ފިލާވަޅު ނަގަންޖެހެނީ. ނޫނީ، ތާރީޚު އިޢާދަވާ ޙާލަތްތަކަށް ކިތައްފަހަރުތޯ އަޅުގަނޑުމެންގެ ދައުލަތް ފުރޮޅިފައި އޮތީ، އަޅުގަނޑުމެންގެ ޚިޔާލަށް މިއަދުވެސް ގެންނަންޖެހޭ. އަޅުގަނޑުމެންގެ ދައުލަތަށް ދިމާވާ ގޮންޖެހުންތަކާއި، އަޅުގަނޑުމެންގެ ދައުލަތަށް ދިމާވާ ނުރައްކާތައް މިއަދު މި ދިމާވަނީ، މީގެ ކުރީގައިވެސް ހަމަ ދިމާވެފައި ހުރިގޮތަށް. ބޭނުންކުރާ ވަސީލަތްތައް ތަފާތީ. އެކަމަކު، އޭގެ ފަހަތުގައި އޮތް ނުބައި ވިސްނުމާއި، އަދި އެކަމުގައި އޮތް މަކަރުވެރިކަމާއި، ހީލަތްތެރިކަމާއި، އެކަމުގައި ދަހިވެތިވެފައި ތިބީ ކޮންބައެއްތޯ؟ އޭރުވެސް ދިވެހިން. މިއަދުވެސް ދިވެހިން. މާދަމާވެސް ދިވެހިން. އެހީއަށް އެދެނީ، ބޭރުގެ ޣައްދާރުންގެ ކައިރިން. އެހީއަށް އެދި މިދަނީ، އަޅުގަނޑުމެންގެ ރާއްޖޭގެ ޚާއިނުން. 88 ނޮވެންބަރު3ގައި އެކަންޏެއްނޫން، އަޅުގަނޑުމެންނަށް ޚާއިނުން ފެނިގެން ދިޔައީ. އެއީ މާ ވަރުގަދަ ތާރީޚެއް ކަމަށް އަޅުގަނޑުމެން ލިޔަމުން އެބަ ގެންދަމު. އެއީވެސް ތާރީޚެއް. އޭގެ ކުރީގެ ޞަފްޙާތަކުގައިވެސް ހުރީ ތާރީޚެއް. ބޮޑުތިލަދުންމަތީގައި އައިސް މި ވާހަކަ ދައްކާއިރު، ތާރީޚުގެ ގިނަ ފިލާވަޅުތަކެއް ނަގައިދީފައިހުރީ މިތަނުން.\nއެހެންވީމާ، އައިމިނާ ތަކުރުފާނުގެ ހަނދާނަށް މި މަރުކަޒު އަޅުގަނޑުމެން ދޫކޮށްނުލަންވީ އެއްވެސް ސަބަބެއް ނެތް. އެއީ، ޝައްކެއްވެސްނެތްގޮތުގައި، އަޅުގަނޑުމެންގެ ރާއްޖޭގެ ތާރީޚު އުފެއްދި އެންމެ ވަރުގަދަ ފަހުލަވާނުގެ މަންމާފުޅު. ބޮޑުތިލަދުންމަތީގައި މި ވާހަކަ ދައްކާއިރު، ހަމަ އަޅުގަނޑުމެން ގަބޫލުކުރަންޖެހޭ، ބޮޑުތިލަދުންމަތީގެ ރައްޔިތުންގެ ޙައްޤުގައި، އަދި ދިވެހިރައްޔިތުންގެ ޙައްޤުގައި، ދެވަނަ ބޮޑު ހަނގުރާމައަށްފަހު އައި ބޮޑު ތަދާއި، ހައިހޫނުކަމުގެ ތެރޭގައި، ބޮޑުތިލަދުންމަތިން މާލެއަށް ވަފުދުތަކެއް ޒިޔާރަތްކުރި. ތާރީޚަށް ދާކަށްނެތިން. ރައްޔިތުންނަށް ދަތިވެފައިހުރި ކަންތައްތަކެއް ސަރުކާރާ ހަމައަށް އަޑުއުފުލައި، އަދި އެކަމުގައި ރައްޔިތުން އިހުތިޖާޖު ކުރަން ކުރި މަސައްކަތްތަކެއް. ދަންނަވަން މިއުޅެނީ، މިކަހަލަ ކޮންމެ ވަގުތެއްގައި ރާއްޖެއަށް ދިމާވާ މިކަހަލަ ބޮޑެތި ކަންކަމުގައި ބޮޑުތިލަދުންމަތީގެ ދައުރެއް އެބަ އޮވެއޭ. އެހެންވެގެން، ހަނދާނުން، ތާރީޚުން ފިލާވަޅު އަޅުގަނޑުމެން ނަގާފައި، މި ދެންނެވި ކަހަލަ، މިއަދު މި އަޅާ ބިނާތައްވެސް މިކަހަލަ ނަންނަމަށް ޚާއްޞަ ކުރަން މިޖެހެނީ. އެއީ، އަޅުގަނޑުމެން ތާރީޚަށް އަޅުގަނޑުމެންކުރާ އިޙްތިރާމު. އަޅުގަނޑުމެން ތާރީޚަށް އިޙްތިރާމު ކުރަންޖެހޭ އެހެން ސަބަބެއް އަޅުގަނޑު މި ދަންނަވާލީ.\nއަބަދުވެސް ދިވެހިރާއްޖެއަކީ، މީސްކޮޅު މަދު، ކުޑަކުޑަ ޤައުމަކަށްވެފައި، މި ގަދަ އޮއި ކަނޑުގެ ތެރޭގައި އަޅުގަނޑުމެންނަކީ ހަމަ ބޮނބިކޮޅެއް އުކާލާހެން އެކޮޅަށް މިކޮޅަށް، އެފުށް މިފުށަށް، އަޅުގަނޑުމެން ޖެހޭ ބައެއް. އެވަރުގެ ހަކަތައެއް އަޅުގަނޑުމެންގެ މިހުރީ. އެހެންވާއިރު، އަބަދުވެސް އަޅުގަނޑުމެންގެ ޚިޔާލަށް ގެންނަންވާނެ، މި ސަރުކާރުން މި ރާއްޖެ ތަރައްޤީކުރަން މި ކުރާ މަސައްކަތުގައި ރާއްޖޭގެ އެތެރެއިންނާއި، ރާއްޖޭގެ ބޭރުން ބަލަން ތިބޭ ބަޔަކު މަދެއްނޫން. ކީއްވެގެންތޯ؟ ކުޑަކުޑަ މިސާލެއް ނަންގަވާ. މި ސަރަޙައްދުން ކާކުތޯ ބޭނުންނުވާނީ، ކޮން ދައުލަތެއްތޯ ބޭނުންނުވާނީ، ކޮން ދައުލަތެއްތޯ ބޭނުންނުވާނީ، އިހަށްދުވަހު އެނބޫދޫ ފިނޮޅުގައި އެ ހަދައިދިޔަ އިންވެސްޓްމަންޓް. އެއިން ޤައުމެއްގައި، ހެދެން ބޭނުންނުވާނީ ކޮން ދައުލަތެއްތޯ. އެއީ ގާތްގަނޑަކަށް 1000 މިލިއަން ޑޮލަރުގެ އިންވެސްޓްމަންޓް.\nއެކަހަލަ ކޮންމެ އިންވެސްޓްމަންޓެއް ރާއްޖެއާ ހަމައިން އިރުމަތިން އަޔަސް، މެދުއިރުމަތިން އަޔަސް، އުތުރުން އަޔަސް، ދެކުނުން މި އަޔަސް، މި އަންނަނީ، އެހެން ބައްރުތައް ހުރަސްކޮށްފައި. މިއިން ކޮންމެ ޤައުމަކުން، މިއިން ކޮންމެ ސަރުކާރަކުން ސިޔާސަތުތައް ބައްޓަން އެކުރަނީ، ވިޔަފާރިއަށް ފަހި މާހައުލެއް އެ ތަންތަނުގައި އުފެއްދުމަށްޓަކައި. އަދި އެ ތަންތަނުގައި ހުރި މުއައްސަސާތަކަށް ބަލާކަމަށްވަންޏާ، އަޅުގަނޑުމެންނަށްވުރެ ދޮށީ މުއައްސަސާތައް އެއިން ކޮންމެ ތަނެއްގައި އެހެރީ. ޑިމޮކްރަސީއަށް ބަލާކަމަށްވަންޏާ، އެކަން އޮތީ އެހެން. ޢަދުލު އިންސާފުގެ ނިޒާމަށް ބަލަންޏާ އެކަން އޮތީ އެހެން. ރައްޔިތުންގެ މަޖިލީހުގެ ޙަޔާތަށް ބަލަންޏާ، އެކަންއޮތީ އެހެން. އަދި ރައްޔިތުންގެ ވިސްނުމާއި، ހޭލުންތެރިކަމާއި، ތަހުޒީބުގެ މަގުގައި ހިނގާފައި އޮތް ދަތުރަށް ބަލާކަމަށްވަންޏާ، ހަމަ އެކަންއޮތީ އެހެން. އެވަރު ވާދަވެރި ބައެއްގެ ތެރޭގައި، މި ދެންނެވި ގަދަ ކަނޑުގެ ތެރޭގައި އަޅުގަނޑުމެންގެ ނައު ދަތުރުކުރަން ހިފަހައްޓައިލެވުމަކީ، އެއީ ﷲ އަޅުގަނޑުމެންނަށް މިންވަރު ކުރައްވާ ނަސީބު. އެ ނަސީބަށް އަޅުގަނޑުމެން ފުރަގަސްދޭކަށް ނުވާނެ.\nއެފަދަ ވާދަވެރި ކަންކަމެއްގެ ތެރޭގައި އަޅުގަނޑުމެން މިކުރާ މަސައްކަތުން ﷲގެ ރަޙްމަތާއެކީ، ރާއްޖެއަށް ބޮޑެތި އިންވެސްޓަރުން އަންނަނީ. މި އިންވެސްޓަރުން ރާއްޖެއަށް އައީމާ. ފުރަތަމަ ކަމަކީ، މިކަހަލަ މީހުން ރާއްޖެއަށް ގެންނަން އަޅުގަނޑުމެން ދަންނަންވާނެ. އަޅުގަނޑުމެން މި ދެންނެވިގޮތަށް މުޅި ސަރަޙައްދުގައި އޮތް ވާދަވެރި ސިޔާސަތުތަކުގެ ތެރެއިން އަޅުގަނޑުމެންގެ ސިޔާސަތަކީ ކުރި ހޯދާ ސިޔާސަތަކަށްވާތީ، ރާއްޖެއާ ދޭތެރޭގައި މިޞްރާބުޖަހަންވެސް އެމީހުންގެ ޚިޔާލަށް އަންނަނީ. އެ ހިސާބުން ފެށިގެން ދެން ރާއްޖޭގައި ހިނގާ ކަންތައްތަކަކީ، އެމީހުންނަށް އުޅެން ފަސޭހަ، ގަބޫލުކުރަން ފަސޭހަ ނިންމުންތަކެއް ހުންނަ ވެށްޓެއް ކަމަށް ދިވެހިރާއްޖެ ވާންޖެހޭ. އެނޫންގޮތަކަށް، ދިވެހިރާއްޖެއަށް މީހުން ކީއްކުރަންތޯ އަންނަންވީ؟ ކީއްކުރަންތޯ ދިވެހިރާއްޖެއަށް އަންނަންވީ؟ އެހެންވީމާ، ފާރަވެރިކަމާއެކީ ބަލަން މިތިބީ. ކިތަންމެ ޤައުމަކުން ޓަކި ޖަހާނެ، މި ދެންނެވި އިންވެސްޓަރުންގެ ދޮރުގައި. އެހެންނަމަވެސް، ދިވެހިރާއްޖޭގައި މިހާރު މިއޮތް ސަރުކާރާއި، އިޤްތިޞާދަށް ގެންނަމުން ގެންދާ ބަދަލާއި، އަދި އިޤްތިޞާދަށް އަންނަ ހެޔޮ ކުރިއެރުމާއި، މި ކަންކަމަށް ރިޢާޔަތްކޮށްފައި އަޅުގަނޑުމެންނަށް ލޯނު ދޫކުރާ މީހުން ލޯނުވެސް ދެނީ. އަދި ބޭރުގެ މެހްމާނުން އައިސް، އަޅުގަނޑުމެންގެ ޤައުމުގައި މި ދެންނެވި ކަހަލަ ބޮޑެތި އިންވެސްޓްމަންޓްތައް ހަދަނީ. ޤާނޫނުން އެމީހުންނަށް ރައްކާތެރިކަމެއް އިތުރަކަށް ލިބޭތީކީނޫން. އެމީހުންގެ މައްސަލަތައްވެސް ބަލާފައި ނިންމަނީ، އަޅުގަނޑުމެންގެ ކޯޓުތަކުން. އެކަމަކު، މިހާރުގެ ސަރުކާރުގެ ސިޔާސަތަށާއި، މިހާރު ސަރުކާރުން ކަންކަން ގެންދާ އުސޫލަށް އެމީހުން އިތުބާރު ކުރާތީ. އެހެންވީމާ، މި ޙާލަތު ބަދަލުކުރާކަށް އަޅުގަނޑުމެން ކޮށްގެންވާނެ ކަމެއްނޫން.\nމި ރަށްރަށަށް އައީމާ، އަޅުގަނޑާ އަބަދުވެސް މަޝްވަރާކުރާނީ، ނޫނީވިއްޔާ އަޅުގަނޑާ އަބަދުވެސް ބައްދަލުކުރާނީ، ރަށްރަށަށް ދަތިވެފައިހުރި ކަންތައްތަކުގެ ވާހަކަ. މިއީ ޝައްކެއްވެސްނެތްގޮތުގައި، ރައީސަކަށް ހުންނަ މީހެއްގެ ކަންފަތް ތޫނުވާންޖެހޭ މައްސަލަ މައްސަލަ. ރައްޔިތުން އެދޭ ކަންތައްތަކެއް ރައްޔިތުންނާ ހަމައަށް ކޮށްދޭންވާނެ. އެކަމަކު، އެކަން ކުރުމުގައި އަޅުގަނޑަށް ފުރުޞަތުވެސް ލިބެންވާނެ. އިހަވަންދޫން މިއަދުވެސް ވިދާޅުވާނެ އަޅުގަނޑު ކައިރީގައި، އެތަކެއް ކަންތައްތަކެއް ކޮށްދޭން. ޒުވާނުން އަޅުގަނޑު ކައިރީ ބުނާނެ، އެތައް ކަންތައްތަކެއް ކޮށްދޭން. އެހެންކަމަށްވަންޏާ، ހަމަ ޚާއްޞަކޮށް އިހަވަންދޫން އަޅުގަނޑަށް އެބަޖެހޭ އެ ތާއީދު ދެއްވަން. އެ ފުރުޞަތު އަޅުގަނޑަށް ދެއްވާފައި. ދެން އަނެއްކާވެސް އަޅުގަނޑު ދަންނަވާނީ، އަޅުގަނޑުގެ އަޖުމަ ބައްލަވައިލައްވާށޭ. މިހާތަނަށް ރާއްޖޭގެ ހުރިހާ ދިމާއަކަށް ދަތިވެފައިހުރި ބޮޑެތި މައްސަލަތަކުގެ 90 ޕަސެންޓް މައްސަލަ އެދަނީ ޙައްލުވެގެން. ނަރުދަމާގެ ވާހަކަ އެކަނި ދެއްކިކަމުގައިވީނަމަވެސް، މިއީ، ދެންމެ ޠާރިޤުގެ ވާހަކަފުޅުގައި ވިދާޅުވިހެން، 60 އެތައް ރަށެއްގެ ނަރުދަމާ ނިމިގެން އެދަނީ. ފެނުގެ މައްސަލަ ޙައްލުވެގެން އެދަނީ.\nމިހާރު އަޅުގަނޑުމެން މި ދައްކަނީ، އާދައިގެ މަސްވެރި ބަނދަރުގެ ވާހަކައެއްނޫން. މިހާރު އަޅުގަނޑުމެން މި ދަންނަވަނީ، މިހާރު މި ދައްކަނީ، އިޤްތިޞާދީ ޞިނާޢީ ބަނދަރު ހަދާ ވާހަކަ. އިހަވަންދުއަކީ މުރާލި ރައްޔިތެއް އޮތް ރަށެއް. އިހަވަންދުއަކީ މަސްވެރިންތަކެއް ތިބި ރައްޔިތެއް. އިހަވަންދުއަކީ، ކުރިއަށް ދިޔުމުގެ ރޫޙު އޮތް ތަނެއް. ހަމަ އެހެންމެ، ތިލަދުންމަތީގެ އެހެން ރަށްރަށުގައިވެސް ހަމަ މި ރޫޙު އެބައޮތް. ހުރިހާ ރަށަކުންވެސް މިއީ ވަޠަނީ ސިފަތަކެއް ދައްކައިދީފައި އޮތް ތަނެއް ބޮޑުތިލަދުންމައްޗަކީ. އެހެންވީމާ، އަޅުގަނޑުމެންގެ ޤައުމުގެ މަޞްލަޙަތު ނިޔާކުރާގޮތް އެންމެ ރަނގަޅަށް އެނގެންވާނީ، ޒުވާނަކަސް، އެ ރޫޙު، އެ ހިނގުން، ލޭގެ ހިނގުން، އެ ވިންދު އަޅުގަނޑުމެންގެ ހޮޅިތަކުގައި ހުންނަންވާނެ. މިތަނުން ބޮޑުތަކުރުފާނު އުފަންކުރީ. މިތަނުން އައިމިނާ ތަކުރުފާނު އުފަންކުރީ. މިތަނުން ބޮޑު މުޙައްމަދު އުފަންކުރީ. އެހެންވީމާ، މި ކަންކަމަކީ ޤައުމީ ބަޠަލުންގެ ޖިހާދު އަޅުގަނޑުމެންނަށް ނަގައިދޭ ފިލާވަޅު. އެހެންވީމާ، މި ފިލާވަޅުތަކުން އަޅުގަނޑުމެން އެންމެ ފިލާވަޅަކުންވެސް ޢިބުރަތެއް ހާސިލުކުރާ ކަމަށްވަންޏާ، ދިވެހިވަންތަ ސިފަތަކަކާއި، ޤައުމިއްޔަތުގެ ސިފަތަކެއް އަށަގެންނެވުމަށްޓަކައި، ކުރާ ޖިހާދު ފެށެންވާނީ ބޮޑުތިލަދުންމަތިން.\nއަޅުގަނޑުމެންގެ އޮޑީގެ މިޞްރާބު ބަދަލުކުރާކަށްނުޖެހޭ. އަޅުގަނޑުމެންގެ އޮޑީގެ މިޞްރާބު މިހުރީ އިންޑިޔާގެ ކަނޑުގައި. ހަމަ ތަރައްޤީއާއެކީ ބާރަށް. ބާރު ސްޕީޑުގައި، އައި.ބީ. ބުނުއްވާ ގޮތުން ވެއްޖިއްޔާ، ރޮކެޓް ސްޕީޑުގައި. ދެން މި ސްޕީޑު ހުއްޓުވާކަށް މަސައްކަތް ކުރާނެކަމެއް ނެތް. ޢަބްދުއްރަޙީމުގެ ވާހަކަފުޅުގައި އެ ވިދާޅުވީ، ކިހާވަރަކަށްތޯ އަޅުގަނޑު ދަތިއަޅުވަން މަސައްކަތްކޮށްފައި ހުރީ ސިޔާސީ ވާދަވެރިން. ސިޔާސީ ވާދަވެރިންވެސް ކުރަންޖެހޭ ކަމަކީ، އިމްތިޙާނެއް ހަދާ ކަމަށްވަންޏާ، އިމްތިޙާނުގައި މޮޅު ކުއްޖާ މި ދެނެގަންނަނީ ކިހިނެއްތޯ. އިމްތިޙާނުގައި މޮޅު ކުއްޖާ ދެނެގަންނަނީ، އެ އިމްތިޙާނުގެ އެއް ސުވާލުތަކެއް ހުރިހާ ކުދިންނަށް ދީގެން. އެ ކުއްޖާގެ ތޫނުކަމާއި، އެ ކުއްޖާގެ ވިސްނުން ހުރިވަރާއި، އެ ކުއްޖާ އެ ސުވާލުތަކަށް ޖަވާބުދޭގޮތުން އެ ކުއްޖާ މޮޅު ކުއްޖަކަށްވަނީ. އަނެއް ކުއްޖާއަށްވުރެ މޮޅު ކުއްޖަކަށް ވެގެން މިދަނީ. ކީއްވެގެންތޯ މި ވާދަވެރިކަން އަޅުގަނޑުމެންގެ ތެރޭގައި ނޯންނަންވީ؟ އަޅުގަނޑުމެންނާއެކީ، ސިޔާސީ ގޮތުން ވާދަކުރަންޏާ، މި ޕޯޑިއަމްގެ މިތަނަށް ވަޑައިގަންނަވާ، އަޅުގަނޑުމެންނާއެކީ މި ތިއްބެވި ބައެއް ބޭފުޅުން. އަޅުގަނޑު ދަންނަވާނީ، އެ ބޭފުޅުން ކުރެއްވި ކަމަކަށް އަޅުގަނޑު ދަންނަވާނަން، ހަ ކަންތައް އަޅުގަނޑު ކޮށްދީފީމޭ. ތަރައްޤީގެ މަޝްރޫޢުތަކަށް ބަލަންޏާ، މި ރަށަށް އެކަނި އަޅުގަނޑު ދަންނަވާނަން، ޖުމްލަ މަޝްރޫޢުތަކަށް ބަލަންޏާ، މި ރަށަކީ، ޝައްކެއްވެސްނެތްގޮތުގައި، މި ފާއިތުވި، އަޅުގަނޑުގެ ސަރުކާރެއް ނޫން، އޭރުގެ ސަރުކާރުތަކުގައިވެސް ގިނަ މަޝްރޫޢުތަކެއް ހިންގައިދީފައި އޮތް ރަށެއް. އެކަމަކު، އެ ފަސް އަހަރުގެ ތެރޭގައި ޖުމްލަ ހިންގިފައި މިއޮތް މަޝްރޫޢުތަކުގެ ޢަދަދަކީ، 78 މިލިއަން ރުފިޔާ. މި ޒަޢާމަތުގެ ފަސް އަހަރުގައި އަޅުގަނޑު ހިންގައިފިން 143 މިލިއަންގެ މަޝްރޫޢު.\nއެހެންވީމާ، ފިކުރުގެ ގޮތުން ތަފާތުވީނަމަވެސް، އަދި މަޝްރޫޢުތަކެއް ފެން ފަހިވާގޮތަށް މިތަނަށް އޮއްސާލި ކަމުގައިވީނަމަވެސް އަދިވެސް އޭގައި ކްރެޑިޓް ނަގަންއޮތީ މި ސަރުކާރުން. އެއީ، މި ދެންނެވީ ގާތްގަނޑަކަށް ދެގުނަ މަޝްރޫޢު މި ރަށުގައި ހިންގައިފިން. އެހެންވީމާ، އަޅުގަނޑާއެކީ ވަޑައިގަންނަވާ، އަޅުގަނޑުގެ ކުރިން ތިއްބެވި ބޭފުޅުން، މި ޕޯޑިއަމަށް ވަޑައިގަންނަވާ ވާހަކަ ދައްކަވަން. ރައްޔިތުންގެ ދަރުބާރަކީ، އިންސާފު ޤާއިމުކުރާ ދަރުބާރު.\nރައްޔިތުންގެ ކައިރީ ވިދާޅުވޭ، ކީއްވެގެންތޯ ރައީސް ޔާމީނަށް މިއަދު އެހާގިނަ ނަރުދަމާ ހަދަންޖެހިގެން މިއުޅެނީ. ރައީސް ޔާމީނަށް އެހާގިނަ ރަށުގައި ފެނުގެ ނިޒާމު ޙައްލުކޮށްދޭން ޖެހިގެން މިއުޅެނީ ކީއްވެގެންތޯ. އޭގެ ކުރިން ބޮޑު ހަމުގައި ހުރި ފެން މިއަދު ޓެޕް ދޫކޮށްލީމާ، ފެން މި އަންނަނީ. ކީއްވެގެންތޯ މާލެއާ އެއް ފެންވަރަށް މިއޮތްހާދުވަސްވީއިރު އަޅުގަނޑުމެންނަށް ކަރަންޓާއި ފެނާ، މި ކަހަލަ އެއްޗެތީގެ ޚިދުމަތުގެ އަގު އެއްވަރު ނުކުރެވިގެން ދިޔައީ. ކުރީގެ ރައީސުން ވަޑައިގަންނަވާ. ކުރީގެ ސިޔާސީ ލީޑަރުން ވަޑައިގަންނަވާ. އަޅުގަނޑާއެކީ ހަމަ މި ޕޯޑިއަމްގައި މިތާ ތިއްބަވައިގެން އިހަވަންދޫގައި މި ވާހަކަ ދައްކަވަން. އަޅުގަނޑު ދަންނަވާނަން.\nއަޅުގަނޑުގެ ސިޔާސީ ވާދަވެރިންނަށް ޖަވާބު ނުދެއްވޭނެ ބައެއް ވާހަކަވެސް އަޅުގަނޑު ދަންނަވާނަން. އެއީ، އަޅުގަނޑު މީގެ ކުރީގައި ރަށެއްގައި ވާހަކަ ދައްކަމުން އަޅުގަނޑު ދަންނަވާލިން، މި ޖަވާބުތަކުން ރެކެވޭނެގޮތެއް ނުހުންނާނެއޭ. އަޅުގަނޑު އެ ބޭފުޅުންނާ ހަމަ ދަތި ސުވާލުތަކެއް ކުރާނަން. އިހަވަންދޫގެ ރައްޔިތުންގެ ހާޒިރުގައި. މުޅި ދިވެހިރައްޔިތުންގެ ހާޒިރުގައި އަޅުގަނޑު މި ސުވާލުތައް ކުރާނަން. އަޅުގަނޑަށް، ދިވެހިރައްޔިތުންނަށް ވިސްނޭވަރަށް އަދި އަޅުގަނޑަށް ޚާއްޞަކޮށް ވިސްނައިދެވޭވަރަށް އެ ބޭފުޅުން ވިދާޅުވެދެއްވާ. އަޅުގަނޑުމެންގެ އެއަރޕޯޓް ކީއްވެގެންތޯ ބޭރުގެ ބަޔަކަށް ވިއްކާލީ. އަޅުގަނޑަށް ކިޔައިދެއްވާ އޭގެ ޖަވާބު. އަދި އެއިން ލިބުނީ ދިވެހިރައްޔިތުންނަށް ކޮން މަންފާއެއްތޯ. ނޫނީވިއްޔާ، އެއިން އޭގެފަހުން އައި ބަޔަކު އުފުލަންޖެހުނީ ކޮން ތުރާލެއްތޯ، އަޅުގަނޑަށް ކިޔައިދެއްވަން އެބަޖެހޭ. ދިވެހިރައްޔިތުންނަށް ކިޔައިދެއްވަން އެބަޖެހޭ. ކީއްވެގެންތޯ މިއަދު އަޅުގަނޑުމެން ބޭނުންވާ އަގަށް ފެނުގެ އަގު ހެޔޮނުކުރެވިގެން މިއުޅެނީ. އޭގެ ޖަވާބު އެބަޖެހޭ ވިދާޅުވެދެއްވަން. އެމް.ޑަބްލިޔު.އެސް.ސީ.ގެ ހިއްސާއަކީ އަޅުގަނޑުމެންގެ އަޣުލަބިއްޔަތު އޮތް ހިއްސާއެއް. އަޅުގަނޑުމެންގެ ބޮޑު ހިއްސާއެއް އޮވެފައި، ބޭރު ބަޔަކަށް އެ ހިއްސާގެ އިތުރު ބައެއް ވިއްކާލަން ޖެހުނީ ކީއްވެގެންތޯ ވިދާޅުވެދެއްވަންޖެހޭ. ދެން، ކުރެވިފައި އޮތް އެގްރީމެންޓުގައި އެމީހުންގެ އާމްދަނީ، ނޫނީވިއްޔާ ކުންފުނީގެ އާމްދަނީގެ ސާފު ފައިދާ ވަކި ޕަސެންޓޭޖެއް، ރޭޓް އޮފް ރިޓަރންއެއް އޮންނަންޖެހޭގޮތަށް، ވަކި ޢަދަދެއް އޮންނަންޖެހޭގޮތަށް މި ހަދަނީ. އެ ޢަދަދު ހޯދުމަށްޓަކައި ފެނުގެ އަގު ހެޔޮނުކުރެވިގެން މި އުޅެނީ އެ ސަބަބަށްޓަކައި. އެހެންވީމާ، އެކަން ނުކުރިނަމަ ދިވެހި ދައުލަތުގެ ސައްތައިންސައްތަ ކުންފުންޏެއްގެ ގޮތުގައި އެ ކުންފުނި އޮތްނަމަ، މިއަދު ފެނުގެ އަގު ހެޔޮވެގެންދާނެ.\nއެހެންވީމާ، އެކަމުގެ ޖަވާބު އަޅުގަނޑަށް އެބަ ދެއްވަންޖެހޭ. އެ ލިބުނު ފައިސާއަށްވީ ކިހިނެއްތޯ. އެ ފައިސާ އިންވެސްޓްކޮށްގެން އަޅުގަނޑުމެންނަށް ލިބުނީ ކޮން ފައިދާއެއްތޯ. ކީއްވެގެންތޯ ވަކި އަގަކަށްވުރެ ހެޔޮ އަގެއްގައި ނުވިއްކޭގޮތަށް އަޅުގަނޑުމެން އަމިއްލައަށް ތާށިވެގެން މިތިބީ މިކަހަލަ އެގްރީމެންޓް ހަދައިގެން. އެ އެބަޖެހޭ ރައްޔިތުންނަށް އޮޅުންފިލުވައިދޭން. އެ އެގްރީމެންޓް ހަދާކަށްނުޖެހޭ. މިއަދުވެސް އަޅުގަނޑުމެން ބޭނުންވާގޮތަށް އަގުތަކަށް ބަދަލު ނުގެނެވިގެން މިއުޅެނީ، މި ދެންނެވިކަހަލަ ސަބަބު ހުރެގެން. އަދި އަޅުގަނޑަށް ވިދާޅުވެދެއްވަންޖެހޭ، އަޅުގަނޑުމެންގެ މުވާޞަލާތު ޚިދުމަތް ދޭ އޮތީ ދެ ކުންފުނި. މައިގަނޑު ދެ ކުންފުނި. ކީއްވެގެންތޯ ސަރުކާރުން ބޮޑު އަޣުލަބިއްޔަތެއް ނަގާފައި އޮތް ކުންފުންޏެއްގެ ހިއްސާ، އަނެއްކާ އަނބުރާ ވިއްކާލަން ޖެހުނީ. ބޭރު ބަޔަކަށް ވިއްކާލަން ޖެހުނީ ކީއްވެގެންތޯ. އެ ކުންފުނީގެ ބޯޑުގައި އަޅުގަނޑުވެސް އުޅުނިން. އަޅުގަނޑުމެންގެ ވިސްނުމުގައި އޭރުއޮތީ، އަޅުގަނޑުމެން ހިއްސާ ގަންނަމުންގޮސް ސަރުކާރުގެ ބޮޑު މެޖޯރިޓީއެއް، އެ ކުންފުނީގެ ހިއްސާ އަޅުގަނޑުމެންގެ އަތުގައި އޮތުން. ދިރާގުގެ އެ ހިއްސާގެ ބޮޑު މެޖޯރިޓީ އަޅުގަނޑުމެންގެ އަތުގައި އޮތުން. އަޅުގަނޑު އިނިން، ޓްރޭޑް މިނިސްޓަރުގެ ހައިސިއްޔަތުން ދިރާގު ބޯޑުގައި. ޑިރެކްޓަރަކަށް ހުރިއިރު، އަޅުގަނޑު އިނިން އަޅުގަނޑުމެން ކޭބަލް ވަޔަރލެސްއިން އައި މީހުންނާ ވާހަކަ ދެއްކިއިރު. އެއީ، އެ ނޫން އެހެން ވިޔަފާރި ކުންފުންޏެއް މިތަނަށް ގެންނަންވެގެން ކުރެވުނު މަސައްކަތުގައި އެ މީހުންގެ އިހުތިޖާޖުތައް އަޑުއަހަން. އޭރު އޮންނަނީ މޮނޮޕޮލީއެއް. މިކަން އެނގިވަޑައިގަންނަވާ ބޭފުޅުން މިތާނގައިވެސް އެބަ ތިއްބެވި. އަދި އަޅުގަނޑާއެކީ މަސައްކަތްކުރައްވާ ޓީމުގައިވެސް އެބަ ތިއްބެވި. އެންމެފަހު ވާހަކައަކަށްވެސް ބުނި ވާހަކައަކީ، ދިވެހިސަރުކާރުގެ މަންދޫބުންނަށް ތިމަންނާމެން ބުނަމޭ، ތިމަންނާމެންގެ ހިއްސާ 25 ޕަސެންޓަށްވުރެ ކުޑަވާ ދުވަހު އެއީ ތިމަންނާމެންގެ ހިއްސާ ދޫކޮށްލާފައި މިތަނުން ނުކުންނަ ދުވަހޭ. އެކަމަކު 25 ޕަސެންޓަށްވުރެ އެމީހުންގެ ހިއްސާ ކުޑަކުރުމަކީ، އަޅުގަނޑުގެ އުއްމީދު. އެއީ، އޭރަށް އަޅުގަނޑުމެންގެ ކުންފުންޏަކަށް އެ ކުންފުނި އެވީ. އެ ކުންފުންޏަކީ އަޅުގަނޑުމެންގެ ކުންފުންޏަކަށްވަންޏާ، އެ ދޭ ޚިދުމަތްތައް އަޅުގަނޑުމެން ދޭނީ ދިވެހިރައްޔިތުންނަށް. އަޅުގަނޑުމެންގެ ކުންފުންޏެއްގެ ތެރެއިން. އެކަމަކު، މޭޒު ބަދަލުވީ، އަޅުގަނޑުމެން ތިބި ގޮނޑި ބަދަލުވެގެންދިޔައީ، ދެން އައި ސަރުކާރުން އަޅުގަނޑުމެންގެ 55 ޕަސެންޓް ގަނެފައި އޮއްވައި، ދެން އައި ސަރުކާރުން އަނެއްކާ އަޅުގަނޑުމެންގެ ހިއްސާތައް ވިއްކާލީ. އަނެއްކާވެސް އެއިން ލިބުނު ފައިދާއެއް އަޅުގަނޑަކަށް ނުވިސްނޭ.\nރާއްޖޭގައި ހުރި ސަރުކާރު ހިއްސާވާ މިފަދަ ކުންފުނިތަކުގެ ތެރެއިން އެންމެ ވަރުގަދަ ދެ ކުންފުނި، ތިން ކުންފުނި ނަގާކަމަށްވަންޏާ، އެއް ކުންފުންޏަކީ ދިރާގު. އެ ކުންފުނީގެ ހިއްސާ އަޅުގަނޑުމެން ނުޖެހޭ ވިއްކާކަށް. އެއަރޕޯޓް ނުޖެހޭ އަޅުގަނޑުމެން ވިއްކާކަށް. އެމް.ޑަބްލިޔު.އެސް.ސީ، ފެން ކުންފުނީގެ ހިއްސާ އަޅުގަނޑުމެން ނުޖެހޭ ވިއްކާކަށް. މިހާރު ރައްޔިތުންނަށް ކުރިމަގު ހޯދައިދެއްވަން މަސައްކަތް ކުރައްވާ ބޭފުޅުން، އޭރު ކުރެއްވި ކަންތައްތައް މިއީ. މިއަދު އެ ބޭފުޅުންގެ ވިސްނުންފުޅާއި، އޭގެ ޖަވާބު ރައްޔިތުންގެ ދަރުބާރުގައި އެބަ ހާމަކޮށްދޭންޖެހޭ. އަދި އެކަމުން ނުކުތް ރަނގަޅު ނަތީޖާ އެބަ ވިދާޅުވާންޖެހޭ. އޭރަށް ސެޕްޓެންބަރު 23 ގައި ވޯޓުލާން ދާއިރު، އިހަވަންދޫގެ ރައްޔިތުންނަށްވެސް، ދިވެހިރާއްޖޭގެ ރައްޔިތުންނަށްވެސް ވިސްނޭނީ، ދެން އެ ބޭފުޅުން ވެރިކަމަށް ވަޑައިގެންފިއްޔާ، ރައީސް ޔާމީން 1000 މިލިއަން ޑޮލަރު ހޯދައިގެން އަޅާ އެއަރޕޯޓް، ދެންވެސް ވިއްކާނުލާނެކަމުގެ ކަށަވަރުކަން ލިބޭނީ އޭރުން. އެ ބޭފުޅުން އެކަން ކުރެއްވި ގޮތާއި، އެކަންކުރި ވިސްނުމާއި، އެއިންވީ ފައިދާއާ، ރަނގަޅަށް ރައްޔިތުންނަށް ވިދާޅުވާން އެބަޖެހޭ. އަދި އެއީ ހެދުނު ގޯހެއް ކަމަށްވަންޏާ، ކެރިގެން ދީލަތި މަޢާފަކަށްވެސް އެބަ އެދެންޖެހޭ. މި ސުވާލުތަކުގެ ޖަވާބެއް، އަޅުގަނޑާ އިދިކޮޅަށް މަސައްކަތް ކުރައްވާ ބޭފުޅުންނަކަށް ނުދެއްވޭނެ. މި ސުވާލުތަކުގެ ޖަވާބު އަޅުގަނޑު ބޭނުން. އަޅުގަނޑަކީވެސް ހަމަ އެ ދުވަހު ވޯޓުގެ ޝައުޤުވެރިކަން ހުރި މީހެއް. އެހެންވީމާ، އިހަވަންދުއަށް އައިސް ރައްޔިތުންގެ އަރިހު މިވާހަކަ ދައްކާއިރު، މުޅި ދިވެހިރާއްޖޭގެ ރައްޔިތުން އަޑުއަހާ ވާހަކައަކަށްވާތީ، އަޅުގަނޑު މިވާހަކަ ދަންނަވާލީ. މީގެ ޖަވާބުތަކެއް އެބަ އަޅުގަނޑުމެންނަށް އިވެންޖެހޭ. އަޅުގަނޑުމެންނަށް މީގެ ޙަޤީޤަތް އެބަ އެނގެންޖެހޭ. ކީއްވެގެންތޯ މި ކަންކަން ކުރަންޖެހުނީ، އަޅުގަނޑުމެންނަށް އެނގެންޖެހޭ.\nތިޔަ އެއަރޕޯޓެއް ދޫކޮށްލައިގެން އެތަނަށް އައި ތަރައްޤީ ވިދާޅުވޭ. އެތަނަށް އައި ތަރައްޤީއެއް ނެތް. އެތަނަށް އައި ތަރައްޤީއެއް، ނޫނީ އެތަނަށްވީ ކަމެއް ވެއްޖިއްޔާ، އަޅުގަނޑު އެއަރޕޯޓް އެހާ ބޮޑު އަގު ދީފައި އަނބުރާ ނަގާފައި، އަޅާފައި ހުރި އެ ހުރިހާ ބުޑުތަކެއް ތަޅާފައި އުކާލީ. އެކަން ކުރަންވެސް އަޅުގަނޑު އަތުން ދިޔައީ ލާރި. ވިސްނުމެއް ނެތް، އެއަރޕޯޓަށް ތަރައްޤީ ގެންނާކަށެއް.\nއެހެންވީމާ، އަޅުގަނޑުމެންގެ އެއަރޕޯޓް، އަޅުގަނޑުމެން މިހެން ބިނާކުރާ ހަރުމުދާ އެއީ އަޅުގަނޑުމެންނަށް ސަތޭކައިން ސަތޭކަ މަންފާ ލިބޭ ތަންތަން ގޮތުގައި އޮންނަންވާނީ. މިއަދު ބައްލަވާ، މިއަދު އެމް.ޓީ.ސީ.ސީ. އާއި، އެމް.ޕީ.އެލް. އާއި، އެމް.ޑަބްލިޔު.އެސް.ސީ. އާއި، އަދި މިނޫންވެސް އެހެން ފެނަކައާ، މި ކުންފުނިތައް ވަރުގަދަވެގެން ރާއްޖެތެރޭގެ އެތަން މިތަނުގައި މި މަސައްކަތްކުރަނީ ކީއްވެގެންތޯ؟ އެއީ، އަޅުގަނޑަށް އެ ކުންފުނިތަކާ ދޭތެރޭގައި އޮންނަ އިތުބާރު. އަދި އެ ކުންފުނިތަކަކީ ހަލާކުވެގެންދާނެ ކުންފުނިތަކަށް ދާން ދޫކޮށްނުލާތީ. އެހެންވެގެން، އެ ކުންފުނިތައް ވަރުގަދަވެގެންދަނީ. އެ ކުންފުނިތައް ވަރުގަދަވީމާ ނޫންތޯ، މި ބަނދަރުތަކާ އެއްޗެތި އަޅުގަނޑުމެން ބޭނުންވާ އަވަސްމިނުގައި މި ދެވެނީ. ބޭރު ބަޔަކާ ހަވާލުކުރީމާވަނީ ކިހިނެއްތޯ؟ މަގު ހަދަން ހަވާލުކޮށްފިއްޔާ، ކޮނެލާފައި، ލާރިކޮޅު ހިފައިގެން ނައްޓާލަނީ. އެ ހާލުގައި އަޅުގަނޑުމެން މިތިބީ. އެކަމަކު، ސަރުކާރު ހިއްސާވާ ކުންފުނިތަކާ ހަވާލުކޮށްފިއްޔާ، މި ކަންކަން ހިނގާތަން އެބަފެނޭ. އަނެއްކާ ހިނގަނީ ބާރު ސްޕީޑުގައި.\nއަދިވެސް އެބައޮތް ދަންނަވާލަން ވާހަކައެއް. ދިވެހިރާއްޖޭގެ އެތަން މިތަނުގައި މިދަނީ އެއަރޕޯޓުތައް ހެދެމުން. މިހުރިހާ އެއަރޕޯޓުތަކަށް މިވަގުތު އެންމެ ފަރިކަމާއެކީ އުދުއްސާ ކުންފުންޏަކީ އައިލެންޑް އޭވިއޭޝަން، ނޫނީވިއްޔާ މޯލްޑިވިއަން. އެ ކުންފުންޏަކީ، ދިވެހިރާއްޖޭގެ ސިވިލް އޭވިއޭޝަން، ޑޮމެސްޓިކް ސިވިލް އޭވިއޭޝަންގެ ތާރީޚުގައި ދުވަހަކުވެސް، ދުވަހަކުވެސް މާލީގޮތުން އުދުހިނުގަތްފައި އޮތް ކުންފުންޏެއް. އެހެންނަމަވެސް، އެ ކުންފުންޏަކީ އިރާދަކުރެއްވިއްޔާ، މިހާރު ވަރުގަދަ ކުންފުންޏެއް. އަޅުގަނޑަށް އެނގިފައި އޮތްގޮތުން ވެއްޖިއްޔާ، އެ ކުންފުނި ހުއްޓާލާފައި، އެ ކުންފުނީގެ މަސައްކަތް ބަޔަކަށް ވިއްކާލަން އޭރު އޮތް ސަރުކާރު އޮތީ ނިންމާފައި. އެކަމަކު، އެ ކުންފުނި ވިއްކާލިނަމަ، މިއަދު އަޅުގަނޑުމެން ކޮންތާކުތޯ އުޅޭނީ؟\nމިއަދު އައިސް ތިލަދުންމަތީގައި އަޅުގަނޑު މި ދައްކާ ވާހަކައަކީ، ހއ. އަށާއި، ހދ. އަށް އަޅުގަނޑު ބޭނުމޭ 3000 އެނދު އިތުރުކުރަން. 3000 އެނދު އިތުރުކުރާ ކަމަށްވަންޏާ، މި ތަންތަނުގައި އެއަރޕޯޓު ނުހެދި، ކޮން ގޮތަކުންތޯ 3000 އެނދު އިތުރުކުރަނީ. އެހެންވީމާ، މިކަން ކުރާއިރު، އަޅުގަނޑުމެންގެ މީހުން އުފުލަން، އަޅުގަނޑުމެންގެ އެއަރލައިނެއް އެބަ އޮންނަންޖެހޭ. އެހެން ދައުލަތްތަކުގައި، ހަމަގައިމުވެސް ދައުލަތްތަކާއި ރައްޔިތުން ދެކެނީ، މިއިން ކޮންމެ އެއްޗެއް އެ މީހުންގެ އެއްޗަކަށްވުމަކީ ޝަރަފެއްކަމުގައި.\nއަޅުގަނޑުމެންނަށް ފެނިގެން މިދިޔަ މާ ދުރުނޫން މާޒީއެއްގައި މިހެންހުރި ކޮންމެ އެއްޗެއް ވިއްކާލީ. އަޅުގަނޑުމެންގެ އަތުގައި ވިއްކާލާފައި ހަމަ އެކައްޗެއްވެސް ނެތް. އޭރު އަޅުގަނޑުމެން ހޯދި ފައިސާ، ވިއްކާފައި ހޯދި ފައިސާ އެ ވީތަނެއް ނޭނގެ. ފުން ކަނޑަކަށް އެޅުނު ފައިސާއަށްވުރެ، އެ ފައިސާގެ ހާލަތު ގޯސްހެން އަޅުގަނޑަށް ހީވަނީ. އެހެންވީމާ، މިއީ އޭގެ ކުރީގައި ކަންތައްތައް ހިނގާފައި އޮތްގޮތް.\nމިހާރު މިދަނީ ލޯނު ނަގައިގެންނާއެކީ ބޮޑެތި މަޝްރޫޢުތަކެއް ހިންގަމުން. މިރަށަށް އައިސް މި ވާހަކަ ދައްކާއިރު، އަދިވެސް އަޅުގަނޑު ދަންނަވާނަން، ޖަވާބުދެއްވަންޖެހޭ ވާހަކައެއް. އަޅުގަނޑުމެން މި އަތޮޅުތަކުގައި ތިބެފައި، މާލެއަށް، ނޫނީ އުތުރުން ދެކުނަށް ދަތުރުކުރާއިރު، ގައްލަންދޫ ކަނޑު އަޅުގަނޑުމެންގެ ޚިޔާލަށް އަބަދުވެސް ގެންނަން. ދެން، ގައްލަންދޫ ކަނޑުގެ ހައްލަކަށްވެގެންދާނެ، މާފިނޮޅުގައި އެއަރޕޯޓެއް އެޅުނީމާ، އިރާދަކުރެއްވިއްޔާ، ﷲގެ ރަޙްމަތާއެކީ. އެކަމަކު ހަމައެއާއެކީ ދަންނަވާލާނަން، މިއީ، އައި-ހެވަން ހިމެނޭ އިހަވަންދިއްޕޮޅު. އިހަވަންދިއްޕޮޅު އަތޮޅު މިއީ. މި މަސައްކަތް އަޅުގަނޑުމެން ކުރާކަމަށްވަންޏާ، އަދިވެސް އަޅުގަނޑުމެންގެ އިޤްތިޞާދު ވަރުގަދަވާންޖެހޭ ސަބަބު. އެއާއެކީ، އަޅުގަނޑު ކޮށްލަން ބޭނުންވާ އިތުރު ސުވާލެއް އެބައޮތް.\nއެމް.ޑީ.ޕީ. ސަރުކާރުގައި އެންމެ ވަރުގަދަ ސިޔާސަތަކަށް އަތޮޅު ތެރޭގައިވީ، ދަތުރުފަތުރުގެ ނިޒާމު. ކޮބައިތޯ މިއަދު އެ ނިޒާމު؟ އެ ނިޒާމާއެކީ، އެތައް ބަޔަކަށް ރިޒޯޓް ހަދަން އެތައް ރަށެއް. އެތައް ރަށަކުން އެތައްވަރަކަށް، ބިންކަނޑާފައި ދީފައި ހުންނާނީ. އެތަންތަނެއް އަޅުގަނޑުމެންނަކަށް އަތެއްވެސް ނުލެވުނު. އަދި އޭގެ ބަދަލުގައި އެމީހުން ކުރަން ބުނެފައިހުރި ކަންކަން ފުއްދައިނުދެވުނީމާވެސް އަޅުގަނޑުމެންނަށް އެތަންތަނުން ބިންތަކެއް ނުނެގުނު. އެ ރިޒޯޓްތައް އެމީހުން ހުރީ، އެމީހުން ދޭނެ އަގެއްގައި، އެހެން މީހުންނަށްދީ، އެ، ފައިސާއަށް ހަދާފައި. އެ ތަޢާރުފުކުރި ނިޒާމު މިވީ ބަލި ދަރިޔަކަށް. މިވީ އުފުލައިގެން، އުރައިގެން، ގެންގުޅެންޖެހޭ ދަރިޔަކަށް. އޭރު ދަތުރުފަތުރުގެ ނިޒާމު. މިއަދު މި ދައްކަނީ ކޮންވާހަކައެއްތޯ؟ މިއަދު މި ދައްކަނީ އެ ނިޒާމު ދޫކޮށްލާފައި، އެ ނިޒާމު ފެއިލްވީމާ ދޫކޮށްލާފައި، ރާއްޖޭގެ ހުރިހާ ހިސާބަކަށް ވައިގެ މަގުން، އުދުހޭވަރުގެ އެއަރޕޯޓް ހަދާ ވާހަކަ. މިއިން ކޮންމެ އެއަރޕޯޓަކީ، ދިހަވަރަކަށް މިލިއަން، ނޫނީ ބާރަވަރަކަށް މިލިއަން ޑޮލަރުގެ ވާހަކަ މި ދައްކަނީ. އެހެންވީމާ، އެބޭފުޅުންގެ ވިސްނުން ހުރީ އަދިވެސް ކަނޑު ހުރަސްކުރަން. އަޅުގަނޑުމެންގެ ވިސްނުން މިހުރީ މެދު އުޑުގައި އުދުހެން.\nއެހެންވީމާ، މިއީ ދޮގެއްތޯ ތަރައްޤީގެ ވިސްނުމަކީ. މި ވިސްނުމާއެކީ ދިއުމަކީ، ރައްޔިތުންނަށް އޭގެ ފައިދާ އޮތް ކަންތައް. އެހެންވީމާ، އަޅުގަނޑުމެން ދައްކައިގެންނުވާނެ، އަނެއްކާވެސް ދަތުރުފަތުރުގެ ނިޒާމެއްގެ ވާހަކަ. އަޅުގަނޑުމެން މިދައްކަނީ، ރާއްޖޭގެ ހުރިހާ ދިމާއެއްގައި އުދުހުން ފަސޭހަ، މީހުންނަށް ދަތުރުކުރަން ފަސޭހަ ނިޒާމެއްގެ ވާހަކަ. އެ ދަތުރުފަތުރު ނިޒާމުގެ ތެރެއިން، ރާއްޖޭގެ ރައުސްމާލުން ގެއްލިފައިހުރި ރަށްތަކާއި ބިންތަކާ އަޅުގަނޑުމެންނަށް ހޯދޭނެ ގޮތެއްވެސް ނެތް. އެކަމަކު އެއަށްވެސް މި ޙައްލު ހޯދަންޖެހުނީ، ނޫނީ އެއަށްވެސް ވެކްސިނެއް، ޖަހަން މިޖެހުނީ މި ސަރުކާރުން. އެހެންވީމާ، ކަންކަން ނިންމާއިރު، އަޅުގަނޑުމެން ވިސްނަންޖެހޭ ކަންތައްތައް މަދެއް ނޫނެއްނޫންތޯ؟\nމިއީ، މަސްވެރި ރަށެއް. މިރަށުގައި އައިސް އަޅުގަނޑު ވާހަކަދައްކާއިރު، މިރަށުގެ ހަމައެކަނި މަސްވެރިކަމެއް ނޫން، މިރަށުގައި އޮންނަ ޞިނާޢަތަކަށް ވާނީ. މިހިސާބަށް ޓޫރިޒަމް އައުމާއެކީ، އޭގެ ފައިދާތައް މިރަށަށްވެސް ކުރާނެކަން ޔަޤީން. މަސްވެރިކަމާ ބެހޭގޮތުންވެސް އަޅުގަނޑު ބައެއް ވާހަކަ އިޢުލާނު ކުރަމުން މި އަންނަނީ. އަޅުގަނޑުމެންގެ ވިސްނުމުގައި، އަޅުގަނޑުމެންގެ ފަސް އަހަރުގެ ސަރުކާރުގެ ވިސްނުމުގައި، އަޅުގަނޑުމެންނަށް ގަބޫލުކުރެވޭ، ޒުވާން އެތައްބަޔަކު މިހާރު މަސްވެރިކަމަށް ނުކުންނަންޖެހޭ ކަމަށް. މަސްވެރިކަމުގެ ދާއިރާއަށް ނުކުންނަ ޒުވާނުންނަށް ލޯނު ދިނުމުގެ އިތުރަށް، އޮޑިވެރި ކުރުމުގެ ޕްރޮގްރާމެއް މިހާރުވެސް އޮތީ ފެށިފައި. މިއާއެކީ މިހާރު އަޅުގަނޑުމެން އެބަ ގަބޫލުކުރަން، މަސްވެރިކަމުގެ އުޅަނދުފަހަރު އާ މޮޑެލްތަކަކަށް ބަދަލުވާން އެބަޖެހޭ. މިއީ އަޅުގަނޑުމެން ނިންމާފައި އޮތް ނިންމުމެއް. އާ މޮޑެލްއަކަށް، އަދި މިހާރުގެ ލިބެންހުރި، އެންމެފަހުގެ ޓެކްނޮލޮޖީގެ ބޭނުންހިފޭ އުޅަނދުފަހަރަށް، މި އުޅަނދުފަހަރު އެބަ ބަދަލުކުރަންޖެހޭ.\nއިރާދަކުރެއްވިއްޔާ، އަޅުގަނޑުމެންގެ ފަސް އަހަރުގައި އެކަން ކުރާނަން. މީގެ ބޭނުމަކަށްވަނީ، ޒުވާނުންވެސް ހިތާ ރުހުމުން މަސްވެރިކަން ކުރަން ދާހިތްވާވުން. އެމީހުންނަށް އެހާގިނަދުވަހު ކަނޑުމައްޗަކު އުޅޭކަށް، އެހާގިނަ ވަގުތު ކަނޑުމައްޗަކު އުޅޭކަށްވެސް ނުޖެހޭނެ. އެހެންވީމާ މިއީ، އަޅުގަނޑުމެން ކުރަން ބޭނުންވާ ކަމެއް. މީގެ ބޭނުމަކީ ހަމަ، މިރަށްރަށުން ޒުވާނުން، ފޯރިއާއެކު މަސްވެރިކަމަށް ދިއުން. މަސްވެރިކަމަކީ، އަޅުގަނޑުމެންނަށް ދޫކޮށްލެވޭނެ ޞިނާޢަތެއް ނޫން. ހަމައެއާއެކީ ދަންނަވާނަން، މަސްވެރި ހުރިހާ ރަށަކުން އަބަދުވެސް އަންނަ ޝަކުވާތަކުގެ ތެރޭގައި، އައިސް ޕްލާންޓް މަދު ވާހަކައާއި، މިވާހަކަ. އައިސް ޕްލާންޓްވެސް އެތަން މިތަނުގައި އެބަ ހެދޭ. އަދި ހަދާފައިހުރި ތަންތަނުގައި، އާބާތުރަ ފިލުވައި، އެހުރިހާ ތަނެއް އެހުރީ އިރާދަކުރެއްވިއްޔާ ރަނިންގ ކަންޑިޝަނެއްގައި.\nއެކަމަކު މިއާއެކީ، އަޅުގަނޑުމެންގެ ފަސް އަހަރުގެ ދެން އޮތް މަޝްރޫޢަކީ، އައިސް ޕްލާންޓަކީ ރަށެއްގައި ހުންނަންޖެހޭ އެއްޗެއް ނޫން. ކީއްވެގެންތޯ އައިސް ޕްލާންޓް ދޯނިފަހަރުގައި، މަސްވެރި ދޯނިފަހަރުގައި ނުހުންނާނީ؟ މިހާރު އަޅުގަނޑުމެންގެ ތެރޭގައި، މަޝްރޫޢު ރާވާފައި އެއޮތީ، މަސްވެރި ބޮޑެތި ދޯނިފަހަރުގައި އައިސް ޕްލާންޓް ބަހައްޓައިގެން މަސްވެރިކަމަށް ދާން. އޭރަކަށް ނުޖެހޭނެ، ވަކި ބައްރަކަށް ލަފާކަށް އައިސް ހޯދާކަށެއް. އެހެންވީމާ، މިކަހަލަ ތަރައްޤީގެ މަޝްރޫޢުތަކެއް އަންނަންވާނެ. މިއާއެކީވެސް އަޅުގަނޑު ދަންނަވާނީ، އެވަރުންވެސް އަޅުގަނޑެއް ކަށަވަރެއް ނުކުރާނަން، މަސްވެރިން ބާނާ ކޮންމެ މަހެއްގެ ކިލޯއަކަށް 35 ޑޮލަރު ދޭނެކަމަކަށް. އެއީކީ، ވާނެކަމެއް ނޫން. އެހެންވީމާ، ކުރެވޭނެ ކަންތައްތަކުގެ ޙަޤީޤަތްތައް، އަޅުގަނޑުމެން ވިސްނާލަންވާނެ. އަދި ހަމައެހެންމެ، އިހަވަންދޫގެ މަސްވެރިން މާލޭ ސަރަޙައްދަކު ނޫޅޭނެކަންނޭނގެ. އެކަމަކު މާލެއާއި މާލޭ ސަރަޙައްދުގައި، މަސްވެރިކަމުގައި އުޅުއްވާ ފަރާތްތަކަށްވެސް އަޅުގަނޑު ހަމަ މެސެޖެއް ދޭނަން، އަޅުގަނޑު މަސްވެރިކަމުގެ މި ޓޮޕިކް ދޫކޮށްލުމުގެ ކުރިން.\nއަޅުގަނޑަށް އެނގޭ، މާލޭގެ މަސްވެރިންނަށް، ނޫނީ މާލެ ކައިރީގެ މަސްބާނުއްވާ މީހުންނަށް، އެމް.އެމް.އޭ. ކުރިމަތީގައި އުތުރު ބަނދަރުގައި، އެއޮތް ހިސާބުން މަސްވެރިން، އޮޑިދޯނިފަހަރު ނަގަންޖެހުނީމާ، އެމީހުންނަށް އުނދަގޫތަކެއް އުފުލަން ޖެހުނުކަން. އެހެންނަމަވެސް އެ ނަގަންޖެހުނީ، ހަމަ ރަނގަޅު ސަބަބުތަކެއް އޮވެގެން. ހަމަ އެއަށް މަޢާފާއެކީ ދަންނަވާލާނަން. އެކަމަކު، އިރާދަކުރެއްވިއްޔާ، މި އަންނަ ފަސް އަހަރުގެ ތެރޭގައި، އަޅުގަނޑުމެން ހުޅުމާލޭގައި ވަރަށް ވަރުގަދަ، ވަރަށް ރަނގަޅު ބަނދަރެއް، ހުރިހާ ވަސީލަތްތަކެއް ލާފައި، އެބަ ފުރިހަމަކުރަން. އެއީ، މާލެއާއި، މާލެކައިރިން މަސްވެރިކަން ކުރާ ފަރާތްތަކަށް ހެދޭނެ ހަމަ ނިޔާމަ ވަރުގަދަ ބަނދަރެއްގެ ގޮތުގައި. އެހެންވީމާ، މަސްވެރިކަމަކީ އަޅުގަނޑުމެންނަށް މުހިންމު ދާއިރާއަކަށް ވެގެންދާއިރު، މަސްވެރިކަމާ ދޭތެރޭގައި، އަޅުގަނޑުމެންގެ މިކަހަލަ ޚިޔާލުތަކެއް ހުރިވާހަކަވެސް ދަންނަވާލާނަން.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ ވާހަކަކޮޅު ނިންމާލަމުންވެސް އަޅުގަނޑު ދަންނަވާލާން ބޭނުންވަނީ، ޑިމޮކްރަސީގެ ކަންކަމާ ދޭތެރޭގައި ވިސްނާއިރު، އަޅުގަނޑުމެން ވިސްނަންޖެހޭ ކަންތައްތައް މަދަކަ ބައިވަރެއް ނޫނޭ. ވަރަށް ގިނަ ކަންތައްތައް އެބަހުއްޓޭ. ޖަވާބު ނުދެވޭނެ ސުވާލުތައް، ޑިމޮކްރަސީއާ ބެހޭގޮތުން ވާހަކަ ދައްކާއިރު އެބަހުރި. އަޅުގަނޑުމެންނަށް އަމާޒުވާ ކަންތައްތަކަށް، ހުރިހާ ކަމަކަށް އަޅުގަނޑަކަށް ޖަވާބުދިނުން ފަސޭހައެއްވެސް ނޫން. އޭގެ ވަރަށް ގިނަ ޖަވާބު އަޅުގަނޑާއެކީ މަސައްކަތް ކުރައްވާ ސިޔާސީ ބޭފުޅުން އެ ގެންދަވަނީ ދެއްވަމުން. އެއާއެކީވެސް އަޅުގަނޑުމެން ދަންނަވާލާނީ، މިހިސާބަށް އާންމުވެގެންމިދާ ތަރައްޤީ، ރާއްޖޭގެ ހުރިހާ ދިމާއަކަށް، ތަރައްޤީ އާންމުވެގެން ދިޔައިމާ، މިއަދު ހަމަގައިމުވެސް ރައްޔިތުން އެބަބުނޭ، އަދިވެސް މިވެނިކަމެއް ކޮށްދޭށޭ. އަދިވެސް ކުރިއަށް ގެންގޮސްދޭށޭ.\nހަމަގައިމު މި ކުރިއެރުން މިއައީކީ، އަޅުގަނޑުމެން މަގުމަތީގައި މުޒާހަރާ ކޮށްގެނެއްނޫން. ސަރުކާރުގެ ކަންފަތަށް އަޑުއިއްވާކަށް މުޒާހަރާ ކުރާކަށް ނުޖެހޭ، އިހަވަންދޫގައި މިވެނިކަމެއް މަދޭ. އަޅުގަނޑަށް ސިޓީއަކުން ބުންޏަސް، މެންބަރުގެ ވަސީލަތެއް މެދުވެރިކޮށް ބުންޏަސް، ނޫނީ އެ ޒަރީޢާއިން ބުނި ނަމަވެސް އަޅުގަނޑަށް އަޑުއިވޭނެ. އަޅުގަނޑުމެން މުޒާހަރާކޮށްގެން އަޅުގަނޑުމެންނަކަށް ކުރިއެއް ނުލިބޭ. މީގެކުރިން ކުރިއެރުން ލިބިފައި އޮތް ކަމެއްނޫން މިއީކީ. އެހެންނަމަވެސް ސިޔާސީގޮތުން ދައްކަންވާ ވާހަކަދެއްކުމާއި، އަޑުއުފުލުމަކީ އަޅުގަނޑުމެން ކުރަންޖެހޭނެ ކަމެއް. އެކަމަކު އަޅުގަނޑުމެން ކޮށްގެންނުވާނެ ކަމަކީ، މުޅި ދިވެހިރާއްޖޭގެ ފަތިފުށް ހާމަކުރަން، އަދި އަމުދުން ފަޟީޙަތްވާގޮތަށް، ޙަޤީޤަތާ ޚިލާފު ވާހަކަ ބޭރުގައި ވިއްކުމަކީ، އަޅުގަނޑުމެންނަށް ޝަރަފު ލިބޭ ކަމެއް ނޫނޭ. އެއީ އަޅުގަނޑުމެން ނިކަމެތިވާ ކަމެކޭ. އަޅުގަނޑުމެންގެ ހާލަތު ބޭރުގެ ދުނިޔެއަށް، ބަރަހަނާކޮށްލެވޭ ކަމެކޭ އެއީ. އެއީ އަޅުގަނޑުމެން ފަޟީޙަތޭ އެވަނީ. ސުޕްރީމް ކޯޓުގެ ވާހަކަ ޢަބްދުއްރަޙީމް އެ ދެއްކެވީ. ކީކޭތޯ؟ ދުނިޔޭގެ ކުރިމަތީގައި، އަޅުގަނޑުމެން އެބަ ލަދުވެތިވާންޖެހޭ، މިކަހަލަ ކަންކަން ދިވެހިރާއްޖޭގައި ހިނގާތީ. ކީއްކުރަންތޯ ޙަސަން ތާޖުއްދީނުގެ ދެ ދަރިންގެ ވާހަކަ ދައްކަނީ؟ ކީއްކުރަންތޯ ޕިޗޯރިންގެ ވާހަކަ މިދައްކަނީ؟ ކީއްކުރަންތޯ މުޙައްމަދު ތަކުރުފާނުގެ ޖިހާދުގެ ވާހަކަ ދައްކަން މިޖެހެނީ؟ މިއަދުގެ ޙާލަތަށް ރުޖޫޢަވަމާތޯ. މިއަދު މި ކުރަނީ ކީއްތޯ؟ މިއަދު މި ކުރަނީވެސް ޑިމޮކްރަސީގެ ބަދަލުގައި މަވެތިވެގެން، މަ ބޭނުންވާ ކަމެއް، މަ ބޭނުންވާގޮތަށް ކުރަންކުރާ މަސައްކަތް މިކުރަނީ. މިއީ މަވެތިކްރަސީ. މިއެއްނޫން އަޅުގަނޑުމެން ބޭނުންވަނީ. އަޅުގަނޑުމެން ބޭނުންވަނީ ދިވެހިރާއްޖެ ކުރިއަށްދާނެ ގޮތްތަކެއް. ރަށްރަށަށް ބޭނުންވެފައި ހުންނަ ތަރައްޤީ އަންނާނެ ގޮތްތަކެއް އަޅުގަނޑުމެން ބޭނުންވަނީ. އަޅުގަނޑުމެން ބޭނުންވަނީ ހަމަޖެހުމާއެކީ ކުރިއަށްދާން. އިހަވަންދުއަކީވެސް ތަރައްޤީވާން ބޭނުންވާ ރަށެއް. ބޮޑުތިލަދުންމައްޗަކީ، ތަރައްޤީގެ އުންމީދުތަކެއް، ތަރައްޤީގެ ނާރެހަކަށްވާނެ ތަނެއް.\nއެހެންވީމާ، އެކަން ކުރަން އެނގޭ ބަޔަކަށް، އެކަން ކުރުމުގެ ފުރުޞަތު ދެއްވާ! އޭގެ ކުރީގައި ދައްކާފައިހުރި ވާހަކައާއި، އެކަން ކުރެވުނު މިންވަރު މިނާނީވެސް ހަމަ ރައްޔިތުން. އެ ހަނދާންތައް ހަނދާނުން ކައްސާލާވަރުގެ ޅަކުދިންނެއް ނޫން، އަދި ޢުމުރުން ދުވަސްވީ މީހުނެއްނޫން މި ރަށްރަށުގައި މި ތިއްބެވީ. އެ ހަނދާންތައް ތާޒާކަމާއެކީ، އަބަދުއަބަދުމެ ހަނދާންވާ ބޭފުޅުން މިތާ މި ތިއްބެވީ.\nﷲ އަޅުގަނޑުމެން މިކުރާ މަސައްކަތުގައި، ބަރަކާތް ލައްވާށި! އަޅުގަނޑު އެދެނީ އިހަވަންދޫގެ ހުރިހާ ރައްޔިތުންގެ ހިތްޕުޅުގައި، އަޅުގަނޑާ ދޭތެރޭގައި ގާތްކަން އުފެއްދުން. އަދި އަމުދުން، ސެޕްޓެމްބަރުގެ ވޯޓާ ހަމައަށް ވަޑައިގަންނަވާއިރު، 23 ވަނަ ދުވަހު އަޅުގަނޑުގެ މަތިން ހަނދާން ކުރެއްވުމަކީ، އަޅުގަނޑުގެ ހަމަ ބޮޑު އިލްތިމާސެއް. އިރާދަކުރެއްވިއްޔާ އަޅުގަނޑު ކޮށްދޭންޖެހޭކަމަކީ ރަށްރަށަށް ބޭނުންވާ ތަރައްޤީ ގެނެސްދިނުން. އެކަން ކުރުމުގައި، އިރާދަކުރެއްވިއްޔާ އަޅުގަނޑު ހަމަ ސާބިތުވެ ހުންނާނަން. އެކަމަކު އެ ފުރުޞަތަކީ، ރައްޔިތުން އަޅުގަނޑަށް ތަނަވަސްކޮށްދެއްވާންޖެހޭ ފުރުޞަތު.\nމާތް ﷲ އަޅުގަނޑުމެންގެ މި މަސައްކަތުގައި ބަރަކާތް މިންވަރު ކުރައްވާށި!\nوالسّـلام عليــكم ورحمــة اللّــه وبـركاتـه.


ވާލޯބި ދެންނޭނގޭހޭ (29) | Feshun.mv\nވާލޯބި ދެންނޭނގޭހޭ (29)\nނައުފާ އަހުމަދު ޝާކިރް\n9 ޑިސެމްބަރ 2021 - 20:48\nއަށާވިސްވަނަ އަދަދާއި ގުޅޭ\nއީކްގެ ފަހަތުން ނުކުތް އީވާން މޫނުގައި އަތް އުނގުޅައިލުމާއެކު ނުރުހުމުގެ އަޑެއް ކަރުބުޑުން ލައްވައިލިއެވެ. އީކް ކާރަށް އެރުމާއެކު ކާރު ނައްޓައިލިތަންފެނި އީވާނަށް ފުންނޭވާއެއް ދޫކޮށްލެވުނެވެ. އަވަސް އަރުވައިލައިފައި ކޮލެޖަށް ވަދެ އޭނާގެ ސާމާނުތައް ހިފައިގެން ނުކުތެވެ. އަދި ކާރަށް އަރަމުން ގެއަށް ދިއުމަށް މިސްރާބުޖެހިއެވެ. އެހުރިހައި އިރު އީވާންގެ ސިކުނޑީގައި ހަރުލައިފައިހުރީ އީކް އޭނާއަށް ބަލަހައްޓައިގެން ހުރި ގޮތެވެ. އެބެލުމުގައިވީ ޝަކުވާއާއި ހިތްދަތިކަމެވެ. ހިންދިރުވައިލުމާއެކު އޭނާއަށް ކާރުގެ ސްޕީޑް ބާރުކޮށްލެވުނެވެ. ގެއަށް އައިސް ވަދެވުމާއެކު ގަރާޖަށް ކާރު ލަމުން ހަލުވި ފިޔަވަޅުތަކެއްގައި އޭނާ އައިސް ގޭގެ ފުޅާ ސިޑިން މައްޗަށް އެރިއެވެ. ކޮޓަރި ދޮރާއި ހަމައަށް އައިސްފައި އޭނާ މަޑުޖެހިލީ އީކްއާ ކުރިމަތިލުމުގެ ކުރިން ނަފުސު ހަމައަކަށް އަޅުވައިލަން ބޭނުންވެފައި ވުމުންނެވެ. އީކްއަށް ހުރިހައި ވާހަކަތަކެއް ތެދުބަހުން ކިޔައިދޭން އޭނާ ބޭނުންވެއެވެ. އެފެނުނު މަންޒަރުގެ ހަގީގަތް ބަޔާންކޮށްދޭން ބޭނުންވެއެވެ. ހަށިފުރައި ނޭވައެއްލުމާއެކު އީވާން ލަސްލަހުން ކޮޓަރީގެ ދޮރުހުޅުވައިލިއެވެ.\nއެނދުގެ އެއްފަރާތުގައި އަތުގައި އޮތް ފޮޓޯގަނޑަކަށް ބަލަހައްޓައިގެން އީކް އިނެވެ. ކޮޓަރީ ދޮރުހުޅުވައިލި އަޑަށް ސިހިފައި ކަރުނުން ބަރާވެފައިވި ދެލޯ އެދިމާއަށް ހުއްޓައިލިއެވެ. އީވާން ވަތްތަންފެނި އީކް އަވަސް އަވަހަށް ދުރަށް ނަޒަރު ހުއްޓައިލަމުން އަތުގައި އޮތް ފޮޓޯގަނޑު ނުފުށަށް އެނދުމަތީގައި ބާއްވައިލިއެވެ. ދޮރު ތަޅުލުމާއެކު އީވާން ކުރިއަށް ފިޔަވަޅެއް އަޅައިލީ ޖެހިލުންވެފައި ހުރެއެވެ. އީކްގެ މޫނުން ފައުޅުވި އަސަރުތައް އޭނާ ހާސްކުރުވައިފިއެވެ. މަޑުމަޑުން އީކްގެ ނަމުން އީވާން ގޮވައިލިއެވެ. އެއާއެކު އިންތަނުން ތެދުވަމުން އީކް ޖެހިލީ ދުރަށެވެ.\n"އަހަންނާ ކައިރިއަށް ނާންނާތި.." އެއްއަތް އީވާނާ ދިމާއަށް ދިއްކޮށްލަމުން އީކް ބުނެލިއެވެ. އެއަންހެންވަންތަ އަޑު ކަންފަތުގައި ޖެހުމާއެކު ހުރި ފިޔަވަޅުމައްޗަށް އީވާން ގަނޑުވި ކަހަލައެވެ. ދެލޯބޮޑުވެފައި އޭނާއަށް އީކްއަށް ބަލަން ހުރެވުނީ ގަބޫލުނުކުރެވިފައެވެ. އީކްގެ އަޑު އޭނާއަށް އެއިވުނީ ހާދަ ދުވަހެއް ފަހުންނެވެ. އެ ފޮނި އަޑުއަހައިލުމަށްޓަކައި އޭނާގެ ހިތް ބޭޤަރާރުވެފައިވީ މިންވަރު ދެނެވޮޑިގެންވާނީ ހެއްދެވި ފަރާތެވެ. އެތައް ދުވަހެއްގެ ހުވަފެންތަކާއި އިންތިޒާރު ފުރިހަމަވީފަދަ އިހުސާސެއް އީވާނަށް ކުރެވުނުވެ. ހީވީ ފިނިފިނި ރޯޅިއެއް އައިސް އެހިތުގައި ބީހިލީހެންނެވެ. މަޑުމަޑުން އެދެތުންފަތް ދެފަރާތަށް ދެމިލީ ހިތަށް ލިބުނު އުފައުވެރިކަން ސިއްރުކުރަން ދަތިވެގެން ކަހަލައެވެ. ދާދި ކުޑަހިނދުކޮޅެއްކުރިން ހިނގައިދިޔަ ހާދިސާ ހަނދާންނެތި އީކްގެ ލޯބިވެތި އަޑު އެކަންފަތްބުޑުގައި ގުގުމަމުން ދިޔައެވެ.\n"އީ.." ލޯބިން ފުރިގެންވި ގޮތަކަށް އީކްއަށް ގޮވައިލަމުން އީވާން ކުރިއަށް ޖެހިލިއެވެ.\n"ބުނެފީމެއްނު އަހަންނާ ކައިރިނުވާށޭ... ދުރުގަ ހުރޭ.." އަޑު ކުރެހުމާއެކު އީކްއަށް އިސްޖަހައިލެވުނެވެ. އީކް ދައްކަމުންދިޔަ ވާހަކަތަކަށްވުރެ، އީވާންގެ ސަމާލުކަންވީ އެއްވެސް ދަތިކަމެއްނެތި އީކް ވާހަކަދެއްކުމުން އެކަމަށް ހުއްޓިފައެވެ. އެދެލޯ ވިދަމުންދިޔައީ އިހުސާސުކުރެވެމުންދިޔަ އުފަލެއްގެ ސަބަބުންނެވެ.\n"ޔޫ ކެން ސްޕީކް.." އަޖައިބެއް ފެނިގެން ބަލަން ހުރި މީހަކުފަދައިން އީކްއަށް ބަލަން ހުރެ އީވާން ބުނެލިއެވެ. އޭރު ތުންފަތުގައިވި ހިނިތުންވުން ފުންވެލިއެވެ. އީވާނަށް އަންނަމުންދިޔަ ބަދަލުފެނި އީކްއަށް ބުނާނެ އިތުރު އެއްޗެއް ނުވިސްނުނެވެ.\n"ތި އަޑު އަހާލާ ހިތުން އަހަރެން ހާދަ އިންތިޒާރެއް ކޮށްފީމޭ.. ފައިނަލީ.. އަލްޙަމްދުލިﷲ.. އީ އަށް ހަގީގަތުގަވެސް ވާހަކަދެއްކެން ފެށީތަ؟ އަހަންނަށް ހީވަނީ ހުވަފެނެއްގެ ތެރޭ އުޅެވޭހެން.." އުފަލުންގޮސް އީވާންގެ ލޮލުން ކަރުނަ ހިލުނުކަންވެސް އޭނާއަށް އިހުސާސުނުވެއެވެ. އެދޮލުން ވެއްޓުނު ކަރުނަތިއްކަށް އީކްގެ ނަޒަރު އަމާޒުވެފައިވިއެވެ. އޭނާ ވާހަކަދައްކާ އަޑު އިވިގެން އީވާން އެހައި އުފައުވެދާނެކަމަކަށް އީކް ހިއެއްނުކުރެއެވެ. އެއްވެސް އިޚުތިޔާރެއްނެތި މަޑުމަޑުން އީވާންއަށް ރޮވެމުންދިޔައީ ހިތަށް ވެރިވެގަތް އެތައް ހާސް ޝުޢޫރުތަކެއްގައި ނަފުސު ބަނދެވިފައި ވީލެއް ބޮޑުކަމުންނެވެ. އޭނާގެ ލޯބިވާ އީކް މުޅިން ރަނގަޅު ވެއްޖެކަން އެސިކުނޑި ދެނެގަތްހިނދު އީވާންގެ ހިތްވެސް ހީވީ އުފަލުންގޮސް އުދުހިގަނެފާނެ ހެންނެވެ. އިސްޖައިލުމާއެކު ކަނައަތުގެ ދެއިނގިލީ ކުރި ލޮލުގައި ޖައްސައިލަމުން އީވާން ދެލޯމަރައި ފިއްތައިލީ އެކަރުނަތައް ހުއްޓުވަން މަސައްކަތް ކުރަމުންނެވެ. އެހެނަސް އެހިތަށްވަނީ އެއަށްވުރެ އަސަރުކޮށްފައެވެ. އީކްގެ ހާލާމެދު ކަންބޮޑުވެ އޭނާ ދުޢާ ކުރުމުގައި ހޭދަކުރިހައި ވަގުތު އޭނާގެ ވެރި ރައްބު ދެނެވޮޑިގެންވެއެވެ. މިއަދު އެދެލޯކުރިމަތީގައި މާތް ﷲ އޭނާގެ ހިތުގެ ދުޢާ އިޖާބަކޮށްދެއްވައިފިއެވެ. މޭގައި އެއްއަތުން ފިރުމައިލަމުން އިސްއުފުލައި ކުރިމަތީގައިހުރި އެހިތުގެ މަލިކާއަށް އޭނާ ބަލައިލިއެވެ. ހައިރާންކަން އީކްގެ ދެލޮލުން ފެންނަން ހުއްޓެވެ. މި ނޫނީ އީވާން އެފަދައިން ކަރުނަ އޮއްސިތަނެއް އޭނާ ނުދެކެއެވެ. ބަސްހުއްޓިފައި އޭނާއަށް ހުރެވުނީ އެހެންވެއެވެ. އީވާންއާ ހަތަރުކަޅި ހަމަވުމާއެކު އީކްގެ ހިތަށް ކުރެވުނީ މުޅިން ތަފާތު އިހުސާސެކެވެ. އީވާން ގާތަށް ގޮސް އެދެއަތުގެ ހިމާޔަތް ހޯދުމަށް ހިތް އެދުނެވެ. އެމޭގައި ބޯއަޅައިގެންއޮވެ ހިތުގައިވި ޝަކުވާތައް ބަންޑުންކޮށްލަން ބޭނުންވިއެވެ. ނަމަވެސް ދެވަނަ ސުކުންތު މާހާ އީވާންއާއެކު ހުރިގޮތް ހިތަށް އެރުމުން އީކްގެ ދެބުމަ ގޮށްޖެހުނެވެ. ނުރުހިފައި އީކް ނަޒަރު ވަކިކޮށްލިއެވެ.\n"އެކްޓް ނުކުރިޔަސް ރަނގަޅުވާނެ.. އަހަރެންގެ ނުކުޅެދުންތެރިކަން ބަލައިނުގަނެވުނީމަ އެއްނު... އީވާން ވެސް.. އެހެން އަންހެނެއްގެ.. ގާތަށް ދާން ބޭނުންވީ... ތިހިތުގަވީ އަހަންނެއް ނޫން.. އެހެން މީހެއް.." ގިސްލެވިފައި މަޑުމަޑުން އީކް ބުނެލިއެވެ.\n"ނޫން.. ތިހެން ނުބުނޭ... އޭރުވެސް.. އަދި މިހާރުވެސް.. އަހަރެންގެ ހިތުގައިވި ހަމައެކަނި މީހަކީ ތީ... އަހަރެން އަބަދުވެސް ލޯބިވި ހަމައެކަނި އަންހެންކުއްޖަކީ ތީ.. އީ އާ އެއްމަގާމަކަށް އެހެން އެއްވެސް އަންހެނަކަށް ނާދެވޭނެ.." ނަފުސު ހަމައަކަށް އަޅުވައިލަމުން އީވާން ބުނެލީ އަސަރުން ފުރިފައިވި ގޮތަކަށެވެ.\n"ހުސް ދޮގު... ހިނދު ކޮޅަކަށް ތިދެލޯ އަހަންނަށް ހަގީގަތް އޮޅުވާލީ... އީވާން ލޯބިވަނީ އެހެން މީހެއްދެކެ.. އަހަރެންދެކެ ލޯބިވާނަމަ... މިއަދު އެހެން އަންހެނެއް ތިމޭގަ ތަތްވެގެން ނުހުރީސް.." ތުންފަތް ތުރުތުރުއަޅައިލުމާއެކު އީކްގެ އަނގައިން މަޑު އާހެއް ބޭރުވިއެވެ.\n"ޕްލީޒް ގަބޫލުކޮށްބަލަ.. އީއަށް ތިފެނުނީ މަންޒަރުގެ އެއްބައި.. ފެންނަހައި އެއްޗަކީ ހަގީގަތެއްނޫނޭ އީ.. ޕްލީޒް ލެޓް މީ އެކްސްޕްލެއިން.." އީކްއާ ގާތަށް އީވާނަށް ދެވުނީ ބޭއިޚުތިޔާރުގައެވެ. އީކްގެ ދެކޮނޑުގައި ހިފަހައްޓައިލުމާއެކު އޭނާއާ ދިމާއަށް އަނބުރައިލިއެވެ.\n"ދޫކޮށްލާ.. ތީ ހުސް ދޮގު.. އެތަންފެނިފަ އަހަރެންގެ ހިތަށް ތަދުވިވަރު އިވާނަށް އިހުސާސުވޭތަ؟ ހާދަ ވޭނެއް މިހިތުގަ އެޅިއޭ.." އީކްގެ ރުއިން މަޑުމަޑުން ބާރުވެލިއެވެ.\n"އީގެ ދުލުން ތިފަދަ ބަސްތައް ބޭރުވީމަ މިހިތުގަ ވޭންއަޅާވަރު އިހުސާސުވޭތަ؟ އަހަރެންގެވެސް އޮންނަނީ ހިތެކޭ.. އަހަންނަށް އެނގޭހައިވެސް އެއްޗަކީ އަހަރެންގެ ހިތް އެދޭ ހަމައެކަނި އަންހެންކުއްޖަކީ ތީކަން.. މިދެލޮލަށް ބަލާބަލަ.. އަހަރެން އީދެކެ މިވާ ތެދުވެރި ލޯބި ނުފެނޭތަ؟ އަހަރެން ލޯބިވާވަރު އަދިވެސް އިހުސާސުނުވޭތަ؟ އަހަރެން ވާ ލޯބި ނޭނގޭތަ؟" އީކްގެ ކުޑަ މޫނުގައި ދެފަރާތުން ހިފަހައްޓައިލުމާއެކު ސީދާ އެދެދެލޮލަށް ބަލައިލަމުން އީވާން ބުނެލީ ހިތްކަތިލާފަދަ ގޮތަކަށެވެ. ގަނޑުވެފައިހުރި މީހަކުފަދައިން އީވާންގެ ފުންދެލޮލަށް ބަލަން އީކްއަށް ހުރެވުނެވެ. ހިތުގެ ހިނގުން އިންތިހާއަށް އަވަސްވަމުން އައިއިރު އެތުންފަތް މަޑުމަޑުން ހަރަކާތްކޮށްލިއެވެ.\n"އަހަރެން އީވާންދެކެ ވާ ލޯބި ނޭނގޭތަ؟.. މިދެލޮލުން ލޯބިވާވަރު ނުފެނޭތަ؟... މިހުރިހައި ދުވަސްވީއިރުވެސް އެކަން ކުޑަކޮށްވެސް އީވާނަށް އިހުސާސުނުވިތަ؟" އަމިއްލަ އިޚުތިޔާރުން ބޭރުގައި އީކްއަށް އަހައިލެވުނީ ޝަކުވާގެ ރާގަކަށެވެ. ރޮވޭވަރުން ވާހަކަދެއްކުންވެސް އޭނާއަށް ދަތިވެފައިވިއެވެ.\n"އީ..." އިވުނު ބަސްތައް ޔަގީން ނުވެފައި އީވާނަށް މަޑުމަޑުން އީކްއަށް ގޮވައިލެވުނެވެ. އެހެން އެބުނަނީ ހަގީގަތުގައިވެސް އީކް ހެއްޔެވެ؟ އީކްގެ ހިތުގައި އޭނާއަށްޓަކައި ލޯބި އުފެދިދާނެކަމަށް ދުވަހަކުވެސް އީވާން ހީކޮށްފައެއް ނެތެވެ. އުއްމީދުވެސް ނުކުރާފަދަ ބަސްތަކެއް އިވުމުން ހިނދުކޮޅަކަށް ހަރަކާތެއް ކޮށްލަންވެސް އީވާން ހަނދާންނެތުނެވެ.\n"ޑޭމް އިޓް.. އައި ލަވް ޔޫ އީވާން.. އައި ރިއަލީ ލަވް ޔޫ.. އަހަންނަކަށް މިއިހުސާސުތަކުގެ މައްޗަށް އެއްވެސް ބާރެއް ނުފޯރުވޭ.. އަހަރެންގެ އިޚުތިޔާރުން ބޭރުގައި ވިއަސް އަހަންނަށް އީވާންދެކެ އިންތިހާއަށް ލޯބިވެވިއްޖެ.." އީވާންގެ އެފުންކަނޑެއްފަދަ ދެލޮލުގެ ތެރެއަށް ގެއްލިފައި ހުރެ އީކް އެހިތުގެ ސިއްރު ހާމަކޮށްލިއެވެ. އިވުނު ބަސްތަކުން އީވާންގެ ހިތަށް އަސަރުކުރީ ކެތްނުވާވަރަށެވެ. އީކްގެ އެލޯބިވެތި އަޑުން އޭނާދެކެ ލޯބިވާވަރު ހާމަކޮށްދިން އިރު އީވާންގެ ލޮލުން އުފައުވެރިކަމުގެ ކަރުނަ ފައިބަމުން ދިޔައެވެ. އީކް ގެނެސް އޭނާގެ މެޔާލައި ބޮނޑިކޮށްލެވުމާއެކު އީވާންގެ އަނގައިން ގިސްގެ އަޑު ބޭރުވެއްޖެއެވެ. އެތައް ޒަމާނަކު އޭނާ ކުރި ދިގު އިންތިޒާރަށް ފޮނި ނިމުމެއް އަތުވެއްޖެއެވެ. އެހިތުގެ ދުޢާ އިޖާބަވެއްޖެއެވެ. އީކްގެ ކޮނޑުގައި ވަށައިލެވިފައިވި ދެއަތް އީވާން ބާރުކޮށްލުމާއެކު އީވާންގެ މެދުހަށީގައި އީކްވެސް ދެއަތް ވަށައިލީ ދުވަހަކުވެސް ދޫކޮށްލަން ބޭނުމެއްނުވެއޭ ބުނެލާފަދަ ގޮތަކަށެވެ. އިރުކޮޅަކު އެހެން ހުރުމަށްފަހު އީކް ދުރުކޮށްލަމުން އެމޫނުކޮޅަށް ލޯބިން ފުރިފައިވި ގޮތަކަށް އީވާން ބަލައިލިއެވެ. އަދި ކެތްތެރިކަން ކޮޅުން ލައިފައިވި މީހަކު ފަދައިން އީކްގެ މުޅި މޫނުގެ އެތަން މިތަނުގައި ބޮސްދޭން ފެށިއެވެ. ހިތަށް ލިބުނު ހަމަޖެހުމުގައި އީކްގެ އަނގައިން ލުއި ހުނުމެއްގެ އަޑު ބޭރުވީ ބޭއިޚުތިޔާރުގައެވެ.\nޒާރާ ބާއްވައިފައި އޮތް އެނދުގެ އެއްފަރާތުގައި ހުރި ގޮނޑީގައި ޝަމްއަލް އިނީ ކަންބޮޑުވެފައެވެ. ޒާރާއަށް ވެގެން އުޅޭ ގޮތެއް ނޭނގެނީސް އޭނާގެ މައިންބަފައިންނަށް އަންގާކަށް ޝަމްއަލް ބޭނުމެއްނުވިއެވެ. އިރުކޮޅަކު އެހެން އިންދައި ލަސްލަހުން އެސްފިތަޔަށް ތަޅުވައިލަމުން ޒާރާ ދެލޯ ހުޅުވައިލިއެވެ. ގާތުގައި އޭނާގެ މޫނަށް ބަލަން ކަންބޮޑުވެފައިއިން ޝަމްއަލް ފެނުމުން ވަރުދެރަ ގޮތަކަށް ވަށައިގެން އޭނާ ދެލޯ ހިންގައިލިއެވެ.\n"މި.. މީ ކޮންތަނެއް.." ހިކިފައިވި ތުންފަތް ހަރަކާތްކޮށްލުމާއެކު ޒާރާ އަހައިލިއެވެ.\n"ޒާރާ ތިއޮތީ ހޮސްޕިޓަލުގަ.. އައިވީ ހުސްވީމަ ދޫކޮށްލާނެހެން ހީވަނީ.." އައިވީއަށް ބަލައިލަމުން ޝަމްއަލް އޮޅުންފިލުވައިދިނެވެ. އެއާއެކު ޒާރާގެ މޫނަށް ހާސްކަން ވެރިވިއެވެ. ހިންދިރުވައިލަމުން އޭނާ އަނެއްފަރާތަށް މޫނު އަނބުރައިލީ ޝަމްއަލްއާ ކުރިމަތިލާން ބޭނުންނުވެގެން ކަހަލައެވެ. ޒާރާގެ ޓެސްޓްތަކުގެ ނަތީޖާ ހިފައިގެން ޑޮކްޓަރު އެތަނަށް އައީ އެވަގުތުއެވެ. ހިނިއައިސްފައި ދެމަފިރިންގެ މޫނަށް ބަލައިލަމުން ޑޮކްޓަރު މަރުހަބާ ކިޔުމުން ޝަމްއަލްއަށް ލިބުނީ ހައިރާންކަމެވެ. ޑޮކްޓަރުގެ އަޑާއެކު ޒާރާއަށް ދެލޯމަރައި ތަގުޅިކޮށްލެވުނީ އޭނާގެ ސިއްރު ބޭޒާރުވެއްޖެކަން ވިސްނުމުންނެވެ.\n"ޑޮކްޓަރ.. އިޒް މައި ވައިފް އޯލްރައިޓް؟" ޒާރާއަށް ބަލައިލަމުން އިންތަނުން ތެދުވުމަށްފަހު ޝަމްއަލް އަހައިލީ ހިސާބެއްގެ ކަންބޮޑުވުމަކާއެކުއެވެ.\n"އޮފްކޯރޒް.. ކަންބޮޑުވާންވީ އެއްވެސް ކަމެއް ނެތް.. ޔޯ ވައިފް އިޒް ޕްރެގްނެންޓް.. މާބަނޑު ދުވަސްވަރު މިއީ ގިނަ އަންހެނުންނަށް އާންމު ކަމެއް.." ޒާރާއަށް އިޝާރާތް ކޮށްލަމުން ޑޮކްޓަރު ބުނެލީ ހަމަޖެހިލައިފައި ހުރެއެވެ. ދެވުނީ ކޮންފަދަ ޚަބަރެއްކަމެއް އޭނާ ނުދެނަ ހުއްޓެވެ. އިވުނު ވާހަކަތަކާއެކު ޝަމްއަލްއަށް ހީވީ އޭނާގެ ދެފައި ދަށުން ބިންގަނޑު ދެމިގަތްހެނެވެ. ވަށައިގެންވި މާހައުލު އެނބުރިގަތްކަމުގެ އިހުސާސާއެކު އޭނާއަށް ބޮލުގައި މަޑުމަޑުން އަތްޖައްސައިލެވުނެވެ. އެވަރުގެ ބޮޑު ކެއްސެއް އޭނާއަށް ދިނުމުގެ ބަދަލު އޭނާ ދިރިހުއްޓައި މަރައިލި ނަމަވެސް އެހިތަށް މާ ފަސޭހަވީސްކަން ޔަގީނެވެ. ގަބޫލުކުރަން ދަތިވެފައި ޒާރާއަށް ޝަމްއަލް ބަލައިލީ އެއީ ތެދެއްތޯ އަހައިލާފަދަ ގޮތަކަށެވެ. ކުށްވެރިއަކު ފަދައިން ޒާރާ ނަޒަރު ވަކިކޮށްލީ ހަގީގަތުގައިވެސް ޝަމްއަލްއަށް ބަލަން ނުކެރުމުންނެވެ. ހިންދިރުވައިލެވުމާއެކު ޝަމްއަލްގެ ދެލޮލަށް ކަރުނަ ޖަމާވަން އުޅުނެވެ. ގަދަކަމުން އެއިހުސާސުތައް ހިންދައިލަމުން އޭނާ އަނެއްކާވެސް ޑޮކްޓަރަށް ބަލައިލިއެވެ.\n"އާރ ޔޫ ޝުއަރ ޑޮކްޓަރ..؟" އަދިވެސް ޔަގީންނުވެފައިހުރެ ޝަމްއަލް އަހައިލިއެވެ. ބޯޖަހައިލުމާއެކު އަތުގައިއޮތް ޓެސްޓް ރިޕޯރޓްސް އޭނާ ޝަމްއަލްއަށް ދައްކައިލިއެވެ. ރިޕޯރޓްސްތައް ރަނގަޅަށް ބަލައިލެވުމާއެކު ޝަމްއަލްއަށް ދެލޯމަރައިލެވުނީ ހިތަށް ކުރެވުނު ތޫދު ތަދެއްގެ ސަބަބުންނެވެ. އެހިތުގައި މީހަކު ހިފައި ޗަސްކޮށްލިނަމަވެސް އެހައި ވޭން ނޭޅީސްކަން ގައިމެވެ. ޑޮކްޓަރު އަތަށް ރިޕޯރޓްސްތައް ދިއްކޮށްލަމުން ޝަމްއަލްއަށް މުށްކަވައިލެވުނެވެ. އެހައިބޮޑު ކެއްސެއް ޒާރާ އޭނާއަށް ދީފާނެ ކަމަކަށް ހުވަފެނުގައިވެސް ޝަމްއަލް ހީނުކުރެއެވެ. އެވަރުގެ ބޮޑު އޮޅުވައިލުމެއް އޭނާގެ އަނތްބެއްގެ ގޮތުގައިހުރެ ޒާރާ އޮޅުވައިލައިފާނެކަމަށް އަދިވެސް ގަބޫލުކުރަން ދައްޗެވެ. ކުރިން އިން ގޮނޑީގައި އިނށީދެވުމާއެކު ޝަމްއަލް އަށް އިސްޖަހައިލެވުނެވެ. ދެމީހުންގެ ހަރަކާތްތަކަށް ބަލަން ހުރި ޑޮކްޓަރުގެ މޫނުންވެސް ހާސްކަން ފައުޅުވެލިއެވެ. އެދެމީހުނަށް ވަގުތުކޮޅެއްދެމުން އެތަނުން ދިއުމަށް އަވަސް އަވަހަށް އޭނާ ހިނގައިގަތެވެ. ދެމެދަށް ހަމަހިމޭންކަން ވެރިވުމާއެކު ޝަމްއަލްގެ ތުންފަތް ފޫއަޅުވައިލަމުން ގިސްގެ އަޑު ބޭރުވިއެވެ. އެއަޑުއިވިފައި ޒާރާއަށް ތުންފިއްތައިލެވުނެވެ. ޝަމްއަލްއާ ކުރިމަތިލާން ނުކެރިފައި އޭނާ އޮތެވެ.\n"ވައި؟.. ވައި ޒާރާ...؟ ވައި؟.." ކަކުލުގައި ވިއްދައިލައިގެންހުރި ދެއަތް ޖޯޑުކޮށްލެވުމާއެކު އަސަރުން ފުރިފައިވި ގޮތަކަށް ޝަމްއަލްއަށް އަހައިލެވުނެވެ. ހިތަށް ކުރަމުންދިޔަ ފުން އަސަރުގައި މުޅި ނަފުސުވެސް ފުނޑުފުނޑުވަމުންދިޔަފަދަ އިހުސާސެއް ޝަމްއަލް އަށް ކުރެވުނެވެ.\nނައުގެ ވާހަކަ, ވާލޯބި ދެންނޭނގޭހޭ\n6 މަސް ކުރިން ago\nވަރަށް ރީތި ވާހަކައެއް. ލިޔުންތެރިކަމާ ފަންނުވެރިކަން އަދި ސިފަކޮށްދިނުން ވަރަށް ފުރިހަމަ. މިފަދަ ލިޔުންތެރިން މި މުޖުތަމައުގައި ވާކަމީ އުފާވެރިކަމެއް. ތި ކޮށްދެއްވާ ޚިދުމަތަށް ވަރަށްބޮޑަށް ޝުކުރިއްޔާ..\nވާހަކަ އަޕް ކޮށްލަދީބަލަ\nފުރާނައިން ގުރުބާންވާން ޖެހުނަސް "އިންޑިއާ އައުޓް" ހަރަކާތް ހުއްޓައިނުލާނަން: މުހައްމަދު އިސްމާއީލް\nބަޑި ގުދަނަށްވަދެ އެތަނުގައިހުރި ހަތިޔާރުގެ ތަފްސީލު އިންޑިއާއިން ހޯދިކަމަށް ތުހުމަތުކޮށްފި!